﻿၁ ကွ့ၭနဲၪ့ဆၧ 1 Chronicles 1

1 စအၫဒၫ့, စစ့ၥၭ, စအံနိၭ 2 စက့နၫ့, စမဟၫလလံလၭ, စယၫရ့ၭ, 3 စအံနၧၭ စမၥုစလၫ, စလၫမ့ၭ, 4 စနိအၫ, စၡံၫ့, စဟၫ့, ဒဲစယၫဖ့ၭလီၫ. 5 စယၫဖ့ၭ အဖိၪခွၫၥံၪနီၪ; စဂိမၧၫ့, ဒဲစမၫဂီၭ, ဒဲစမၭဒအဲၫ, ဒဲစယၫဝၫ့, ဒဲစတုဘလၭ, ဒဲစမံၫၡ့ၭ, ဒဲစတဲရၭ လီၫ. 6 တၭ စဂိမၧၫ့ အဖိၪခွၫၥံၪနီၪ; စအၭၡခံၫနၭ, ဒဲစရဲဖၭ, ဒဲစတိၫဂၫမၫလီၫ. 7 တၭ စယၫဝၫ့ အဖိၪခွၫၥံၪ; စအံၫလဲၡၫ, ဒဲစတၫၡံၭ, စကံတံၫ့, ဒဲစဒိၫဒၫနံၫ့လီၫ. 8 စဟၫ့ အဖိၪခွၫၥံၪနီၪ; စကုၡၫ, ဒဲစမံၫဇရံၫ့, စပုတၫ, ဒဲစကၫနအၫ့လီၫ. 9 တၭ စကုၡၫ အဖိၪခွၫၥံၪနီၪ; စဇံဘၫ, ဒဲစဟၭ၀လၫ, ဒဲစစၭဘတၫ, ဒဲစရၫအမၫ, ဒဲစစၭဘထံၫခၫလီၫ. တၭ စရၫအမၫ အဖိၪခွၫၥံၪနီၪ, စၡံဘၫ, ဒဲစဒံဒၫ့လီၫ. 10 တၭ စကုၡၫ ထၪ့ဖိၪ စနံမရီၭ; တၭ အဝ့ၫဒၪ ကဲၪ ၦၥ့ၪဆၧ လၧဂၪ့ခိၪချိၫ့ယီၩလီၫ. 11 တၭ စမံၫဇရံၫ့ ထၪ့ဖိၪ စလုဒံၫ့, ဒဲစအၨအမံၫ့, ဒဲစလဟ့ဘံၫ့, ဒဲစနၭတုၫဟံၫ့, 12 ဒဲစပၭၥြုစံၫ့, ဒဲစကၭစလုအံၫ့, (တၭ ၦဖလံၡၫဖိၪၥံၪ လၩ့ဆၨၩထဲၩ့ လၧအဝ့ၫဒၪ) ဒဲစကၭဖၥိရံၫ့လီၫ. 13 တၭ စကၫနအၫ့ ထၪ့ဖိၪ အဖိၪဝဲၡါ စဇဲဒၧၫ့, ဒဲစဟ့ၥၭ, 14 ၦယ့ဘုၫဖိၪဆ့, ဒဲၦအၫမီၫဖိၪ, ဒဲၦဂၧဂၫဖိၪ, 15 ဒဲၦဟံဝဲၫဖိၪ, ဒဲၦအၫကၫဖိၪ, ဒဲၦစံၫနဲၫဖိၪ, 16 ဒဲၦအၫဝၭဖိၪ, () ဒဲၦဟၫမၫဖိၪနီၪလီၫ. 17 စၡံၫ့ အဖိၪခွၫၥံၪနီၪ; စအံၫလၫ့, ဒဲစအၭၡၧၫ, ဒဲစအၫဖၭစၭ, ဒဲစလုဒၭ, ဒဲစအၫရၫ့, ဒဲစအၧဇၫ, ဒဲစဟုလၭ, ဒဲစဂံၥၧၫ, ဒဲစမံၫၡ့ၭလီၫ. 18 တၭ စအၫဖၭစၭ ထၪ့ဖိၪ စၡံလၫ; တၭ စၡံလၫနီၪ ထၪ့ဖိၪ စအံၫဘၧၫလီၫ. 19 တၭ လၧစအံၫဘၧၫ အဂး အဖိၪခွၫ အီၪဖျဲၪဝ့ၫ နံၫဂၩနီၪ; အလဂၩ အမံၩ့မွဲ စပံလ့ၭ, အဂဲးဘဲၫယီၩ လၧအဝ့ၫဒၪ အမုနံၩလဖၪနီၪ ဂၪ့ခိၪ ဘၪ ဆၧအၪ့နၩ့ဖၭဝ့ၫဒၪလီၫ. တၭ အထၧၫ့ဖုဝဲအမံၩ့မွဲ စယီၭတၫ့လီၫ. 20 တၭ စယီၭတၫ့ ထၪ့ဖိၪ စအၫလမိဒၭ, ဒဲစၡံၫလ့ၭ, ဒဲစဟၫဇၫမ့ၫဝံၭ, ဒဲစယံရၫ, 21 စဟဒိရၫ့ဆ့, ဒဲစယုဇလၭ, ဒဲစဒံၭလၫ, 22 ဒဲစအံဘလၭ, ဒဲစအဘံမအ့လၭ, ဒဲစၡံဘၫ, 23 ဒဲစအိၫဖၧၫ, ဒဲစဟၭ၀လၫ, ဒဲစယိဘၭလီၫ. အယီၩ ထီးအလူၬၥံၪမွဲ စယီၭတၫ့ အဖိၪခွၫလဖၪလီၫ. 24 စၡံၫ့, စအၫဖၭစၭ, စၡံလၫ, 25 စအံဘၧၫ, စပံလ့ၭ, စရုၫ, 26 စစံရၨၭ, စနၫဟီၫ, စတံရၫ, 27 စအၫဘြၫ့, လၧအမွဲ စအၫဘြဟၫ့လီၫ. 28 စအၫဘြဟၫ့ အဖိၪခွၫၥံၪနီၪ; စအံစၭ ဒဲစအံၫၡမၫအ့လၭလီၫ. 29 အဝ့ၫၥံၪ အဆိၩလဖၪမွဲ အယီၩ; စအံၫၡမၫအ့လၭ အဝဲၡါနီၪ, စနဘ့ယီၭ; ထီးနီၪလဖၧၫ့ စကံဒၧၫ, ဒဲစအၭဒဘ့လၭ, ဒဲစမံဘစၫ့, 30 စမံၡမၫ, ဒဲစဒုမၫ, စမၫစၫ, စဟၫဒၭ, ဒဲစတံမၫ, 31 စယံတၧၫ, စနၫဖ့ၭ, ဒဲစက့ဒမၫလီၫ. စအံၫၡမၫအ့လၭ အဖိၪခွၫၥံၪမွဲ အနီၪလီၫ. 32 တၭ စအၫဘြဟၫ့ အၥံၪမၫ နးကတုရၫ အဖိၪခွၫၥံၪ; အဝ့ၫဒၪ အီၪဖျဲန့ စဇံမရၫ့, ဒဲစယီၭၡၫ့, ဒဲစမံဒၫ့, ဒဲစမံဒအၫ့, ဒဲစအံၡဘၭ, ဒဲစရှုအၫလီၫ. တၭ စယီၭၡၫ့ အဖိၪခွၫၥံၪနီၪ; စၡံဘၫ, ဒဲစဒံဒၫ့လီၫ. 33 တၭ စမံဒအၫ့ အဖိၪခွၫၥံၪနီၪ; စအံဖၫ, ဒဲစအံဖၧၫ, ဒဲစဟ့နီၭ, ဒဲစအဘဲဒၫ, ဒဲစအ့ၫလဒၫအၫလီၫ. အယီၩ ထီးအလူၬၥံၪ မွဲနးကတုရၫ အဖိၪခွၫလဖၪလီၫ. 34 တၭ စအၫဘြဟၫ့ ထၪ့ဖိၪ စအံစၭ, စအံစၭနီၪ အဖိၪခွၫၥံၪ; စအံစီၫ ဒဲစအံၫစရ့လၭလီၫ. 35 စအံစီၫ အဖိၪခွၫၥံၪနီၪ; စအံလဲဖၭ, စရုၫအ့လၭ, ဒဲစဇံအၧၭ, ဒဲစယၫလအ့လၩ့, ဒဲစကိရၫလီၫ. 36 စအံၫလဲဖၭ အဖိၪခွၫၥံၪနီၪ; စတံမၫ့, ဒဲစအိၫမၫ, ဒဲစဇံဇ့ၫ, ဒဲစဂၫတၫ့, စကံနၭ, ဒဲစတံမနၫ, ဒဲစအၫမလ့ၭလီၫ. 37 စရုၫအ့လၭ အဖိၪခွၫၥံၪ နီၪ; စနၫဟၭ, ဒဲစဇံရၫ, စၡၫမနၫ, ဒဲစမံဇၫလီၫ. 38 တၭ စစံအၫ အဖိၪခွၫၥံၪနီၪ; စလိတၫ့, ဒဲစၡိဘလၭ, ဒဲစဇံဘအၧၫ့, ဒဲစအၫနၫ, ဒဲစဒဲၡိၫ့, ဒဲစအံဇၫ, ဒဲစဒဲၡၫ့လီၫ. 39 စလိတၫ့ အဖိၪခွၫၥံၪနီၪ; စဟိရဲၫ, ဒဲစဟိမၫ့, တၭ နးတံမနၫမွဲ စလိတၫ့ အဖိၪမုၪလီၫ. 40 စၡိဘလၭ အဖိၪခွၫလဖၪနီၪ; စအလဲအၫ့, ဒဲစမၫ့အဟၭ, ဒဲစအံဘလၭ, စၡံဖဲၫ, ဒဲစအိနၫ့လီၫ. တၭ စဇံဘအၧၫ့ အဖိၪခွၫၥံၪနီၪ; စအအဲအၫ, ဒဲစအၫနၫလီၫ. 41 စအၫနၫ အဖိၪခွၫၥံၪနီၪ; စဒဲၡိၫ့, တၭ စဒဲၡိၫ့ အဖိၪခွၫၥံၪနီၪ; စအၫမရၫ့, ဒဲစအ့ၡဘၫ့, ဒဲစအံၥြၫ့, ဒဲစခံရၫ့လီၫ. 42 စအံဇၧၫ အဖိၪခွၫၥံၪနီၪ; စဘံလဟၫ့, ဒဲစဇၫဝၫ့, ဒဲစယၫကၫ့လီၫ. စဒဲၡၫ့ အဖိၪခွၫလဖၪနီၪ; စအၧဇၫ, ဒဲစအၫရၫ့လီၫ. 43 တၭ အံၫစရ့လၭဖိၪၥံၪ အစဎွၩ လချုၭအီၪထၪ့ဒံၭဘၪ နီၪ, စဎွၩၥံၪ လၧအပၧၩ့ ခးအံဒၧၫ့မွဲ အယီၩ; စဘံအီၫ အဖိၪခွၫ စဘံလၫ, တၭ အဝ့ၫဒၪအဒိၩ့နီၪ အမံၩ့မွဲ ဒံၪ့ဟၫဘၫလီၫ. 44 တၭ ထီးစဘံလၫ ၥံၫဝ့ၫနီၪ, ၦဘီဇရၫဖိၪ စဇံရၫ အဖိၪခွၫ စယိဘၭနီၪ ပၧၩ့ဆၧ လၧအဝ့ၫဒၪ အလး လီၫ. 45 တၭ ထီးစယိဘၭ ၥံၫဝ့ၫနီၪ, ၦခးတံမၫ့ဖိၪ စဟုၡၫ့ ပၧၩ့ဆၧ လၧအလးလီၫ. 46 တၭ ထီးစဟုၡၫ့ ၥံၫဝ့ၫနီၪ, စဘံဒၭ အဖိၪခွၫ စဟၫဒၭ, လၧအကျီၪ့ မံဒအၫ့ လၧမိအၭ အဆၧပျၩ့ဖၧၩ့နီၪ, ပၧၩ့ဆၧ လၧအလးလီၫ. အဝ့ၫဒၪအဒိၩ့အမံၩ့မွဲ အၫဝံၭလီၫ. 47 တၭ ထီးစဟၫဒၭ ၥံၫဝ့ၫနီၪ, ၦမၭစြံၭကၫဖိၪ စစၫ့မျၫ ပၧၩ့ဆၧ လၧအလးလီၫ. 48 တၭ ထီးစစၫ့မျၫ ၥံၫဝ့ၫနီၪ, ၦရဟိဘိၭဖိၪ စၡၫအၧလၭ လၧထံၫမိၡါနဲၩ့နီၪ ပၧၩ့ဆၧ လၧအလးလီၫ. 49 တၭ ထီးစၡၫအၧလၭ ၥံၫဝ့ၫနီၪ, စအၭဘိၫ အဖိၪခွၫ စဘၫအလၭဟၫနၫ့ ပၧၩ့ဆၧ လၧအလးလီၫ. 50 တၭ ထီးစဘၫအလၭဟၫနၫ့ ၥံၫဝ့ၫနီၪ, စဟၫဒၭ ပၧၩ့ဆၧ လၧအလး, အဝ့ၫဒၪအဒိၩ့အမံၩ့မွဲ ပၫအဲၫ; ဒဲအမၫအမံၩ့မွဲ နးမဟ့တဘ့ၫလၭ လၧအမွဲ နးမၫတြ့ၭ အဖိၪမုၪ စမ့ဇဟၭ အဖိၪမုၪနီၪလီၫ. 51 တၭ စဟၫဒၭနီၪ ၥံၫဝ့ၫဒၪဆ့လီၫ. တၭ အံဒၧၫ့ အစခၩ့ၥံၪမွဲ စခၩ့ တံမနၫ, စခၩ့ အလဲအၫ, စခၩ့ ယံၭၥ့ၭ, 52 စခၩ့ အဟိၫလံဘမၫ စခၩ့ အံလၫ, စခၩ့ ဝဲနၫ့, 53 စခၩ့ ကံနၭ, စခၩ့ တံမၫ့, စခၩ့ မံဘဇၫ, 54 စခၩ့ မၭဂဒံၫအ့လၭ, စခၩ့ အဲရၫ့လီၫ. အံဒၧၫ့ အစခၩ့လဖၪမွဲ ၦလဖၪနီၪလီၫ.

၁ ကွ့ၭနဲၪ့ဆၧ 1 Chronicles 2

1 တၭ အံၫစရ့လၭ အဖိၪခွၫၥံၪမွဲ အယီၩ; စရုဘံၫ့, စစံမအၧၫ့, စလံဝဲၫ, ဒဲစယုဒၫ, စအံစခၫ, ဒဲစဇ့ၭဘလၧၫ့, 2 စဒၫ့, စယိၥၭ ဒဲစဘံၪ့ယမံၫ့, စနၭ၁လဲၫ, စဂၭ, ဒဲစအၭၡၧၫနီၪလီၫ. 3 စယုဒၫ အဖိၪခွၫၥံၪနီၪ; စအၧၫ, ဒဲစအိၫနၫ့, ဒဲစၡံလၫ; အဝ့ၫၥံၪ ၥၧၫ့ဂၩနီၪ ၦကၫနအၫ့ဖိၪ စရှုအၫ အဖိၪမုၪ အီၪဖျဲၪန့ လၧအဂးလီၫ. တၭ စယုဒၫ အဖိၪဝဲၡါ စအၧၫနီၪ, အၧၩ့ဝ့ၫ လၧယဟိဝၩ အမ့ၬယၫတၭ, အဆၧမၩၥံၫဝ့ၫ လီၫ. 4 တၭ အဒဲၪ နးတၫမၫ အီၪဖျဲၪန့ စဖၫရ့ၭ, ဒဲစဇံရၫ လၧအဂးလီၫ. ၦယဲဂၩ ထီးအလူၬယီၩ မွဲစယုဒၫ အဖိၪခွၫၥံၪလီၫ. 5 စဖၫရ့ၭ အဖိၪခွၫနီၪ; စဟ့ဇရၧၫ့, ဒဲစဟၫမုၫလၭနီၪလီၫ. 6 တၭ စဇံရၫ အဖိၪခွၫၥံၪနီၪ; စဇံမရဲၫ, ဒဲစအံၥၫ့, ဒဲစဟံမၫ့, ဒဲစကၫလကီလၭ, ဒဲစဒၫရၫ; ထီးအလူၬမွဲ ယဲဂၩလီၫ. 7 တၭ စကၫမဲၫ အဖိၪခွၫၥံၪနီၪ; စအၫခၫ့, မွဲၦလၧအမၩခိမၩဝီၩ အံၫစရ့လၭဖိၪၥံၪ, လၧအမၩမၪဆၧ လၧဆၧဆိၪအၧၩ့ အကၠီၩ့နီၪလီၫ. 8 တၭ စအံၥၫ့ အဖိၪခွၫၥံၪနီၪ; စအၭဇရဲအၫလီၫ. 9 တၭ စဟ့ဇရၧၫ့ အဖိၪခွၫၥံၪဆ့, လၧဆၧအီၪဖျဲၪန့ လၧအဂး; စယ့ၫရမအ့လၭ, ဒဲစရၫ့ ဒဲစခလုဘ့ၫလီၫ. 10 တၭ စရၫ့နီၪ ထၪ့ဖိၪ စအမံနဒၭ; တၭ စအမံနဒၭနီၪ ထၪ့ဖိၪ စနၫၡိၫ့, ၦယုဒၫဖိၪၥံၪ အစခၩ့နီၪ; 11 တၭ စနၫၡိၫ့ ထၪ့ဖိၪ စစၫလမၫတၭ, စစၫလမၫ ထၪ့ဖိၪ စဘိအၭ, 12 တၭ စဘိအၭနီၪ ထၪ့ဖိၪ စအိဘ့ၭ, တၭ စအိဘ့ၭနီၪ ထၪ့ဖိၪ စယ့ၭစံၫ, 13 တၭ စယ့ၭစံၫနီၪ ထၪ့ဖိၪၥံၪ, အဝဲၡါ စအံၫလဲအၭ, ဒဲနံၫဂၩလဂၩ စအဘံနဒၭ, ဒဲၥၧၫ့ဂၩလဂၩ စၡံမၫ, 14 လံဂၩလဂၩနီၪ စနၥၫ့နအ့လၭ, ယဲဂၩလဂၩနီၪ စရၭဒအဲၫ, 15 ဎူၫဂၩလဂၩနီၪ စအိဇံၫ့, နွ့ၫဂၩလဂၩနီၪ စဒၫဝံၭ; 16 အဝ့ၫဒၪ အဖုမုၪၥံၪမွဲ နးဇ့ၫရုၫအဲအၫ နးအၭဘဂၫလၭ နီၪလီၫ. တၭ နးဇ့ၫရုၫအဲအၫ အဖိၪခွၫၥံၪနီၪ; စအၭဘၡဲၫ, ဒဲစယိအၭ, ဒဲစအၫစဟ့လၭ ၥၧၫ့ဂၩလီၫ. 17 တၭ နးအၭဘဂၫလၭ အီၪဖျဲၪန့ စအၫမစၫ; တၭ စအၫမစၫ အဖါနီၪ မွဲၦအံၫၡမၫအ့လၭဖိၪ စယ့ၥၧၫနီၪလီၫ. 18 တၭ စဟ့ဇရၧၫ့ အဖိၪခွၫ စကၫလ့ၭ ထၪ့ဖိၪ လၧအမၫ နးအဇုဘၫ; ဒဲနးယၫရအီၭ, အဝ့ၫဒၪ အဖိၪခွၫၥံၪမွဲ အယီၩ; စယံၡၧၫ, ဒဲစၡိဘၭ, ဒဲစအၫဒၫ့လီၫ. 19 ထီးနးအဇုဘၫနီၪ ၥံၫဝ့ၫတၭ, စကၫလ့ၭမၩန့ နးအ့ဖြၭနီၪ, လၧအအီၪဖျဲၪန့ စဟၧ လၧအဂးလီၫ. 20 တၭ စဟၧနီၪ ထၪ့ဖိၪ စယုရဲၫ; တၭ စယုရဲၫနီၪ ထၪ့ဖိၪ စဘ့ၫဇလံၫအ့လၭ လီၫ. 21 လၧခဲၫ့ထဲၩ့နီၪတၭ, စဟ့ဇရၧၫ့ လ့ၩနုၬ လၧစဂံလအၭ အဖါ စမၫခၧၫ အဖိၪမုၪ အအီၪတၭ, ထီးအၥၭအီၪ အနံၪ့ ဎူၫဆံၫနီၪ အီၪဎုၬ လၧအဝ့ၫဒၪလီၫ. တၭ ၦမုၪနီၪ အီၪဖျဲၪန့ စစံဂၧၭ လၧအဂးလီၫ. 22 စစံဂၧၭနီၪ ထၪ့ဖိၪ စယ့အၧၫတၭ, အဝ့ၫဒၪ အီၪလၧဒိၩ့ နံၫဆံၫၥၧၫ့ဒိၩ့ လၧခးဂံလအၭ အဖၧၩ့နီၪလီၫ. 23 တၭ လၧယ့အၧၫအဒိၩ့ၥံၪ အမ့ၬယၫနီၪ, အဝ့ၫဒၪ မၩန့ ဂ့ၭၡၧၫ, ဒဲအၫရၫ့ဆ့ လၧအဝ့ၫၥံၪ အစူၪဖၧၩ့, ဒဲကံနၭနီၪ ဒဲအဒိၩ့လဖၪဆ့, မွဲဒိၩ့ဎူၫဆံၫလီၫ. တၭ ဒိၩ့လဖၪနီၪ ထီးအလူၬ မွဲစဂံလအၭ အဖါ စမၫခၧၫ အဖိၪခွၫၥံၪ အဒိၩ့လီၫ. 24 တၭ စဟ့ဇရၧၫ့နီၪ ၥံၫထလၧၫ့ခွံၬ လၧကၫလ့ၭအံဖြၭ အဖၧၩ့, ထီးနီၪလဖၧၫ့ စဟ့ဇရၧၫ့ အမၫ နးအဘဲအၫ အီၪဖျဲၪန့ လၧစအၭၡၧၫ အဂး, လၧအမွဲ စတကိအၫ အဖါနီၪလီၫ. 25 တၭ စဟ့ဇရၧၫ့ အဖိၪဝဲၡါ စယ့ၫရမအ့လၭ အဖိၪခွၫၥံၪနီၪ, အဝဲၡါ စရၫ့, ဒဲစဘုနၫ, ဒဲစအိရံၫ့, ဒဲစအိဇံၫ့, ဒဲစအဟဲယၫနီၪလီၫ. 26 တၭ စယ့ၫရမအ့လၭ အီၪလၧအမၫ မွဲဒၪ လဂၩဆ့, လၧအမံၩ့မွဲ နးအၭတရၫ, စအိနၫ့အမိနီၪလီၫ. 27 တၭ စယ့ၫရမအ့လၭ အဖိၪဝဲၡါ စရၫ့နီၪ အဖိၪခွၫၥံၪ, မွဲစမၫအၭ, ဒဲစယၫမံၫ့, ဒဲစအံကၧၫလီၫ. 28 တၭ စအိနၫ့နီၪ အဖိၪခွၫၥံၪ, မွဲစၡၫမအဲၫ ဒဲစယၫဒၫလီၫ. တၭ စၡၫမအဲၫနီၪ အဖိၪခွၫၥံၪ; စနၫဒၭ, ဒဲစအၭဘၡၧၫလီၫ. 29 တၭ စအၭဘၡၧၫ အမၫအမံၩ့မွဲ နးအဘဲဟလၭတၭ, မွဲအအီၪဖျဲၪန့ လၧစအၫဘၫ့, ဒဲစမိလံၭ အဂးလီၫ. 30 တၭ စနၫဒၭ အဖိၪခွၫလဖၪနီၪ, စစံလ့ၭ, ဒဲစအၭပအံၫ့; အ့ၪမွဲ စစံလ့ၭနီၪ အဖိၪ လအီၪဘၪတၭ ၥံၫဝ့ၫဒၪလီၫ. 31 တၭ စအၭပအံၫ့ အဖိၪခွၫ; စအဲၡဲၫလီၫ. တၭ စအဲၡဲၫ အဖိၪခွၫ, စၡံၡၫ့လီၫ. တၭ စၡံၡၫ့ အဖိၪမွဲ နးအၫလ့ၫလီၫ. 32 တၭ စၡၫမအဲၫ အထၧၫ့ဖုဝဲခွၫ စယၫဒၫ အဖိၪခွၫၥံၪနီၪ; စယ့ၥၧၫ, ဒဲစစၪ့နၥၫ့; တၭ စယ့ၥၧၫနီၪ အဖိၪ လအီၪဘၪ တၭ ၥံၫဝ့ၫဒၪလီၫ. 33 တၭ စစၪ့နၥၫ့ အဖိၪခွၫၥံၪနီၪ; စဖံလ့ၭ, ဒဲစဇၫဇၫလီၫ. စယ့ၫရမအ့လၭ အဖိၪခွၫၥံၪမွဲ အနီၪလီၫ. 34 တၭ စၡံၡၫ့ အဖိၪခွၫအီၪအ့ၬ, မွဲန့ၫ အဖိၪမုၪၥံၪလီၫ. တၭ စၡံၡၫ့နီၪ အီၪလၧအဎီးအၡၩခွၫ ၦအံဇံၭဖိၪ, အမံၩ့မွဲ စယၫဟၫလီၫ. 35 တၭ စၡံၡၫ့နီၪ ဖ့ၪလၫ့ အဖိၪမုၪ လၧအဎီးအၡၩခွၫ စယၫဟၫ လၧအမၫ အဂးတၭ, မွဲ အအီၪဖျဲၪန့ အဖိၪခွၫ စအၭတ့ၫ လၧအဝ့ၫဒၪ အဂး လီၫ. 36 တၭ စအၭတ့ၫ ထၪ့ဖိၪ စနၫၥၫ့, စနၫၥၫ့နီၪ ထၪ့ဖိၪ စဇၫဘၭတၭ, 37 စဇၫဘၭနီၪ ထၪ့ဖိၪ စအ့ၭပလၭ, စအ့ၭပလၭနီၪ ထၪ့ဖိၪ စအိဘ့ၭတၭ, 38 စအိဘ့ၭနီၪ ထၪ့ဖိၪ စယံဟုၫတၭ, စယံဟုၫနီၪ ထၪ့ဖိၪ စအၭဇရဲအၫတၭ, 39 စအၭဇရဲအၫနီၪ ထၪ့ဖိၪ စဟ့လ့ၭတၭ, စဟ့လ့ၭနီၪ ထၪ့ဖိၪ စအ့ၫလအ့စၫတၭ, 40 စအ့ၫလအ့စၫနီၪ ထၪ့ဖိၪ စစံၫအၫ့မဲၫတၭ, စစံၫအၫ့မဲၫနီၪ ထၪ့ဖိၪ စၡၫလၧၫ့တၭ, 41 စၡၫလၧၫ့နီၪ ထၪ့ဖိၪ စယ့ၭအမဲအၫတၭ, စယ့ၭအမဲအၫနီၪ ထၪ့ဖိၪ စအံၫလံၭၡမၫလီၫ. 42 တၭ စယ့ၫရမအ့လၭ အထၧၫ့ဖုဝဲခွၫ စကၫလ့ၭ အဖိၪခွၫၥံၪမွဲ အဖိၪဝဲၡါ စမံၡၫ, လၧအမွဲ စဇံဖၭ အဖါနီၪ; ဒဲစဟံဘြၧၫ့ အဖါ စမၫရၡၫ အဖိၪခွၫၥံၪနီၪလီၫ. 43 တၭ စဟံဘြၧၫ့ အဖိၪခွၫၥံၪနီၪ; စကိရၫ, ဒဲစတၭပုအၫ, ဒဲစရံကံၫ့, ဒဲစၡံမၫလီၫ. 44 တၭ စၡံမၫနီၪ ထၪ့ဖိၪ စရၫဟၫ့, စယီကိၫအၫ့ အဖါနီၪလီၫ. တၭ စရံကံၫ့ ထၪ့ဖိၪ စၡၫမအဲၫလီၫ. 45 တၭ စၡၫမအဲၫ အဖိၪခွၫမွဲ စမၫအၧၫ့တၭ; စမၫအၧၫ့နီၪ မွဲစဘ့ၭ၁ဇၧၫ အဖါလီၫ. 46 တၭ စကၫလ့ၭ အၥံၪမၫ နးအံဖၫနီၪ အီၪဖျဲၪန့ စဟံၫရၫ့, ဒဲစမိဇၫ, ဒဲစဂၫဇ့ၭ; တၭ စဟၫရၫ့နီၪ ထၪ့ဖိၪ စဂၫဇ့ၭ; 47 ဒဲစယၫဒအဲၫ အဖိၪခွၫလဖၪနီၪ; စရံဇံၫ့, ဒဲစယိၥၫ့, ဒဲစဂံၡံၫ့, ဒဲစပံလ့ၭ, ဒဲစအံဖၭ, ဒဲစၡၫအၭလီၫ. 48 စကၫလ့ၭ အၥံၪမၫ နးမၫအခၫနီၪ, အီၪဖျဲၪန့ စၡံဘၧၫ, ဒဲစတၧၫဟၫနၫလီၫ. 49 မွဲအအီၪဖျဲၪန့ စမၭမၪနၫ အဖါ စရၫအၭနီၪဆ့, ဒဲစမၭဘံနၫ အဖါ စၡံဝ့ၫနီၪ; ဒဲစဂံဘံၫအၫ အဖါနီၪ; တၭ စကၫလ့ၭ အဖိၪမုၪမွဲ နးအၭစၫလီၫ. 50 တၭ စဟၧ အဖိၪခွၫ စကၫလ့ၭ အဖိၪခွၫၥံၪမွဲ အယီၩ, အဝဲၡါ စအ့ဖြတၫ; စၡိဘလၭ စကၧၫယၭယံအရံၫ့ အဖါနီၪ, 51 စစၫလမၫ စဘ့ၭ၁လံၫဟံၫ့ အဖါနီၪ, စဟၫရ့ၭ စဘ့ၭ၁ဂၫဒၧၫ အဖါနီၪလီၫ. 52 စကၧၫယၭယံအရံၫ့ အဖါ စၡိဘလၭနီၪ အီၪလၧအဖိၪခွၫၥံၪ; စဟၫရိၫအံၫ, ဒဲၦမၫ့အဟၭဖိၪၥံၪ ဖိၭဖၫ့နီၪလီၫ. 53 ဒဲကၧၫယၭယံအရံၫ့ အဂံၪ့ဒီၪ့လဖၪနီၪ ဆ့တၭ, ၦအံၥြဲၫဖိၪၥံၪ ၦဖုဟဲဖိၪၥံၪ, ဒဲၦရှုမ့ၫဖိၪၥံၪ, ဒဲၦမံၭၡရၫဖိၪၥံၪတၭ; ၦဒရံအၫဖိၪၥံၪ, ဒဲၦအ့ၭၡတီၫလဲၫဖိၪၥံၪ လၩ့ဆၨၩထဲၩ့ လၧအဝ့ၫၥံၪ လီၫ. 54 တၭ စစၫလမၫ အဖိၪခွၫၥံၪနီၪ; စဘ့ၭ၁လံၫဟံၫ့, ဒဲၦနတီၭဖၥဲၫဖိၪၥံၪ, ၦအၭရီၭဖိၪ, ၦဘ့ၭ၁ယိအၭဖိၪ, ၦမ့ၪလဟၭဖိၪၥံၪ ဖိၭဖၫ့နီၪ, ၦဇိရၫဖိၪၥံၪလီၫ. 55 ဒဲၦကွ့ၭလံၬၥံၪ အဂံၪ့ဒီၪ့လဖၪ လၧအအီၪလၧယၫဘ့ၭ, ၦတဲရၭဖိၪၥံၪ, ၦၡံမအၭဖိၪၥံၪ, ၦစခအ့ၫၥဲဖိၪၥံၪလီၫ. အယီၩလဖၪ မွဲ ၦကံၫ့နဲၭဖိၪၥံၪ လၧအလၩ့ဆၨၩ လၧစဟ့မၭ, လၧအမွဲ စရံခၭ အဂံၪ့ဖိၪၥံၪ အဖါနီၪလီၫ.

1 တၭ စဒၫဝံၭ အဖိၪခွၫၥံၪ, လၧဆၧအီၪဖျဲၪန့ အဂး လၧဟံဘြၧၫ့ အဖၧၩ့နီၪ မွဲ အယီၩ; အဝဲၡါ စအၫမနၧၫ့, ၦယ့ၭစြအ့လၭဖိၪ နးအဟံၫ့နိၫအၫ့ အဖိၪ; နံၫဂၩလဂၩ စဒၫ့နအ့လၭ, ၦကၫမလၭဖိၪ နးအၭဘဂၫလၭ အဖိၪ; 2 ၥၧၫ့ဂၩလဂၩ, စအၭဘစလၧၫ့, ဂ့ၡၧၫ အစဎွၩ စတၫလမ့ၫ အဖိၪမုၪ နးမၫအခၫ အဖိၪ; လံဂၩလဂၩ, စအၭဒနဲယၫ နးဟၭဂံၭ အဖိၪ; 3 ယဲဂၩလဂၩ, စၡ့ၭဖတဲအၫ, နးအၭဘတၫလၭ အဖိၪ; ဎူၫဂၩလဂၩ, စအံၭၥြံၫအၫ့ အမၫ နးအ့ၭလၫနီၪ အဖိၪလီၫ. 4 ၦဎူၫဂၩလဖၪယီၩ ဆၧအီၪဖျဲၪန့ အဂး လၧဟံဘြၧၫ့ အဖၧၩ့နီၪ; တၭမွဲ အပၧၩ့ဆၧ ထီးနီၪ နွ့ၫနံၪ့ ဒဲလၩဎူၫဘံၪ့; ဒဲလၧယရုစလံၫ့ အဖၧၩ့နီၪ, မွဲအပၧၩ့ဆၧ အနံၪ့ ၥၧၫ့ဆံၫၥၧၫ့နံၪ့လီၫ. 5 ဆၧအီၪဖျဲၪန့ အဂး လၧယရုစလံၫ့ အဖၧၩ့နီၪ မွဲၦလဖၪယီၩ; စၡံမအၫ, ဒဲစၡိဘၭ, ဒဲစနၫၥၫ့, ဒဲစစီလမၧၫ့, လံဂၩနီၪ, မွဲစအၫမအ့လၭ အဖိၪမုၪ နးဘ့ၭ၁ရှုအၫ အဖိၪ; 6 စအံၭဘဟၫ ဆ့, ဒဲစအံၫလံၭၡမၫ, ဒဲစအံၫလ့ၭဖလ့ၭ, 7 ဒဲစနိဂၫ, ဒဲစနံဖ့ၭ, ဒဲစယဖဲအၫ, 8 ဒဲစအံၫလံၭၡမၫ, ဒဲစအံၫလဲအဒၫ, ဒဲစအံၫလံၭဖလ့ၭ, ခွံၫဂၩလီၫ. 9 ၦထီးအလူၬလဖၪနီၪ မွဲစဒၫဝံၭ အဖိၪခွၫၥံၪတၭ; အၥံၪမၫလဖၪ အဖိၪခွၫၥံၪ အီၪဒံၭ, ဒဲအဝ့ၫၥံၪ အထၧၫ့ဖုဝဲမုၪ နးတၫမၫနီၪဆ့လီၫ. 10 စစီလမၧၫ့ အဖိၪခွၫ မွဲစရံၫဟဘိအၫ့, အဖိၪခွၫ စအဘဲၫအၫ, အဖိၪခွၫ စအၫစၫ, အဖိၪခွၫ စယဟီၡဖၭ, 11 အဖိၪခွၫ စယိရၫ့, အဖိၪခွၫ စအၫဟဇဲအၫ, အဖိၪခွၫ စယိအၭ, 12 အဖိၪခွၫ စအၫမဇဲအၫ, အဖိၪခွၫ စအၭဇရဲအၫ, အဖိၪခွၫ စယိၥၫ့, 13 အဖိၪခွၫ စအၫဟဇ့ၭ, အဖိၪခွၫ စဟ့ၭဇကဲအၫ, အဖိၪခွၫ စမနၭစ့ၫ, 14 အဖိၪခွၫ စအၫမၧၫ့, အဖိၪခွၫ စယိၫစဲအၫလီၫ. 15 တၭ စယိၫစဲအၫ အဖိၪခွၫၥံၪနီၪ; အဝဲၡါ စယိၫဟၫနၫ့, နံၫဂၩလဂၩ စယဟီအကံၫ့, ၥၧၫ့ဂၩလဂၩ စဇ့ၭဒကဲအၫ, လံဂၩလဂၩ စၡၫလၧၫ့လီၫ. 16 တၭ စယဟီအကံၫ့ အဖိၪခွၫၥံၪနီၪ; အဖိၪခွၫ စယ့ၭကနဲအၫ, အဖိၪခွၫ စဇ့ၭဒကဲအၫလီၫ. 17 စယ့ၭကနဲအၫ အဖိၪခွၫၥံၪနီၪ စအၭစၧၫ, အဖိၪခွၫ စလၫ၁အ့လၭ, 18 စမၫလခဲရၫ့ဆ့, ဒဲစပဒၫယၫ, ဒဲစၡန့ဇၫ, ဒဲစယ့ၭခမဲအၫဆ့, ဒဲစဟီၭၡမၫ ဒဲစန့ၭဒဘဲအၫလီၫ. 19 တၭ စပဒၫယၫ အဖိၪခွၫၥံၪနီၪ; စဇရၧၭဘဘ့ၫလၭ, ဒဲစၡံမအဲၫတၭ; စဇရၧၭဘဘ့ၫလၭ အဖိၪခွၫၥံၪနီၪ; စမၡၧလၫ့, ဒဲစဟၫ့အနဲအၫ, ဒဲအဝ့ၫၥံၪ အဖုမုၪ နးၡံလိၫမ့ၭ; 20 ဒဲစဟရှုဘၫ, ဒဲစအိၫဟ့လၭ, ဒဲစဘ့ၫရကဲအၫ, ဒဲစဟၭစဒဲအၫ, စယုၫၡၭဘၡ့ၭ, ယဲဂၩလဖၪနီၪလီၫ. 21 တၭ စဟၫ့အနဲအၫ အဖိၪခွၫၥံၪနီၪ; စပ့ၫလတဲအၫ, ဒဲစယစ့ယၫ; စရ့ၭဖဲအၫ အဖိၪခွၫၥံၪ, စအၫနၫ့ အဖိၪခွၫၥံၪ, စအိၫဘဒဲအၫ အဖိၪခွၫၥံၪ, စၡ့ၭခနဲအၫ အဖိၪခွၫၥံၪလီၫ. 22 တၭ စၡ့ၭခနဲအၫ အဖိၪခွၫၥံၪနီၪ; စၡ့ၫမအဲအၫ, ဒဲစၡ့ၫမအဲအၫ အဖိၪခွၫၥံၪ; စဟၭတၧၭ, ဒဲစအံၭဂအၫလၭ, ဒဲစဘရဲအၫ, ဒဲစနံၫအရဲအၫ, ဒဲစၡၫဖၭ, ဎူၫဂၩလဖၪနီၪလီၫ. 23 တၭ စနံၫအရဲအၫ အဖိၪခွၫၥံၪနီၪ; စအံၫလအံနအဲၫ, ဒဲစဟ့ၭဇကဲအၫ, ဒဲစအၭစြကၫ့, ၥၧၫ့ဂၩလဖၪနီၪလီၫ. 24 တၭ စအံၫလအံနအၫ အဖိၪခွၫၥံၪနီၪ; စဟီၭဒ့ၫအဲအၫ, ဒဲစအံၫလဲအၡံၭ, ဒဲစပ့ၫလအဲအၫ, ဒဲစအၭကၧၭ, ဒဲစယိၫဟၫနၫ့ ဒဲစဒၫလအဲအၫ, ဒဲစအန့နဲၫ, နွ့ၫဂၩလဖၪနီၪလီၫ.

၁ ကွ့ၭနဲၪ့ဆၧ 1 Chronicles 4

1 စယုဒၫ အဖိၪခွၫၥံၪနီၪ; စဖၫရ့ၭ, စဟ့ဇရၧၫ့, ဒဲစကၫမဲၫ, ဒဲစဟၧၫ, ဒဲစၡိဘလၭလီၫ. 2 တၭ စၡိဘလၭနီၪ အဖိၪခွၫ စရံၫအအဲအၫ ထၪ့ဖိၪ စယၫဟၭတၭ, စယၫဟၭနီၪ ထၪ့ဖိၪ စအဟုမအဲၫ, ဒဲစလၫဟၭလီၫ. အယီၩမွဲ ၦဇိရၫဖိၪၥံၪ အဂံၪ့ဒီၪ့လဖၪနီၪလီၫ. 3 တၭ စအံၫတၫ့ အဖါနီၪ အဖိၪမွဲ အယီၩ; စယ့ၭစြအ့လၭ, ဒဲစအံၡမၫ, ဒဲစအံဒဘၭ; တၭ အဝ့ၫၥံၪ အဖုမုၪနီၪ အမံၩ့မွဲ နးဟ့ၫဇအ့ၫလပိနံၫ; 4 ဒဲစဂံဒီၫ အဖါ ပံၩနုအ့လၭ, ဒဲစဟုၡၫ အဖါ စအံဇၧၫ့နီၪလီၫ. တၭ စဟၧၫ့ အဖိၪခွၫၥံၪမွဲ အယီၩ; အဝဲၡါ စအ့ၭဖြတၫ လၧအမွဲ စဘ့ၭ၁လံၫဟံၫ့ အဖါနီၪလီၫ. 5 တၭ စတကိအၫ အဖါ စအၭၡၧၫနီၪ အမၫအီၪနံၫဂၩ, နးဟံလၫ, ဒဲနးနၫအရၫလီၫ. 6 တၭ နးနၫအရၫ အီၪဖျဲၪန့ စအဟုဇၫ့, ဒဲစဟံဖၧၫ, ဒဲစတံမၫ့အဲၫ, ဒဲစဟၫအအၭၡတၫရဲလဖၪနီၪ လၧအဂးလီၫ. နးနၫအရၫ အဖိၪခွၫၥံၪ မွဲအနီၪလီၫ. 7 တၭ နးဟံလၫ အဖိၪခွၫၥံၪမွဲ စဇ့ရ့ၭ, ဒဲစယ့ၫဇိအၫ, ဒဲစအ့ၭ၁နၫ့လီၫ. 8 တၭ စကိဇၫ ထၪ့ဖိၪ စအၫနၧၭ, ဒဲစဇိၫဘံဘၫ, ဒဲစဟၫရၧၫ့ အဖိၪခွၫ စဟၫဟ့လၭ အဂံၪ့ဒီၪ့လဖၪနီၪလီၫ. 9 တၭ စယၫဘ့ၭလဂၩနီၪ ဘၪ ဆၧလၩဆၧဖၩ့ အၪနဲၪ့ဒံၭ အထၧၫ့ဖုဝဲၥံၪ; တၭ အမိကိၭအမံၩ့ စယၫဘ့ၭ, စံၭဝ့ၫ, အဂဲးဘဲၫယီၩ ယဆီၫ့အီၪန့ဝ့ၫ လၧဆၧၥုၪ့အုၭၥၭအုၭ အဖၧၩ့လီၫ. 10 တၭ စယၫဘ့ၭနီၪ ကိၭထၪ့ အံၫစရ့လၭအယွၩတၭ, စံၭဝ့ၫ, ယယွၩဧ့, ယဆိၫ့ လၧနမိဆိၪဂ့ၩ တၡါယၧၩ, ဒဲမၩလဲထၪ့ ယခး အနဲၩ့ထံၭ, ဒဲလၧနစူၪ မိမၩဘိၭမၩဆၧၩ့ယၧၩ, ဒဲလၧနမိမၩဖီၩ့မၩဖျ့ၭလါ ယၧၩ လၧဆၧအၧၩ့နီၪဆံၭ. တၭ ယွၩ ဖ့ၪလၫ့ဆၧ လၧအအၪ့ကံၩ့ဝ့ၫနီၪဆ့လီၫ. 11 တၭ စခ့ၫလၧၭ ထၧၫ့ဖုဝဲ လၧစရှုအၫ ထၪ့ဖိၪ စမံတၧၫ, လၧအမွဲ စအ့ၭၡတၧၫ့ အဖါနီၪလီၫ. 12 တၭ စအ့ၭၡတၧၫ့နီၪ ထၪ့ဖိၪ စဘ့ၭ၁ရၫဖၫ, ဒဲစပစံအၫ, ဒဲစအၧၫနဟၭ အဖါ စတဟံၫနၫနီၪလီၫ. တၭ အယီၩမွဲ ရံခၫ အၡၩခွၫလဖၪနီၪလီၫ. 13 တၭ စကံနၭ အဖိၪခွၫၥံၪနီၪ; စအီၭ၁နံၫအ့လၭ, ဒဲစစံရအဲအၫတၭ; စအီၭ၁နံၫအ့လၭ အဖိၪခွၫၥံၪနီၪ, စဟၫတၭလီၫ. 14 တၭ စမံၪ့အိၫၥဲၫ ထၪ့ဖိၪ စအီၭဖြၫ, ဒဲစစံရအဲအၫ ထၪ့ဖိၪ စယိအၭ, မွဲခါရၡံၫ့ အခိၪလီၩ့ဆူၭဖၧၩ့ အဖါနီၪလီၫ. အဂဲးဘဲၫယီၩ အဝ့ၫၥံၪမွဲ ၦလၧအမၩဆၧၥ့ၪ အၪမံၩ့လီၫ. 15 တၭ စယဖၧၫနံၫ အဖိၪခွၫ စကၫလ့ၭ အဖိၪခွၫၥံၪ စအဲရုၫ, စအံလၫ, ဒဲစနၫအၫ့; ဒဲစအံလၫ အဖိၪခွၫၥံၪ အဖိၪခွၫ စကံနၭ ဒၪလ့ၬလီၫ. 16 တၭ စယဟၫလလံၫလၭၥံၪနီၪ; စဇံဖၭ, ဒဲစဇဲဖၫ, စတံၫရအ့ၫ, ဒဲစအၫခြံၫအ့လၭလီၫ. 17 တၭ စအ့ဇရၫ အဖိၪခွၫၥံၪနီၪ; စယံၥၧၫ ဒဲစမံရ့ၭ, ဒဲစအံဖၧၫ, ဒဲစယၫလၧၫ့; တၭ အနီၪလဖၪ မွဲ စဖၫရိၫ အဖိၪမုၪ နးဘၥဲအၫ လၧစမံရ့ၭ မၩန့နီၪ အဖိၪခွၫၥံၪတၭ; အဝ့ၫဒၪ အီၪဖျဲၪန့ နးမံရအၫ့ဆ့, ဒဲစၡၫမအဲၫ, ဒဲစအ့ၭၡတ့ၫမိအၫ အဖါ စအံၭၡဘၫလီၫ. 18 တၭ အမၫ နးယံဟဒဲအၫနီၪ အီၪဖျဲၪန့ စဂံဒီၫ အဖါ စယ့ရ့ၭ, ဒဲစစိကိၫ အဖါ စဟံဘၧၫ, ဒဲစဇၫ့အိအၫ အဖါ စယကု၁အ့လၭလီၫ. 19 တၭ အမၫ နးဟိၫဒဲအၫ စနၫဟၫ့ လၧအမွဲ ၦဂၫမ့ၫဖိၪ စကဲလၫ, ဒဲၦမၫအခၫဖိၪ, စအ့ၭၡတ့ၫမိအၫ ၥံၪ အဖါ အထၧၫ့ဖုဝဲမုၪနီၪ, အဖိၪခွၫၥံၪလီၫ. 20 တၭ စၡဲမၧၫ့ အဖိၪခွၫၥံၪနီၪ, စအၫမနၧၫ့, ဒဲစရံၫ့နၫ, စဘံၫ့ဟၫနၫ့, ဒဲစတဲလၧၫ့လီၫ. တၭ စအဲၡဲၫ အဖိၪခွၫၥံၪနီၪ, စဇိဟ့ၭ, ဒဲစဘံၫ့ဇိဟ့ၭလီၫ. 21 စယုဒၫ အဖိၪခွၫ စၡံလၫ အဖိၪခွၫၥံၪနီၪ; စလံခၫ အဖါ စအၧၫ, ဒဲစမၫရၡၫ အဖါ စလၫအဒၫ, ဒဲၦဘၪဆဲၫ့ လၧစအၭၡဘံၫအၫ အဂံၪ့နီၪ, ၦလၧအထၬ ဆၧဘွၩ ဖျ့ၫလံၬကံၭ အဂံၪ့ဒီၪ့လဖၪနီၪ, 22 ဒဲယိကံၫ့, ဒဲၦဘၪဆဲၫ့ လၧခိၫဇံဘၫ, ဒဲစယိအၭ, ဒဲစစၫရၭ, အဝ့ၫဒၪ ပၧၩ့ဆၧ လၧမိအၭ ဒဲယ့ရှုၫဘၫလံဟံၫ့ အဖၧၩ့လီၫ. ဆၧလဖၪယီၩ မွဲဆၧ လၧဖျိၩ့လံၩလံၩနီၪလီၫ. 23 တၭ ၦလဖၪယီၩ မွဲၦတဲၩ့ဖၧၩ့ၥံၪ, ဒဲၦအီၪဝ့ၫ လၧၥံၪ့ၥံၪဝၪၥံၪ ဘၪ ဆၧၥုၪ့လၩ့ဝ့ၫအလး ဒဲဝၩ့လဖၪ အဖၧၩ့တၭ; အီၪဝ့ၫ ထီးနီၪ လၧစဎွၩ အၥိၭ ဒဲမၩဆၧ လၧအဂးနီၪလီၫ. 24 စစံမအၧၫ့ အဖိၪခွၫၥံၪ, မွဲစန့ၫမုအ့လၭ, ဒဲစယၫမံၫ့, ဒဲစယရ့ၭ, ဒဲစဇံရၫ, ဒဲစၡၫအၧလၭ; 25 အဖိၪခွၫ စၡၫလၧၫ့, အဖိၪခွၫ စမံဘစၫ့, အဖိၪခွၫ စမံၡမၫလီၫ. 26 တၭ စမံၡမၫ အဖိၪခွၫၥံၪနီၪ; အဖိၪခွၫ စဟၫမုၫအ့လၭ, အဖိၪ စဇၫခၧၫ, အဖိၪခွၫ စၡံမအဲၫလီၫ. 27 တၭ စၡံမအဲၫ အဖိၪခွၫလဖၪ အီၪ လဆံၫဎူၫဂၩ ဒဲအဖိၪမုၪၥံၪ ဎူၫဂၩလီၫ. အ့ၪမွဲ အထၧၫ့ဖုဝဲၥံၪ အဖိၪအလံၩ အီၪအၪအ့ၬတၭ, အဝ့ၫၥံၪ အဂံၪ့ဒီၪ့လဖၪ အၪထၪ့ ဘဲၫစယုဒၫ အဖိၪအလံၩလဖၪ အၥိၭနီၪဆ့အ့ၬ. 28 တၭ အဝ့ၫၥံၪ အီၪဝ့ၫ လၧဘံအၧၫၡံၫဘၫ, ဒဲမိလဒၫ, ဒဲဟၫဇၫရှုအလၭ, 29 ဒဲလၧဘံလဟၫ, ဒဲလၧအံဇံၫ့, ဒဲလၧတိလၭ, 30 ဒဲလၧဘ့ၫၥုၫအ့လၭ, ဒဲလၧဟီမၫ, ဒဲလၧဇံၭလၭ, 31 ဒဲလၧဘ့ၭ၁မၫကဘီၭ, ဒဲလၧဟၫဇၫစူစံၫ့, ဒဲလၧဘ့ၭ၁ဘံရအဲၫ, ဒဲလၧၡၫအရၫအံၫ့ အဖၧၩ့နီၪလီၫ. အယီၩမွဲ အဝ့ၫၥံၪ အဒိၩ့လဖၪ ထီၩ့လၩ့ စဒၫဝံၭ ကဲၪ စဎွၩ အထီနီၪလီၫ. 32 အဝ့ၫၥံၪ အတဝၫ့လဖၪနီၪ, မွဲအံတၫ့, ဒဲအၫအံၫ့, ဒဲရံမၧၫ့, ဒဲထိခံၫ့, ဒဲအၫၡၫ့, ယဲဒိၩ့ၥံၪ, 33 ဒဲကယဲ တဝၫ့ၥံၪ လၧအအီၪဝၬဖီၩ့ ဒိၩ့လဖၪနီၪ ထီၩ့လၧဘၫအလၭနီၪလီၫ. တၭ အယီၩမွဲ အလးလဖၪ လၧအဝ့ၫၥံၪ အီၪဝ့ၫ, ဒဲအဆၧလၩ့ဆိၩထဲၩ့နီၪလီၫ. 34 တၭ စမၡိဘၭ, ဒဲစယၫ့မလ့ၭ, ဒဲစအၫမဇဲအၫ အဖိၪခွၫ စယိစဘၫ; 35 ဒဲစယိၫအ့လၭ, ဒဲစယံဟုၫ လၧအမွဲ စယီၭဘဲအၫ အဖိၪခွၫ, လၧအမွဲ စစံၫရအဲၫအၫ အဖိၪခွၫ, လၧအမွဲ စအၫစအ့လၭ အဖိၪခွၫ, 36 ဒဲစအံၫလအံနအဲၫ, ဒဲစယၫအၭကဘၫ, ဒဲစယ့ၫၡဟၫအဲအၫ, ဒဲစအၭစအဲအၫ, ဒဲစအၫဒဲၫအ့လၭ, ဒဲစယ့ၭစံၫမအ့လၭ, ဒဲစဘံၫ့အအဲအၫ, 37 ဒဲစဇဲဇၫ, လၧအမွဲ စၡဲဖဲၫ အဖိၪခွၫ, လၧအမွဲ စအၫလၫ့ အဖိၪခွၫ, လၧအမွဲ စယ့ၭဒ့ယၫ အဖိၪခွၫ, လၧအမွဲ စၡံမရဲၫ အဖိၪခွၫ, လၧအမွဲ စၡ့ၫမအဲအၫ အဖိၪခွၫတၭ; 38 ၦလဖၪယီၩ လၧအမံၩ့ၥံၪ ဖျီၪထၪ့နီၪ, မွဲစခၩ့ၥံၪ လၧအဝ့ၫၥံၪ အဂံၪ့ဒီၪ့လဖၪ; တၭ အဝ့ၫၥံၪ အဖါလဖၪ အဂံၪ့ အၪထၪ့ဝ့ၫ အၪအၪလ့ၬဆ့လီၫ. 39 တၭ အဝ့ၫၥံၪ လ့ၩထီၩ့ လၧဆၧလ့ၩနုၬ လၧဂံဒီၫ အလးနီၪ, ထီၩ့လၧခိၪလီၩ့ဆူၭဖၧၩ့ မုထၪ့လခီၫ, ဘဲၫၥိၭ အမိအၪ့ဎၬန့အလး လၧအဆၧဖိၪဆၧဎါ အဒီၪ့လဖၪ မိအၪ့ အဆၪနီၪလီၫ. 40 တၭမွဲ အဒၪဘၪ ဆၧအၪ့အဆၪအလးနီၪ အဆၧအီၪ အၪအၪလ့ၬ ဒဲဂ့ၩမၬဆ့တၭ, ခးနီၪ လဲလဲလ့ၬ, ဒဲၦၡၩၥံၪ အီၪမုၬ, ဒဲဘၪလိၬအိၭလိၬအၥၭ, အဂဲးဘဲၫယီၩ ၦဘၪဆဲၫ့ လၧစဟၫ့နီၪ အီၪဝ့ၫ ထီးနီၪ လၧဖျိၩ့လံၩလံၩလီၫ. 41 လၧယုဒၫ အစဎွၩ ဟ့ၭဇကဲအၫ အမုနံၩလဖၪနီၪ, ၦလဖၪ လၧအမံၩ့ အီၪကွ့ၭအၥၭယီၩ ဂဲၫကျီၪ့ခွံၬ အဝ့ၫၥံၪ အတဲၩလဖၪ, ဒဲအလး လၧၦၡၩ အီၪဝ့ၫ လၧဆၧဒၪန့ဝ့ၫ ထီးနီၪတၭ, မၩဂၭဂီၩ့ တၡါ ဆၧလဖၪနီၪ ထီးအလူၬ ထီၩ့လၩ့ မုဆၫလနံၩယီၩတၭ, အီၪဝ့ၫ လၧအဝ့ၫၥံၪ အလးလဖၪဆ့လီၫ. အဂဲးဘဲၫယီၩ အဆၧဖိၪဆၧဎါ အဒီၪ့ၥံၪ အၪ့အဆၪအလး အီၪဝ့ၫ လီၫ. 42 တၭ အဝ့ၫၥံၪ လနၩ့နၩ့, စစံမအၧၫ့ အဖိၪခွၫၥံၪ, ၦၡၩ ယဲယၩလဖၪ, လ့ၩထီၩ့ လၧခိၪလီၩ့ စံအၫတၭ, အဝ့ၫၥံၪ အခိၪလဖၪမွဲ စပ့ၫလတဲအၫ, ဒဲစနံၫအရဲအၫ, ဒဲစရ့ၭဖဲအၫ, ဒဲစအၧၭဇအ့လၭ, ဒဲစအဲၡဲၫ အဖိၪခွၫၥံၪ လီၫ. 43 တၭ ၦအၫမလ့ၭဖိၪၥံၪ လၧအဖီၩ့ဖျ့ၭဆၧတၭ, အီၪဝ့ၫ ထီးနီၪ ထီၩ့လၩ့ လၧမုဆၫလနံၩယီၩ, အဝ့ၫၥံၪ ကျီၪ့ၥံၫခွံၬဝ့ၫဒၪလီၫ.

1 တၭ အံၫစရ့လၭ အဖိၪဝဲၡါ စရုဘံၫ့ အဖိၪခွၫၥံၪနီၪ, (အဂဲးဘဲၫယီၩ အဝ့ၫဒၪမွဲ အဝဲၡါ လါနၫ့နီၪ; လၧအမၩစံၪစၪ အဖါ အလးမံၫ အကၠီၩ့တၭ, အဝဲၡါအလးနီၪ, ဆၧဖ့ၪလၫ့ထဲၩ့ လၧအံၫစရ့လၭ အဖိၪခွၫ စယိၥၭ အဖိၪခွၫၥံၪတၭ; ဆၧလၩ့ဆိၩထဲၩ့ အဆရၫ့နီၪ ဘၪဆဲၫ့ လၧဝဲၡါ အ့ၬ; 2 အဂဲးဘဲၫယီၩ စယုဒၫ မၩနၧၩ့မၩစၪ အထၧၫ့ဖုဝဲၥံၪ, ဒဲၦဘၪဆဲၫ့ လၧအဝ့ၫဒၪမွဲ ၦပၧၩ့ဆၧ အခိၪ; အ့ၪမွဲ ဆၧဝဲၡါအလးနီၪ ဘၪဆဲၫ့ လၧစယိၥၭလီၫ.) 3 အံၫစရ့လၭ အဖိၪဝဲၡါ စရုဘံၫ့ အဖိၪခွၫၥံၪနီၪ, စဟၫနီၭ, ဒဲစပၫလုၫ, ဒဲစဟ့ဇရၧၫ့, ဒဲစကၫမဲၫလီၫ. 4 စယိၫအ့လၭ အဖိၪခွၫၥံၪနီၪ; အဖိၪခွၫ စၡ့ၫမအဲအၫ, အဖိၪခွၫ စဂီၭ, အဖိၪခွၫ စၡံမအဲၫ, 5 အဖိၪခွၫ စမဲခၫ, အဖိၪခွၫ စရံၫမအဲအၫ, အဖိၪခွၫ စဘၫအလၭ, 6 အဖိၪခွၫ စဘံၫအံရၫတၭ, အဝ့ၫဒၪ အစံရအၫ အစဎွၩ စဘံလဂၭပ့ၫလနံစၧၫ ဆိၬန့ခွံၬဝ့ၫဒၪတၭ; မွဲၦရုဘံၫ့ဖိၪၥံၪ အခိၪနီၪလီၫ. 7 ထီးဆၧတွၭန့ အဝ့ၫၥံၪ အဆိၩလဖၪ အဆၧလၩ့ဆိၩထဲၩ့ အဆရၫ့နီၪ; အဝ့ၫဒၪ အထၧၫ့ဖုဝဲၥံၪ အဂံၪ့ဒီၪ့လဖၪ အခိၪနီၪ; မွဲစယအ့လၭ, ဒဲစဇ့ၭကရဲအၫ, ဒဲစဘံလၫ, လၧအမွဲ စအၫဇၭ အဖိၪခွၫ, 8 လၧအမွဲ စၡံမၫ အဖိၪခွၫ, လၧအမွဲ စယိအ့လၭ အဖိၪခွၫတၭ, အဝ့ၫဒၪ အီၪလၧအရိအၧၫ အဖၧၩ့တၭ; ထီၩ့ဒၪလ့ၬ လၧနံဘိၫ ဒဲဘၫအလၭမံအၫ့နီၪ; 9 ဒဲအဝ့ၫဒၪ အီၪလၧမုထၪ့လခီၫ ထီၩ့လၧၡါမုနၧၫ့ဖၫ လၧထံၫမိၡါ ယုၫဖြ့တံၫနီၪ, အဂဲးဘဲၫယီၩ လၧခးဂံလအၭနီၪ အဝ့ၫၥံၪ အဆၧဖိၪဆၧဎါ အၪထၪ့ဝ့ၫ အၪအၪလ့ၬလီၫ. 10 တၭ လၧစစီလူၫ အနံၩလဖၪနီၪ, အဝ့ၫၥံၪ ဒုၭၥုၭ လၧၦဟၫဂၫဖိၪလဖၪ; လၧအလၩ့ထ့ၬဝ့ၫ လၧအဝ့ၫၥံၪ အစူၪ အကၠီၩ့တၭ, မွဲအအီၪလၧအဝ့ၫၥံၪ အတဲၩဖၧၩ့ ထူၩလ့ၬ လၧခးဂံလအၭ မုထၪ့လခီၫ ထီးအလူၬဆ့လီၫ. 11 တၭ စဂၭ အဖိၪခွၫၥံၪ အီၪဎၩ့ လၧအဝ့ၫၥံၪ, လၧခးဘၫၡၫ့ အဖၧၩ့နီၪ ထီၩ့လၧစၫလကၫလီၫ. 12 အခၪ့ထံၭလဂၩ စယိအ့လၭ, ဒဲနံၫဂၩလဂၩ စၡၫဖၫ့, ဒဲစယအၫန့ၫ, ဒဲစၡၫဖၭ လၧဘၫၡၫ့ အဖၧၩ့လီၫ. 13 တၭ အဝ့ၫၥံၪ အထၧၫ့ဖုဝဲလဖၪ ဘၪဆဲၫ့ လၧအဖါၥံၪ အဂံၪ့နီၪ, မွဲစမဲၫခအ့လၭ ဒဲစမၡၧလၫ့, ဒဲစၡံဘၫ, ဒဲစယိရအဲၫ, ဒဲစယၫခၫ့, ဒဲစဇဲအၫ, ဒဲစဟံဘၧၫၥံၪ, နွ့ၫဂၩလီၫ. 14 အယီၩမွဲ စအဘဲဟလၭ အဖိၪခွၫၥံၪတၭ, အဝ့ၫဒၪမွဲ စဟုရ့ၫ အဖိၪခွၫ, စယရိအၫ အဖိၪခွၫ, စဂံလအၭ အဖိၪခွၫ, စမဲၫခအ့လၭ အဖိၪခွၫ, စယၡံၭၡအဲၫ အဖိၪခွၫ, စယၫဒိၫ အဖိၪခွၫ, စဘၧဇၭ အဖိၪခွၫနီၪ; 15 စအၫဟဲၫ လၧအမွဲ စအၭဘဒဲအ့လၭ အဖိၪခွၫ, စဂုနဲၫ အဖိၪခွၫတၭ, အဝ့ၫဒၪမွဲ အဝ့ၫၥံၪ အဖါလဖၪ အခိၪနီၪလီၫ. 16 တၭ အဝ့ၫၥံၪ အီၪလၧဘၫၡၫ့ အဖၧၩ့ လၧဂံလအၭနီၪ, ဒဲလၧအဒိၩ့ၥံၪ တဝၫ့ၥံၪ အဖၧၩ့ ဒဲၡၫရၧၫ့အလးဝၬဖီၩ့ဝ့ၫ အဖၧၩ့နီၪ, ဒဲအနဲၩ့ထံၭလဖၪနီၪဆ့လီၫ. 17 အယီၩလဖၪ ထီးအလူၬ ဘၪဆဲၫ့ လၧဆၧလီၩဆိၩ အဆၧရၫ့ လၧယုဒၫ အစဎွၩ ယိၥၫ့ အမုနံၩလဖၪ, ဒဲလၧအံၫစရ့လၭ အစဎွၩ ယ့ၫရဘိအၫ့ အမုနံၩလဖၪနီၪလီၫ. 18 တၭ စရုဘံၫ့ အဖိၪခွၫၥံၪ, ဒဲၦဂၭဖိၪၥံၪ, ဒဲစမနၭစ့ၫ အလၧခီၫဒီၪ့နီၪ, လၧအမွဲ ၦၥၭဒူၩဂဲးဆီၪ့, ၦလၧအဆိၬ ထၩ့ဖံၭ ဒဲနၭၥံၪဖၩ့ၥံၪ, ဒဲခၭချံၪၥ့ၪ, ဒဲၦလၧအဒုၭၥုၭၥ့ၪ ဆီၪ့လ့ၬတၭ, ၦလဖၪနီၪ မွဲလံလၬလံထီၫ့နွ့ၫယၩဎူၫဆံၫ, လၧအလ့ၩထၪ့ ဘဲၫၥိၭ အမိဒုၭၥုၭနီၪလီၫ. 19 တၭ အဝ့ၫၥံၪ ဒုၭ ၦဟၫဂၫဖိၪတၭ, ဒဲစယံတၧၫ, ဒဲစနံဖံၭ, ဒဲစနိဒၭလီၫ. 20 တၭ အဝ့ၫၥံၪ ဘၪ ဆၧမၩဘိၭမၩဆၧၩ့ဝ့ၫ လၧအထၫ့ဒုၪဒၩ ၦလဖၪနီၪ, ၦဟၫဂၫဖိၪၥံၪ လၩ့ထ့ၬ လၧအဝ့ၫၥံၪ အစူၪဖၧၩ့, ဒဲကယဲ ၦအီၪလၧအဝ့ၫၥံၪ အၥိၭ ထီးအလူၬနီၪ; အဂဲးဘဲၫယီၩ ၦၡၩနီၪ ကိၭထၪ့အယွၩ လၧအဒုၭဆၧ အဖၧၩ့တၭ, အဝ့ၫဒၪ ခိၭနၪ အဝ့ၫၥံၪ အဆၧအၪ့ကံၩ့နီၪ, အဂဲးဘဲၫယီၩ အဝ့ၫၥံၪ ဒိၭနဲၩ့အၥၭ လၧအဖၧၩ့လီၫ. 21 တၭမွဲ အမၩန့ အဝ့ၫၥံၪ အဆၧဖိၪဆၧဎါလဖၪ ထီးအလူၬ; ကလအူၭလဖၪ ယဲလၬ, ဒဲၥိၪလဖၪ နံၫကုၬယဲလၬ, ဒဲကၥ့ၪယီၩ့လဖၪ နံၫထီၫ့, ဒဲၦၡၩၥံၪ လကုၬနီၪလီၫ. 22 အဂဲးဘဲၫယီၩ လၧယွၩ အဆၧဒုၭၥုၭနီၪ အကၠီၩ့တၭ, လၩ့ထ့ၬ ၥံၫဝ့ၫ အၪဂၩဆ့လီၫ. တၭမွဲ အအီၪလၧအဝ့ၫၥံၪအလး ထီၩ့လၩ့ အဘၪ ဆၧဖီၪ့န့ အၪ့မၧၫ့ဎီးဝ့ၫနီၪလီၫ. 23 တၭ စမနၭစ့ၫ အလခီၫဒီၪ့ အဖိၪၥံၪ အီၪလၧခးဖၧၩ့ နီၪ; အဝ့ၫၥံၪ အၪထၪ့ လၧဘၫၡၫ့ ထီၩ့လၧဘၫအလၭဟၧမၧၫ့ ဒဲစံနၧၫ ဒဲထီၩ့လၧခိၪလီၩ့ ဟၧမၧၫ့နီၪလီၫ. 24 တၭ အဝ့ၫၥံၪ အဖါလဖၪ အဂံၪ့နီၪ အၡၩကဲၪ အခိၪၥံၪ မွဲ အယီၩ, စအံၫဖၧၫ ဒၪလ့ၬ, ဒဲစအံၡဲၫ, ဒဲစအံၫလဲၫအ့လၭ, စအၫဇရ့ၫအ့လၭ ဒဲစယ့ၫရမဲအၫ, ဒဲစဟီၭဒဂဲအၫ, ဒဲစယၫဒအ့လၭတၭ; အဝ့ၫၥံၪမွဲ ၦၥၭဒူၩဂဲးဆီၪ့, အမံၩ့ၥံၪ ဘၪ ဆၧဂၧၫ့ထၪ့ၥၩလၩ့နီၪ, မွဲအဝ့ၫၥံၪ အဖါလဖၪ အဂံၪ့အၡၩ ကဲၪ အခိၪၥံၪနီၪလီၫ. 25 တၭ အဝ့ၫၥံၪ မၩမၪ ထၫ့ဒုၪဒၩ အဖါလဖၪ အယွၩနီၪ, ဒဲလ့ၩမၩမၪထွ့ၫ ထံၫဖိၪခးဖိၪ အယွၩလဖၪ, လၧယွၩ မၩဂၭဂီၩ့ လၧအမ့ၬယၫနီၪလီၫ. 26 တၭ အံၫစရ့လၭအယွၩ ထိၪဂဲထုၪ့ အစံရအၫ အစဎွၩ စပၧလၭအၥၭ, ဒဲအစံရအၫ အစဎွၩ စတံလဂၭပ့ၫလနံစၧၫ အၥၭတၭ, အဝ့ၫဒၪ ဆိၬခွံၬ အဝ့ၫၥံၪ, ၦရုဘံၫ့ဖိၪ ဒၪလ့ၬ, ဒဲၦဂၭဖိၪၥံၪနီၪ, ဒဲမနၭစ့ၫ လခီၫဒီၪ့တၭ, လ့ၩန့ အဝ့ၫၥံၪ ထီၩ့လၧဟၫလၫ ဒဲဟၫဘၧၫ, ဒဲဟၫရၫ, ဒဲဖိးလၧထံၫမိၡါ ဂိဇံၫ့နီၪ, ထီၩ့လၩ့ လၧမုဆၫလနံၩယီၩလီၫ.

၁ ကွ့ၭနဲၪ့ဆၧ 1 Chronicles 6

1 စလံဝဲၫ အဖိၪခွၫလဖၪနီၪ; စဂၧၡၧၫ့, စကိဟၭ, ဒဲစမရၫရဲၫၥံၪလီၫ. 2 တၭ စကိဟၭ အဖိၪခွၫလဖၪနီၪ; စအၫမရၫ့, စအံၭဇဟၫ, ဒဲဟံဘြၧၫ့, ဒဲစအၧၭဇဲၫအ့လၭၥံၪ လီၫ. 3 တၭ စအၫမရၫ့ အဖိၪလဖၪနီၪ စအၫရၧၫ့, ဒဲစမိစ့ၭ, ဒဲနးမံရအၫ့ၥံၪလီၫ. စအၫရၧၫ့ အဖိၪခွၫလဖၪနီၪ ဆ့; စနၫဒၭ, ဒဲစအဘဲဟုၫ, စအံၫလအ့ဇၧၫ ဒဲစအံ၁မၫၥံၪလီၫ. 4 စအံၫလအ့ဇၧၫထၪ့ဖိၪ စဖံနအၭ, စဖံနအၭနီၪ ထၪ့ဖိၪ စအဘံၭရှုၫအၫတၭ, 5 စအဘံၭရှုၫအၫနီၪ ထၪ့ဖိၪ စဘၧၭကဲၫနီၪ ထၪ့ဖိၪ စအၧၭဇဲၫတၭ, 6 စအၧၭဇဲၫနီၪ ထၪ့ဖိၪ စဇ့ၫရအဲအၫတၭ, စဇ့ၫရအဲအၫနီၪ ထၪ့ဖိၪ စမရၫယီၭတၭ, 7 စမရၫယီၭနီၪ ထၪ့ဖိၪ စအၫမရဲအၫ တၭ, စအၫမရဲအၫနီၪ ထၪ့ဖိၪ စအဟံၭတၧၭတၭ, 8 စအဟံၭတၧၭနီၪ ထၪ့ဖိၪ စဇၫဒီၭတၭ, စဇၫဒီၭနီၪ ထၪ့ဖိၪ စအဟံၭမအၭတၭ, 9 စအဟံၭမအၭနီၪ ထၪ့ဖိၪ စအၭဇရဲအၫတၭ, စအၭဇရဲအၫနီၪ ထၪ့ဖိၪ စယိၫဟၫနၫ့တၭ, 10 စယိၫဟၫနၫ့နီၪ ထၪ့ဖိၪ စအၭဇရဲအၫ, (တၭ အဝ့ၫဒၪမွဲ ၦကဲၪထၪ့ ၦလုထၪ့ဆၧ လၧဆၧလုအဂံၪ့ဖၧၩ့, လၧစစီလမၧၫ့ မၩကဲၪထၪ့ဝ့ၫ လၧယရုစလံၫ့အဖၧၩ့လီၫ.) 11 တၭ စအၭဇရဲအၫနီၪ ထၪ့ဖိၪ စအၫမရဲအၫ တၭ, စအၫမရဲအၫနီၪ ထၪ့ဖိၪ စအဟံၭတၧၭတၭ, 12 စအဟံၭတၧၭနီၪ ထၪ့ဖိၪ စဇၫဒီၭတၭ, စဇၫဒီၭနီၪ ထၪ့ဖိၪ စၡၫလၧၫ့တၭ, 13 စၡၫလၧၫ့နီၪ ထၪ့ဖိၪ စဟံၫလကဲအၫ တၭ, စဟံၫလကဲအၫနီၪ ထၪ့ဖိၪ စအၭဇရဲအၫတၭ, 14 စအၭဇရဲအၫနီၪ ထၪ့ဖိၪ စစံၫရအဲအၫတၭ, စစံၫရအဲအၫနီၪ ထၪ့ဖိၪ စယဟီၭဇဒၭတၭ, 15 ထီးယဟိဝၩ ဆိၬခွံၬ ယုဒၫ ဒဲယရုစလံၫ့ လၧစန့ၭဘူၫခၭန့ဇၫ အစူၪဖၧၩ့နီၪ, စယဟီၭဇဒၭ အီၪလၧအဝ့ၫၥံၪ အကျၩဆ့လီၫ. 16 စလံဝဲၫ အဖိၪခွၫလဖၪနီၪ; စဂၧၡၧၫ့, စကိဟၭ, ဒဲစမရၫရဲၫၥံၪလီၫ. 17 တၭ စဂၧၡၧၫ့ အဖိၪခွၫၥံၪအမံၩ့မွဲ ဘဲၫယီၩ; စလံဘနဲၫ, ဒဲစၡံမအဲၫၥံၪလီၫ. 18 တၭ စကိဟၭ အဖိၪခွၫလဖၪနီၪ; စအၫမရၫ့, ဒဲစအံၭဇဟၫ, ဒဲစဟံဘြၧၫ့ ဒဲစအၧၭဇဲအ့လၭၥံၪလီၫ. 19 တၭ စမရၫရဲၫ အဖိၪခွၫၥံၪ နီၪ; စမၫလံၫ, ဒဲစမုၡဲၫၥံၪလီၫ. တၭ စလံဝဲၫ အဂံၪ့ဒီၪ့လဖၪ ဘၪဆဲၫ့ လၧအဝ့ၫၥံၪ အဖါလဖၪနီၪ မွဲဘဲၫယီၩ, 20 လၧစဂၧၡၧၫ့နီၪ; အဖိၪခွၫ စလံဘနဲၫ, အဖိၪခွၫ စယၫဟၭ, အဖိၪခွၫ စဇံၫ့မၫ, 21 အဖိၪခွၫ စယိအၫ, အဖိၪခွၫ စအံၭဒိၫ, အဖိၪခွၫ စဇံရၫ, အဖိၪခွၫ စယအၭတရ့ၫၥံၪ လီၫ. 22 တၭ စကိဟၭ အဖိၪခွၫလဖၪနီၪ; အဖိၪခွၫ စအမံနဒၭ, အဖိၪခွၫ စကိရၫ, အဖိၪခွၫ စအၭစၧၫ, 23 အဖိၪခွၫ စအ့လကနၫ, ဒဲအဖိၪခွၫ စအဘဲအစၭ, ဒဲအဖိၪခွၫ စအၭစၧၫ, 24 အဖိၪခွၫ စတၫဟၭ, အဖိၪခွၫ စယုၫရအ့လၭ, အဖိၪခွၫ စအၧၭဇဲအၫ, ဒဲအဖိၪခွၫ စၡၫအၧလၭၥံၪလီၫ. 25 တၭ စအ့လကနၫ အဖိၪခွၫလဖၪနီၪ; စအၫမစ့အၫ, ဒဲစအဟဲမီၭၥံၪလီၫ. 26 စအ့လကနၫ; တၭ စအ့လကနၫ အဖိၪခွၫလဖၪနီၪ; အဖိၪခွၫ စဇိဖ့ၫ, ဒဲအဖိၪခွၫ စနၭဟၭ, 27 အဖိၪခွၫ စအံၫလဲအၭ, အဖိၪခွၫ စယရိဟၫ့, အဖိၪခွၫ စအ့လကနၫၥံၪလီၫ. 28 တၭ စစၫမုၫအ့လၭ အဖိၪခွၫလဖၪနီၪ; အဝဲၡါ စဝၭၡနဲၫ, ဒဲစအဘဲအၫၥံၪလီၫ. 29 တၭ စမရၫရဲၫ အဖိၪခွၫလဖၪနီၪ; စမၫလံၫ, အဖိၪခွၫ စလံဘနဲၫ, အဖိၪခွၫ စၡံမအဲၫ, အဖိၪခွၫ စအၧၭဇၫ, 30 အဖိၪခွၫ စၡံမအဲၫ, အဖိၪခွၫ စဟၭဂဲအၫ, အဖိၪခွၫ စအၭစဲအၫၥံၪလီၫ. 31 လၧ[ယွၩ]တလၫနီၪ အီၪပွံၭဝ့ၫ အလးခဲၫ့တၭ, ၦလၧစဒၫဝံၭ အီၪက့ၪ လၧၦၥံၫကျံၩဆၧ လၧယဟိဝၩ အဂံၪ့ဖၧၩ့နီၪ အခိၪၥံၪမွဲ ၦလဖၪယီၩ, 32 တၭ အဝ့ၫၥံၪ မၩ အဆၧဖံၭဆၧမၩ ဘၪဆဲၫ့ လၧအၥံၫကျံၩဆၧ လၧဆၧအီၪကီၪ့ အကျၩ လၧတဲၩဆံၫ့ဎံၪ အီၪဝ့ၫအလးနီၪ, ထီၩ့လၩ့ လၧစစီလမၧၫ့ မၩထၪ့ ယဟိဝၩအဂံၪ့ လၧယရုစလံၫ့အဖၧၩ့ နီၪလီၫ. ထီးနီၪလဖၧၫ့ အဝ့ၫၥံၪ မၩ အဆၧဖံၭဆၧမၩ ဘဲၫ ဆၧဒုၭနဲၪ အလးအီၪဝ့ၫ ထူထူ အၥိၭနီၪလီၫ. 33 တၭ ၦလၧအမၩ လၧအဖိၪအလံၩ အၥိၭလဖၪနီၪ မွဲ အယီၩလီၫ. ၦကိဟၭဖိၪလဖၪ အဖိၪခွၫၥံၪ, မွဲၦၥံၫကျံၩဆၧ စဟံမၫ့, စယိၫအ့လၭ အဖိၪခွၫ, စၡံမုၫအ့လၭ အဖိၪခွၫ, 34 စအ့လကနၫ အဖိၪခွၫ, စယရိဟၫ့ အဖိၪခွၫ, စအံၫလအ့လၭ အဖိၪခွၫ, စတိအၫ အဖိၪခွၫ, 35 စဇုၭ အဖိၪခွၫ, စအ့လကနၫ အဖိၪခွၫ, စမၫဟၭ အဖိၪခွၫ, စအၫမစ့အဲၫ အဖိၪခွၫ, 36 စအ့လကနၫ အဖိၪခွၫ, စယိၫအ့လၭ အဖိၪခွၫ, စအၭဇရဲအၫ အဖိၪခွၫ, စဇ့ဖနဲအၫ အဖိၪခွၫ, 37 စတၫဟၭ အဖိၪခွၫ, စအၭစၧၫ အဖိၪခွၫ, စအဘဲအစၭ အဖိၪခွၫ, စကိရၫ အဖိၪခွၫ, 38 စအံၭဇဟၫ အဖိၪခွၫ, စကိဟၭ အဖိၪခွၫ, စလံဝဲၫ အဖိၪခွၫ, စအံၫစရ့လၭ အဖိၪခွၫနီၪလီၫ. 39 တၭ အထၧၫ့ဖုဝဲခွၫ စအၫစဖၭမွဲ ၦဆၧၫ့ထုၪ့ လၧအစူၪထွ့ၪလခီၫနီၪ, စအၫစဖၭ လၧအမွဲ စဘ့ၫရကဲအၫ အဖိၪခွၫ, စၡံမအၫ အဖိၪခွၫ, 40 စမဲၫခအ့လၭ အဖိၪခွၫ, စဘ့ၫအစဲအၫ အဖိၪခွၫ, စမၫလခဲအၫ အဖိၪခွၫ, 41 စအ့ၭ၁နဲၫ အဖိၪခွၫ, စဇံရၫ အဖိၪခွၫ, စအၭဒအဲအၫ အဖိၪခွၫ, 42 စအံၥၫ့ အဖိၪခွၫ, စဇံၫ့မၫ အဖိၪခွၫ, စၡံမအဲၪ အဖိၪခွၫ, 43 စယၫဟၭ အဖိၪခွၫ, စဂၧၡၧၫ့ အဖိၪခွၫ, စလံဝဲၫ အဖိၪခွၫနီၪလီၫ. 44 တၭ အဝ့ၫၥံၪ အထၧၫ့ဖုဝဲနီၪ, စမရၫရဲၫ အဖိၪခွၫလဖၪ အီၪလၧစူၪစ့ၪလခီၫ; စအံၥၫ့ လၧအမွဲ စကံၭၡဲၫ အဖိၪခွၫ, စအၭဘဒဲၫ အဖိၪခွၫ, စမၫလၧၭ အဖိၪခွၫ, 45 စဟၭၡဘဲအၫ အဖိၪခွၫ, စအၫမဇဲအၫ အဖိၪခွၫ, စဟံၫလကဲအၫ အဖိၪခွၫ, 46 စအၫမဇဲၫ အဖိၪခွၫ, စဘၫ့အဲၫ အဖိၪခွၫ, စၡၫမၧၫ အဖိၪခွၫ, 47 စမၫလံၫ အဖိၪခွၫ စမုၡဲၫ အဖိၪခွၫ, စမရၫရဲၫ အဖိၪခွၫ, စလံဝဲၫ အဖိၪခွၫနီၪလီၫ. 48 အဝ့ၫၥံၪ အထၧၫ့ဖုဝဲလဖၪဆ့, ၦလံဝဲၫဖိၪၥံၪ, ဘၪ ဆၧအီၪက့ၪဝ့ၫ လၧကယဲ ဆၧဖံၭဆၧမၩ လမံၩ့လါလါ ဘၪဆဲၫ့ လၧယွၩအဂံၪ့ တဲၩဆံၫ့ဎံၪလစီၪ့နီၪလီၫ. 49 အ့ၪမွဲ စအၫရၧၫ့ ဒဲအဖိၪခွၫလဖၪ လုထၪ့ ဆၧလုမ့ၪ လၧဆၧလုလး အလီၩ့နီၪ, ဒဲလၧဆၧနၧၫ့မၧၫ့ အဆၧလုလးဆ့တၭ, ကယဲ ဆၧမၩထီးအလူၬ ဘၪဆဲၫ့ လၧအလးဆံၫ့ဎံၪထုၬ, ဒဲဆၧမၩဖီၩ့ဖျ့ၭ လၧအံၫစရ့လၭ အဂးနီၪ, ဘဲၫယွၩအခ့ၫအၡၩ စမိစ့ၭ မၪလူၬဝ့ၫ အၥိၭနီၪ, မၩဝ့ၫဒၪလီၫ. 50 တၭ စအၫရၧၫ့ အဖိၪခွၫလဖၪမွဲ အယီၩ; အဖိၪခွၫ စအံၫလအ့ဇၧၫ အဖိၪခွၫ စဖံနအၭ, အဖိၪခွၫ စအဘံၭရှုၫအၫ, 51 အဖိၪခွၫ စဘၧၭကဲၫ, အဖိၪခွၫ စအၧၭဇဲၫ, အဖိၪခွၫ စဇ့ၫရဟဲအၫ, 52 အဖိၪခွၫ စမရၫယီၭ, အဖိၪခွၫ စအၫမရဲၫအၫ, အဖိၪခွၫ စဟံၭတၧၭ, 53 အဖိၪခွၫ စဇၫဒီၭ, အဖိၪခွၫ စအဟံမအၭၥံၪလီၫ. 54 တၭ စအၫရၧၫ့ အဖိၪခွၫလဖၪ, လၧအဘၪဆဲၫ့ လၧၦကိဟၭဖိၪ အဂံၪ့ဒီၪ့ၥံၪ အထိၬလဖၪ လၧအဝ့ၫၥံၪ အခး အနဲၩ့ထံၭနီၪ, ဒဲအအီၪအလးလဖၪမွဲ ဘဲၫယီၩ; အဂဲးဘဲၫယီၩ အဝ့ၫၥံၪ အလး ဆၧဖၭန့ဝ့ၫဒၪလီၫ. 55 တၭ ၦလဖၪ ဖ့ၪလၫ့ အဝ့ၫၥံၪ လၧဟံဘြၧၫ့ လၧခးယုဒၫ အဖၧၩ့, ဒဲဆၧအီၪဖီၩ့ အနဲၩ့ထံၭ ဝၬဝၬဆ့လီၫ. 56 အ့ၪမွဲ ဆံၬၥံၪနၩၥံၪ ဘၪဆဲၫ့ လၧဒိၩ့, ဒဲတဝၫ့လဖၪနီၪ, အဝ့ၫၥံၪ ဖ့ၪလၫ့ လၧစယဖၧၫနံၫ အဖိၪခွၫ စကၫလ့ၭ လဂၩနီၪလီၫ. 57 တၭ စအၫရၧၫ့ အဖိၪခွၫလဖၪ အဝ့ၫၥံၪ ဖ့ၪလၫ့ ယုဒၫအဒိၩ့လဖၪ, ဟံဘြၧၫ့, ဒိၩ့ဖလ့ၬ, ဒဲလံဘနၫ, ဒဲဆၧအီၪဖီၩ့ အနဲၩ့ထံၭ ဝၬဝၬဆ့, ဒဲယၭတၧၫ, ဒဲအ့ၭၡတ့ၫမိအၫ, ဒဲဆၧအီၪဖီၩ့ အနဲၩ့ထံၭ ဝၬဝၬဆ့, 58 ဒဲဟဲလံၫ့, ဒဲဆၧအီၪဖီၩ့ အနဲၩ့ထံၭ ဝၬဝၬဆ့, ဒံဘၧၫ ဒဲဆၧအီၪဖီၩ့ အနဲၩ့ထံၭ ဝၬဝၬဆ့, 59 ဒဲအၫၡၫ့ ဒဲဆၧအီၪဖီၩ့ အနဲၩ့ထံၭ ဝၬဝၬဆ့, ဒဲဘ့ၭ၁ၡံမ့ၭ ဒဲဆၧအီၪဖီၩ့ အနဲၩ့ထံၭ ဝၬဝၬဆ့, 60 ဒဲလၧဆၧဘၪဆဲၫ့ လၧစဘံၪ့ယမံၫ့ အဒီၪ့နီၪ; ဂံဘၫ ဒဲဆၧအီၪဖီၩ့ အနဲၩ့ထံၭ ဝၬဝၬဆ့, ဒဲအၫလမ့ၭ ဒဲဆၧအီၪဖီၩ့ အနဲၩ့ထံၭ ဝၬဝၬဆ့, ဒဲအၫ့နၥီၭ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ ဆ့လီၫ. တၭ ကယဲ ဒိၩ့ ထီးအလူၬၥံၪ ဘၪဆဲၫ့ လၧအဝ့ၫၥံၪ အဂံၪ့ဒီၪ့လဖၪနီၪ, မွဲလဆံၫၥၧၫ့ဒိၩ့လီၫ. 61 တၭ စကိဟၭ အဖိၪခွၫလဖၪ လၧအအီၪလၩ့ထး လၧဂံၪ့ဒီၪ့နီၪ ဘၪဆဲၫ့ လၧအဝ့ၫဒၪ အဒီၪ့တၭ, ဆၧဖ့ၪလၫ့ ဒိၩ့လဖၪ ဘၪဆဲၫ့ လၧလခီၫဒီၪ့, ဘဲၫပစံၭဆၧ အၥိၭ စမနၭစ့ၫ အလခီၫဒီၪ့နီၪ, ဒိၩ့ဆံၫဒိၩ့ ဘဲၫဆၧဖၭဝ့ၫ အၥိၭနီၪလီၫ. 62 တၭ လၧစဂၧၡၧၫ့ အဖိၪခွၫလဖၪ အဂံၪ့ဒီၪ့ၥံၪ ထီးအလူၬနီၪ, ဘၪဆဲၫ့ လၧစအံစခၫအဒီၪ့, ဒဲလၧစအၭၡၧၫအဒီၪ့နီၪ, ဒဲလၧစနၭ၁လဲၫအဒီၪ့ လၧဘၫၡၫ့အဖၧၩ့နီၪ, လဆံၫၥၧၫ့ဒိၩ့လီၫ. 63 လၧစမရၫရဲၫ အဖိၪခွၫၥံၪ အဂံၪ့ဒီၪ့လဖၪ ထီးအလူၬနီၪ, ဆၧဖ့ၪလၫ့ ဘဲၫအဖၭဝ့ၫ အၥိၭ, ဘၪဆဲၫ့ လၧစရုဘံၫ့ အဒီၪ့နီၪ, ဒဲလၧစဂၭ အဒီၪ့နီၪ, ဒဲလၧစဇ့ၭဘလၧၫ့ အဒီၪ့ နီၪ, လဆံၫနံၫဒိၩ့လဖၪလီၫ. 64 တၭ ၦအံၫစရ့လၭဖိၪလဖၪ ဖ့ၪလၫ့ ၦလံဝဲၫဖိၪၥံၪ ဒိၩ့လဖၪနီၪ ဒဲဆၧအီၪဖီၩ့ လၧအနဲၩ့ထံၭၥံၪ ဝၬဝၬဆ့လီၫ. 65 တၭ အဝ့ၫၥံၪ ဖ့ၪလၫ့ ဘဲၫ အဖၭဝ့ၫ အၥိၭနီၪ, ဘၪဆဲၫ့ လၧစယုဒၫ အဖိၪခွၫလဖၪ အဒီၪ့နီၪ, ဒဲလၧစစံမအၧၫ့ အဖိၪခွၫလဖၪ အဒီၪ့နီၪ, ဒဲလၧစဘံၪ့ယမံၫ့ အဖိၪလဖၪ အဒီၪ့နီၪ, ဒိၩ့လဖၪ, လၧဆၧကိၭထၪ့ အမံၩ့ၥံၪနီၪလီၫ. 66 တၭ စကိဟၭ အဖိၪခွၫၥံၪ အဂံၪ့ဒီၪ့လဖၪနီၪ အီၪလၧဒိၩ့လဖၪ လၧအဝ့ၫၥံၪ အခးအနဲၩ့ထံၭ, ဘၪဆဲၫ့ လၧစအံဖြံၫ့အဒီၪ့နီၪလီၫ. 67 တၭ ၦလဖၪ ဖ့ၪလၫ့ အဝ့ၫၥံၪ လၧဒိၩ့ဖလ့ၬလဖၪ, ၡံခံၫ့ လၧခိၪလီၩ့ အံဖြံၫ့, ဒဲဆၧအီၪဖီၩ့ အနဲၩ့ထံၭ ဝၬဝၬဆ့; ဒဲဂံဇၧၫဆ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, 68 ဒဲယီၭမံအၫ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, ဒဲဘ့ၭ၁ဟိရၧၫ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, 69 ဒဲအၭဇလၧၫ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, ဒဲဂၭ၁ရံမၧၫ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ; 70 ဒဲဘၪဆဲၫ့ လၧစမနၭစ့ၫ လခီၫဒီၪ့နီၪ; အၫနၧၫ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, ဒဲဘံၫလံအၫ့ ဒဲဆၧအီၪဖီၩ့ အနဲၩ့ထံၭ ဝၬဝၬ နီၪ, လၧစကိဟၭ အဖိၪခွၫလဖၪ အဂံၪ့ဒီၪ့ လၧအအီၪလၩ့ထးနီၪ အဂးလီၫ. 71 လၧစဂၧၡၧၫ့ အဖိၪခွၫလဖၪနီၪ, ဆၧဖ့ၪလၫ့ ဘၪဆဲၫ့ လၧစမနၭစ့ၫ အလခီၫဒီၪ့ အဂံၪ့ဒီၪ့နီၪ, လၧဂိလၫ့ လၧဘၫၡၫ့ အဖၧၩ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, ဒဲအၭၡတ့ၫရီၭ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ; 72 ဒဲဘၪဆဲၫ့ လၧအံစခၫ အဒီၪ့နီၪ; က့ၭဒ့ၭ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, ဒ့ၫဘရၭ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, 73 ဒဲရၫမီၭ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, ဒဲအၫနံၫ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ; 74 ဒဲဘၪဆဲၫ့ လၧစအၭၡၧၫ အဒီၪ့နီၪ, မၫၡလၭ ဒဲဆၧအီၪဖီၩ့ အနဲၩ့ထံၭ ဝၬဝၬ နီၪ, ဒဲအၭဘဒၫ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, 75 ဒဲဟၧၭကီၭ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, ဒဲရံဟီၭ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ; 76 ဒဲဘၪဆဲၫ့ လၧစနၭ၁လဲၫ အဒီၪ့နီၪ; က့ၭဒ့ၭ လၧဂၫလလံၫ အဖၧၩ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, ဒဲဟၫမၫ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, ဒဲကၧၫယၭၥ့အံၫ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪလီၫ. 77 လၧစမရၫရဲၫအဖိၪ လၧအအီၪလၩ့ထးလဖၪနီၪ, ဆၧဖ့ၪလၫ့ဝ့ၫ; ဘၪဆဲၫ့ လၧဇ့ၭဘလၧၫ့ အဒီၪ့နီၪ, ရံမၧၫ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, တၫဘၧၫ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ; 78 ဒဲလၧယီၫဒၫ့ ဝါလခီၫနီၪ, ဎၩ့ လၧယ့ၫရခိၫ လၧယီၫဒၫ့ အမုထၪ့လခီၫတၭ, ဆၧဖ့ၪလၫ့ဝ့ၫ, ဘၪဆဲၫ့ လၧစရုဘံၫ့နီၪ, ဘံဇၧၫ လၧမံၩ့လၬကျၩ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, ဒဲယၫဇၫ ဆၧအီၪဖီၩ့ အနဲၩ့ထံၭ ဝၬဝၬနီၪ, 79 က့ဒမီၭဆ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, မံၫဖၫအၭ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ; 80 ဒဲဘၪဆဲၫ့ လၧစဂၭ အဒီၪ့နီၪ; ရၫမီၭ လၧဂံလအၭ အဖၧၩ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, မၫဟနၫအံၫ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, 81 ဒဲဟ့ၭၡဘၫ့ ဒဲဆၧအီၪဖီၩ့ အနဲၩ့ထံၭ ဝၬဝၬနီၪ, ယၫဇၧၫ ဒဲဆၧအီၪဖီၩ့ အနဲၩ့ထံၭ ဝၬဝၬနီၪလီၫ.

1 တၭ စအံစခၫ အဖိၪခွၫလဖၪနီၪ, မွဲစတိလၫ, ဒဲစဖုအၫ, စယၫၡၧၭ, ဒဲစၡံမရၧၫ့ လံဂၩလီၫ. 2 တၭ စတိလၫ အဖိၪခွၫလဖၪနီၪ, မွဲစအၧၭဇဲၫ, ဒဲစရ့ၭဖအဲအၫ, စရဲၫအ့လၭ, ဒဲစယၫမအဲၫ, ဒဲစယ့ၭဘစၫ့, ဒဲစၡံၫမုၫအ့လၭၥံၪ, လၧအမွဲ အဝ့ၫၥံၪအဖါ အဂံၪ့ခိၪၥံၪ, ဘၪဆဲၫ့ လၧစတိလၫ နီၪလီၫ. အဝ့ၫၥံၪမွဲ ၦလၧအဂဲးဆီၪ့ဘၭဆီၪ့ အီၪလၧအစီၩ့အမၩ့ လၧအဆိၩၥံၪ အကျၩနီၪတၭ; လၧစဒၫဝံၭ အမုနံၩလဖၪနီၪ, အဝ့ၫၥံၪ အဆၧဝံဆၧနၬ မွဲ နံၫလၬနံၫထီၫ့ဎူၫယၩလဖၪ နီၪလီၫ. 3 တၭ စအၧၭဇဲၫ အဖိၪခွၫလဖၪနီၪ, မွဲစအံၭစြံအဲအၫ; ဒဲစအံၭစြံအဲအၫ အဖိၪခွၫလဖၪနီၪ, စမဲၫခအ့လၭ, ဒဲစအိၫဘဒဲအၫ, ဒဲစယိၫအ့လၭ, ဒဲစအၡဲအၫ, ယဲဂၩနီၪလီၫ. အဝ့ၫၥံၪ ထီးအလူၬ မွဲၦၡၩအခိၪလီၫ. 4 တၭ အဝ့ၫၥံၪ ဘဲၫအဆိၩလဖၪ အၥိၭ လၧအဘၪဆဲၫ့ အဖါၥံၪအဂံၪ့နီၪ, အီၪလၧၥုၭဖိၪအဒီၪ့လဖၪ လၧအဒုၭဆၧ အဂး, ၦၥၧၫ့လၬဎူၫထီၫ့; အဂဲးဘဲၫယီၩ အဝ့ၫၥံၪ အမၫၥံၪ ဒဲအဖိၪခွၫၥံၪ အီၪအၪဂၩလီၫ. 5 တၭ အဝ့ၫၥံၪ အထၧၫ့ဖုဝဲလဖၪ လၧစအံစခၫ အဂံၪ့ဒီၪ့ၥံၪ ထီးအလူၬ အကျၩနီၪ, မွဲၦၡၩဂဲးဆီၪ့ဘၭဆီၪ့ လၧအစီၩ့အမၩ့ တၭ, အ့ၪဝံထၪ့နၬထၪ့ အဝ့ၫၥံၪ ထီးအလူၬ ဘဲၫ အဆၧလီၩဆိၩ အဆရၫ့ အၥိၭနီၪ, မွဲၦဎိၭလၬနွ့ၫထီၫ့လီၫ. 6 တၭ ဆၧဘၪဆဲၫ့ လၧစဘံၪ့ယမံၫ့နီၪ, မွဲစဘံလၫ, ဒဲစဘံခၧၫ, ဒဲစယ့ၭဒအ့လၭ, ၥၧၫ့ဂၩနီၪလီၫ. 7 တၭ စဘံလၫ အဖိၪခွၫၥံၪနီၪ, မွဲစအ့ဇဘၫ့, ဒဲစအၧၭဇဲၫ, ဒဲစအၧၭဇဲၫအ့လၭ, ဒဲစယ့ၫရမီၭ, ဒဲစအဲရဲၫ, ယဲဂၩ; မွဲအဝ့ၫၥံၪ အဖါလဖၪ အဂံၪ့ခိၪၥံၪ, ၦအဂဲးဆီၪ့ဘၭဆီၪ့ အၥၭဒူၩ တၭ; ဆၧဝံထၪ့နၬထၪ့ ဘဲၫအလီၩဆိၩ အဆရၫ့ အၥိၭနီၪ, နံၫလၬနံၫထီၫ့ ဒဲၥၧၫ့ဆံၫလံဂၩနီၪလီၫ. 8 တၭ စဘံခၧၫ အဖိၪခွၫၥံၪနီၪ, စဇံၫမဲရၫ, ဒဲစယိအၭ, ဒဲစအံၫလအ့ဇၧၫ, ဒဲစအံၫလအံနအဲၫ ဒဲစအီမြဲၫ, ဒဲစယ့ၫရမီၭ, ဒဲစအဘဲၫအၫ, ဒဲစအၫ့နၥီၭ, ဒဲစအၫလမ့ၭလီၫ. အယီၩ ထီးအလူၬမွဲ စဘံခၧၫ အဖိၪခွၫၥံၪလီၫ. 9 အဝ့ၫၥံၪမွဲ အဖါလဖၪ အဂံၪ့ခိၪၥံၪ, ၦအဂဲးဆီၪ့ဘၭဆီၪ့ အၥၭဒူၩတၭ, အဆၧဝံထၪ့နၬထၪ့ ဘဲၫဆၧလီၩဆိၩ အဆရၫ့အၥိၭနီၪ, မွဲ နံၫလၬ ဒဲနံၫယၩနီၪလီၫ. 10 တၭ စယ့ၭဒၫအ့လၭ အဖိၪခွၫၥံၪနီၪ, စဘံလဟၫ့; ဒဲစဘံလဟၫ့ အဖိၪခွၫၥံၪနီၪ, စဇံအၧၭ, ဒဲစဘံၪ့ယမံၫ့, ဒဲစအံဟၧၭ, ဒဲစခံၫန့အနၫ, ဒဲစဇံၥၫ့, ဒဲစၥၫၡံၭ, ဒဲစအဟံၭၡဟၧၫလီၫ. 11 အယီၩ ထီးအလူၬမွဲ စယ့ၭအ့လၭ အဖိၪခွၫလဖၪနီၪ, အဝ့ၫၥံၪ အဖါလဖၪ အခိၪၥံၪ, ၦအဂဲးဆီၪ့ဘၭဆီၪ့ အၥၭဒူၩ, လလၬနွ့ၫထီၫ့နံၫယၩနီၪ ၦလၧအလ့ၩထၪ့ ဒုၭၥုၭ လၧဆၧဒုၭလိၬအဖၧၩ့နီၪ ၥ့ၪဆ့လီၫ. 12 စၡၧၭဖံၫ့ဆ့, ဒဲစဟၧၭဖံၫ့, မွဲစအၧ အဖိၪၥံၪ, ဒဲစအၫဟၧၫ အဖိၪခွၫနီၪ, စဟုၡံၫ့လီၫ. 13 တၭ စနၭ၁လဲၫ အဖိၪခွၫၥံၪနီၪ, စယၫဇအ့လၭ, ဒဲစဂုနဲၫ, ဒဲစယ့ဇၧၫ, ဒဲစၡၫလၧၫ့, လၧအမွဲ နးဘံလဟၫ အဖိၪခွၫၥံၪလီၫ. 14 တၭ စမနၭစ့ၫ အဖိၪခွၫၥံၪနီၪ, စအၭၡရဲၫအ့လၭ လၧဆၧအီၪဖျဲၪန့ အဂး; (အၥံၪမၫ ၦအၫရၫ့ဖိၪနီၪ အီၪဖျဲၪန့ စဂံလအၭအဖါ စမၫခၧၫနီၪတၭ; 15 စမၫခၧၫနီၪ န့ အမၫ လၧစဟၧၭဖံၫ့ ဒဲစၡၧၭဖံၫ့ အထၧၫ့ဖုဝဲမုၪ, လၧအဝ့ၫဒၪ အထၧၫ့ဖုဝဲမုၪနီၪ အမံၩ့မွဲ နးမၫအခၫ;) တၭ နံၫဂၩလဂၩမွဲ ဇံၫလိဖဟၭ; တၭ စဇံၫလိဖဟၭနီၪ အီၪလၧအဖိၪမုၪၥံၪလီၫ. 16 တၭ စမၫခၧၫအမၫ နးမၫအခၫနီၪ အီၪဖျဲၪန့ အဖိၪခွၫတၭ, ကိၭဝ့ၫအမံၩ့ စပ့ရ့ၭတၭ; အထၧၫ့ဖုဝဲခွၫ အမံၩ့မွဲ စၡံရ့ၭတၭ, အဖိၪခွၫၥံၪနီၪ မွဲစယုလၫ့ ဒဲစရဘံၫ့နီၪလီၫ. 17 တၭ စယုလၫ့ အဖိၪခွၫၥံၪ, စဘံဒၫ့လီၫ. စဂံလအၭ အဖိၪခွၫၥံၪမွဲ အယီၩ, စမၫခၧၫ အဖိၪခွၫ, စမနၭစ့ၫ အဖိၪခွၫလီၫ. 18 တၭ အထၧၫ့ဖုဝဲမုၪ နးဟၫ့မိလက့ၭ အီၪဖျဲၪန့ စအဲၡီၭ, ဒဲစအၭဘအံဇၧၫ, ဒဲစမဟၫလၫၥံၪလီၫ. 19 တၭ စၡံမဲဒၫ အဖိၪခွၫၥံၪနီၪ မွဲစအဟဲအၫ့, ဒဲစၡံခံၫ့, ဒဲစလံကဟံၫ, ဒဲစအနဲအၭၥံၪလီၫ. 20 တၭ စအံဖြံၫ့ အဖိၪခွၫၥံၪနီၪ; စရှု၁လၫ, ဒဲအဖိၪခွၫ စဘရ့ၭ, ဒဲအဖိၪခွၫ စတၫဟၭ, ဒဲအဖိၪခွၫ စအ့လဒၫ, ဒဲ အဖိၪခွၫ စတၫဟၭ, 21 ဒဲအဖိၪခွၫ စဇၫဘၭ, ဒဲအဖိၪခွၫ စရှု၁လၫ, ဒဲစအံဇၧၫ, ဒဲစအံလၭ, အဝ့ၫဒၪမွဲ ၦလၧထံၫဖိၪခးဖိၪၥံၪ ၦဂၭဖိၪလဖၪ ကျီၪ့ၥံၫခွံၬဝ့ၫ, အဂဲးဘဲၫယီၩ အဝ့ၫၥံၪ ဂဲၫလၩ့ ဘဲၫၥိၭ အမိဖီၪ့ဆိၬခွံၬ ၦၡၩ အဆၧဖိၪဆၧဎါၥံၪလီၫ. 22 တၭ အဝ့ၫၥံၪအဖါ စအံဖြံၫ့နီၪ ဘၪမီၪ့ဘၪမၬ အၪနံၩအၪၥၫ့ၥံၪ, ဒဲအထၧၫ့ဖုဝဲၥံၪ ဂဲၫ ဘဲၫၥိၭ အမိမၩမုၬထၪ့ဝ့ၫနီၪလီၫ. 23 ထီးအလ့ၩနုၬ လၧအမၫ အအီၪနီၪ, အဝ့ၫဒၪ ဒၧၩ့ထၪ့တၭ, အီၪဖျဲၪန့ အဖိၪခွၫတၭ, ဖျိၬဝ့ၫအမံၩ့ စဘံၫရ့အၫ, အဂဲးဘဲၫယီၩ ဆၧအၧၩ့ ဘၪ အဂံၪ့ဖိၪၥံၪလီၫ. 24 (တၭအဖိၪမုၪမွဲ နးၡံရၫ, လၧအမၩထၪ့ ဘ့ၭ၁ဟိရံၫ့ လၧလၬ, ဒဲလၧထၭဆ့, ဒဲအၧဇံၫ့ၡံရၫ) လီၫ. 25 တၭ အဖိၪခွၫမွဲ စရ့ဖၫ, ဒဲစရ့ၭၡံၫဖၫဆ့, ဒဲအဖိၪခွၫ စတံလၫ, ဒဲအဖိၪခွၫ စတၫဟၫ့, 26 ဒဲအဖိၪခွၫ စလၫအဒၫ့, အဖိၪခွၫ စအၫမဟၧၭ, အဖိၪခွၫ စအံၫလံၭၡမၫ; 27 အဖိၪခွၫ စနၫ့, အဖိၪခွၫ စယီရှုၫအ့ၫၥံၪလီၫ. 28 တၭ အဝ့ၫၥံၪ အဆၧန့ဘၪ ဒဲအီၪဝ့ၫအလးနီၪ, မွဲဘ့၁လၭ ဒဲအတဝၫ့ၥံၪ, ဒဲနၫအရၫ့ လၧမုထၪ့လခီၫ, ဒဲဂံဇၧၫ လၧမုနုၬလခီၫ, ဒဲအတဝၫ့ၥံၪနီၪ; ၡံခံၫ့ဆ့ ဒဲတဝၫ့ၥံၪ ဘၪဆဲၫ့ လၧအနီၪ, ထီၩ့လၧဂၫဇၫ ဒဲအတဝၫ့ ဘၪဆဲၫ့ လၧအနီၪ, 29 ဒဲလၧမနၭစ့ၫ အဖိၪအလံၩ အခးနဲၩ့ထံၭနီၪ, မွဲဘ့ၭ၁ၡံအၫ့ ဒဲအတဝၫ့ၥံၪနီၪ, တၭ တၫအနၭ ဒဲအတဝၫ့ၥံၪနီၪ, မဂံၭဒိၫ ဒဲအတဝၫ့ၥံၪနီၪ, ဒီၫ ဒဲအတဝၫ့ၥံၪနီၪလီၫ. စအံၫစရ့လၭ အဖိၪခွၫ စယိၥၭ အဖိၪအလံၩလဖၪ အီၪဝ့ၫ လၧဆၧယီၩလဖၪ အဖၧၩ့လီၫ. 30 စအၭၡၧၫ အဖိၪခွၫၥံၪနီၪ; စအံမနၫ, ဒဲစအံၫစုအၫ, ဒဲအံၫစုအဲၫ, ဒဲစဘံၫရဲအၫ, ဒဲအဝ့ၫၥံၪ အထၧၫ့ဖုဝဲမုၪ နးစံၫရၫလီၫ. 31 တၭ စဘံၫရဲအၫ အဖိၪခွၫၥံၪနီၪ, စဟံဘၧၫ, ဒဲစမၫလခံၫအ့လၭ, လၧအမွဲ စဘၧၫဇၫဝံၭ အဖါနီၪလီၫ. 32 တၭ စဟံဘၧၫနီၪ ထၪ့ဖိၪ စယၭဖျ့ၭ, ဒဲစၡိမၧၫ, ဒဲစဟိၥၫ့, ဒဲအဝ့ၫၥံၪ အထၧၫ့ဖုဝဲမုၪ နးရှုအၫနီၪလီၫ. 33 တၭ စယၭဖျ့ၭ အဖိၪခွၫၥံၪနီၪ; စပၫစၭ, ဒဲစဘံၫမဟၫလၭ, ဒဲစအၭၡဝၭလီၫ. တၭ စယၭဖျ့ၭ အဖိၪအလံၩလဖၪမွဲ အနီၪလီၫ. 34 တၭ စၡၫမၧၫ အဖိၪခွၫၥံၪနီၪ; စအၫဟဲၫ, ဒဲစရိဂၫ, ဒဲစယဟၧၭဘၫ, ဒဲစအၫရၫ့လီၫ. 35 တၭ အထၧၫ့ဖုဝဲခွၫ စဟံလံၫ့ အဖိၪခွၫၥံၪနီၪ; စဇိဖၫ, ဒဲစအံမနၫ, ဒဲစၡံလ့ၭ, ဒဲစအၫမလၭၥံၪလီၫ. 36 စဇိဖၫ အဖိၪခွၫၥံၪနီၪ; စစုအၫ, ဒဲစဟၫနံဖၧၫ, ဒဲစရှုအလၭ, ဒဲစဘံရဲၫ, ဒဲစအံမရၫ, 37 ဒဲစဘံဇၧၫ, ဒဲစဟီၭ, ဒဲစၡၫ့မၫ, ဒဲစၡံလၡၫ, ဒဲစအံၥြၫ့, ဒဲစဘံၫအံရၫလီၫ. 38 တၭ စယ့ၥၧၫ အဖိၪခွၫၥံၪ နီၪ; စယဖၧၫနံၫ, ဒဲစပံစဖၫ, ဒဲစအၫရၫနီၪလီၫ. 39 တၭ စအၧလၫ အဖိၪခွၫၥံၪနီၪ; စအၫရၫ, ဒဲစဟၫနအ့လၭ, ဒဲစရဇဲအၫနီၪလီၫ. 40 ၦထီးအလူၬလဖၪနီၪ မွဲစအၭၡၧၫ အဖိၪအလံၩ, အဝ့ၫၥံၪအဖါ အဂံၪ့အခိၪလဖၪ, ၦရွံန့ဖိၪ, ၦဂဲးဆီၪ့ဘၭဆီၪ့ အၥၭဒူၩ, လၧၦဒိၪၥံၪအကျၩ အခိၪလဖၪနီၪလီၫ. တၭ ၦဘၪဆဲၫ့ လၧဆၧလီၩဆိၩ အဆရၫ့နီၪ, ၦလၧအဒုၭၥုၭၥ့ၪ လၧဆၧဒုၭၥုၭ အဖၧၩ့နီၪ, အဆၧဝံဆၧနၬ, မွဲ ၦၡၩနံၫလၬဎူၫထီၫ့လီၫ.

1 တၭ စဘံၪ့ယမံၫ့နီၪ ထၪ့ဖိၪ အဖိၪဝဲၡါ စဘံလၫ, နံၫဂၩလဂၩ စအၭၡဘ့လၭ, ၥၧၫ့ဂၩလဂၩ စအဟၫရၫ, 2 လံဂၩလဂၩ စနိဟၫ, ဒဲယဲဂၩလဂၩ စရၫဖၫလီၫ. 3 တၭ စဘံလၫ အဖိၪခွၫၥံၪနီၪ; မွဲစအၭဒၫ, ဒဲစဂံရၫ, ဒဲစအဘဲဟၧၭ, 4 ဒဲစအဘံၭရှုၫအ့ၫ, ဒဲစနၫအမၫ့, ဒဲစအဟိအၫ, 5 ဒဲစဂံရၫ, ဒဲစၡဖုဖၫ့, ဒဲစဟုရၫ့ၥံၪလီၫ. 6 တၭ စအံဟၧၭ အဖိၪခွၫလဖၪနီၪ မွဲ အယီၩ; ၦလဖၪယီၩ မွဲၦဂံဘၫဖိၪ အဖါၥံၪ အခိၪလဖၪတၭ, အဝ့ၫၥံၪ ၥုၭအလး ထီး လၧမၪ့အဟၭ; 7 ဒဲစနၫအမၫ့, ဒဲစအဟဲအၫ, ဒဲစဂံရၫၥံၪ, အဝ့ၫဒၪ ၥုၭခွံၬ အဝ့ၫၥံၪအလးတၭ, ထၪ့ဖိၪ စအၧၭဇၫ, ဒဲအဟဲအၧၭၥံၪလီၫ. 8 တၭ စၡၫဟရံၫ့ ထၪ့ဖိၪ လၧမိအၭ အထံၫအခးဖၧၩ့နီၪ, လၧအဒုၭစဲၪ့ခွံၬ အဝ့ၫၥံၪ အလးခဲၫ့တၭ, အမၫၥံၪမွဲ နးဟုၡံၫ့ ဒဲနးဘအၫရၫလီၫ. 9 တၭ လၧအမၫ နးဟိဒ့ၭနီၪ မွဲအထၪ့ဖိၪ စယိဘၭ, ဒဲစဇံၭဘဲအၫ, ဒဲစမံၡၫ, ဒဲစမၫလခၫ့, 10 ဒဲစယံအၧၭ, ဒဲစၡၭခဲအၫ, ဒဲစမံၫရမၫ နီၪလီၫ. အနီၪမွဲ အဖိၪခွၫၥံၪ ဖါလဖၪ အခိၪၥံၪလီၫ. 11 ဒဲလၧနးဟုၡံၫ့နီၪ မွဲအထၪ့ဖိၪ စအဟံၭတၧၭ, ဒဲစအ့ၫလပၫအ့လၭလီၫ. 12 စအ့ၫလပၫအ့လၭ အဖိၪခွၫၥံၪ; စအံဘၧၫ, ဒဲစမဲၡၫ့, ဒဲစၡၫမ့ၭ, လၧအမၩထၪ့ အိနိၫ, ဒဲလီၭ အီၪလၧအတဝၫ့လဖၪနီၪဆ့လီၫ. 13 စဘံၫရဲအၫဆ့, ဒဲစၡံမၫနီၪ, လၧအမွဲ ၦအၭဇလၧၫ့ဖိၪလဖၪ အဖါၥံၪအခိၪနီၪ, လၧအနၫ့ထၪ့ခွံၬ ၦဂၫၥၭဖိၪလဖၪနီၪလီၫ. 14 တၭ စအဟဲအိၫ, စၡၫၡၭ, ဒဲယ့ၫရမီၭ, 15 ဒဲစစၭဘဒဲအၫ, ဒဲစအၫရၭ, ဒဲစအၫဒၧၫ, 16 ဒဲစမဲၫခအ့လၭ, ဒဲစအံစပၫ, ဒဲစယိဟၫနီၪ, မွဲအဘံၫရဲအၫ အဖိၪခွၫၥံၪလီၫ. 17 တၭ စဇ့ၭဘဒဲအၫ, ဒဲစၡၧလၫ့, ဒဲစဟ့ဇကဲၫ, ဒဲစဟံဘၧၫ, 18 ဒဲစအံၭၡမံၫရ့ၫဆ့, ဒဲစယ့ၭဇလဲအၫ, ဒဲစယိဘၭၥံၪ, မွဲစအ့ၫလပၫအ့လၭ အဖိၪခွၫလဖၪလီၫ. 19 တၭ စယၭကံၫ့, ဒဲစဇံၭခြဲၫ, ဒဲစဇၭဘဒဲၫ, 20 ဒဲစအံၫလအံနအဲၫ, ဒဲစဇံလဝ့ၫ, ဒဲစအံလအ့လၭ, 21 ဒဲစအၭဒအဲအၫ, ဒဲစဘံၫရအဲအၫ, ဒဲစၡံမရၭနီၪ, မွဲစၡံမဟဲၫ အဖိၪခွၫလဖၪနီၪလီၫ. 22 တၭ စအံၭၡပၫ့, ဒဲစဟံဘၧၫ, ဒဲစအံၫလအ့လၭ, 23 ဒဲစအၭဘဒၫ့, ဒဲစဇံၭခြဲၫ, ဒဲစဟၫနၫ့, 24 ဒဲစဟၫ့အနဲအၫ, ဒဲစအံလၫ့ စအၫ့တၥဲယၫ, 25 ဒဲစအံၭဖဒဲအၫ, စပနူၫအ့လၭ, စၡၫၡၭ အဖိၪခွၫၥံၪလီၫ. 26 ဒဲစၡၫ့ၡၫရ့အဲၫ, ဒဲစၡံၫဟရဲအၫ, ဒဲစအၭ၁လဲအၫ, 27 ဒဲစယၫရစဲအၫ, ဒဲစအံၫလဲယၫ, ဒဲစဇ့ၭခြဲၫ, စယရိဟၫ့ အဖိၪခွၫၥံၪလီၫ. 28 ၦလဖၪနီၪ မွဲၦဖါၥံၪ အခိၪလဖၪတၭ, လၧအဆိၩဒၪဝ့ၫနီၪ မွဲအကဲၪ စခၩ့ၥံၪနီၪလီၫ. တၭ အဝ့ၫၥံၪ အီၪလၧယရုစလံၫ့ အဖၧၩ့ နီၪလီၫ. 29 တၭ စဂံဘအၧၫ့အဖါနီၪ အီၪလၧဂံဘအၧၫ့ အဖၧၩ့ တၭ; အမၫအမံၩ့မွဲ နးမၫအခၫ, 30 ဒဲအဖိၪခွၫဝဲၡါနီၪ မွဲ စအၭဘဒၫ့ ဒဲစဇၧၫ, ဒဲစကံၭ, ဒဲစဘၫအလၭ, ဒဲစနၫဒၭ, 31 ဒဲစဂံဒီၫ, ဒဲစအဟဲအိၫ, ဒဲစဇၫခၧၫလီၫ. 32 တၭ စမံကျီၭ ထၪ့ဖိၪ စၡံမအၫနီၪလီၫ. တၭ ၦလဖၪယီၩ အီၪလၧအထၧၫ့ဖုဝဲၥံၪ အၥိၭ လၧယရုစလံၫ့ အဖၧၩ့ ဆဲၫဎၩ့ လၧအဝ့ၫၥံၪလီၫ. 33 တၭ စနၧၫ ထၪ့ဖိၪ စကံၭ, ဒဲစကံၭနီၪ ထၪ့ဖိၪ စစီလူၫ, ဒဲစစီလူၫနီၪ ထၪ့ဖိၪ စစၪ့နၥၧၫ့, ဒဲစမၫလခရှုအၫ, ဒဲစအဘံနဒၭ, ဒဲစအ့ၭၡဘၪလၭနီၪလီၫ. 34 တၭ စစၪ့နၥၧၫ့ အဖိၪခွၫနီၪ, မွဲစမ့ၫရဘၫအလၭတၭ, စမ့ၫရဘၫအလၭနီၪ ထၪ့ဖိၪ စမဲခၫလီၫ. 35 တၭ စမဲခၫ အဖိၪခွၫလဖၪနီၪ, စပဲၥၫ့, ဒဲစမံလ့ၭ, ဒဲစတၪရံၫအၫ, ဒဲစအၫဟဇၭလီၫ. 36 တၭ စအၫဟဇၭနီၪ ထၪ့ဖိၪ စယဟိအဒၫ့ တၭ, စယဟိအဒၫ့နီၪ ထၪ့ဖိၪ စအၫလမ့ၭ, ဒဲစအၭဇမၫဝ့ၭ, ဒဲစဇံမရဲၫ; တၭ စဇံမရဲၫနီၪ ထၪ့ဖိၪ စမိဇၫ, 37 ဒဲစမိဇၫနီၪ ထၪ့ဖိၪ စဘံနအၫ; စရၫဖၫမွဲ အဖိၪခွၫ, အဖိၪခွၫ စအ့ၫလအ့စၫ, အဖိၪခွၫ စအၫဇလၭဆ့တၭ; 38 စအၫဇလၭနီၪ အီၪလၧအဖိၪခွၫၥံၪ ဎူၫဂၩ, လၧအမံၩ့ အီၪဝ့ၫ ဘဲၫယီၩ; စအၭစြကၫ့, ဒဲစဘီၭအံၫရုၫ, ဒဲစအံၡမ့ၫအ့လၭ, ဒဲစၡံၫအရဲအၫ, ဒဲစအိၫဘဒဲအၫ, ဒဲစဟၫနၫ့ၥံၪ လီၫ. ၦလဖၪနီၪ ထီးအလူၬ မွဲ စအၫဇလၭ အဖိၪခွၫၥံၪ လီၫ. 39 ဒဲအထၧၫ့ဖုဝဲ စအံၡ့ၭနီၪ, အဖိၪခွၫၥံၪမွဲ အဖိၪဝဲၡါ စယုလၫ့, နံၫဂၩလဂၩ စဇံဟၧၭ, ဒဲၥၧၫ့ဂၩလဂၩ စအံၫလံၭဖလ့ၭလီၫ. 40 တၭ စယုလၫ့, အဖိၪခွၫလဖၪမွဲ ၦဂဲးဆီၪ့ဘၭဆီၪ့ၥၭဒူၩ, ခၭချံၪၥ့ၪ, ဒဲအဖိၪခွၫ အီၪအၪဂၩ; ဒဲအဖိၪခွၫ အဖိၪခွၫၥံၪ အီၪ လယၩယဲဆံၫလီၫ. ၦလဖၪနီၪ ထီးအလူၬ မွဲ စဘံၪ့ယမံၫ့ အဖိၪခွၫလဖၪနီၪလီၫ.

1 ဘဲၫနီၪၥိၭ အံၫစရ့လၭ ထီးအလူၬ ဘၪ ဆၧဝံထၪ့နၬထၪ့ဝ့ၫ လၧဆၧလီၩဆိၩ အဆရၫ့နီၪတၭ; ယိခွါ, အဝ့ၫၥံၪ ကွ့ၭအၥၭ လၧအံၫစရ့လၭ ဒဲယုဒၫ အစဎွၩၥံၪ အလံၬဖၧၩ့တၭ, လၧအဝ့ၫၥံၪ အဆၧမၪ အကၠီၩ့နီၪ, မွဲအဘၪ ဆၧဆိၬခွံၬဝ့ၫ ထီၩ့လၧဘၭဘလၧၫ့ အဖၧၩ့နီၪလီၫ. 2 တၭ ၦၡၩၥံၪ လၧအအီၪဆိၫ လၧအဆၧန့ၥၫလဖၪ လၧအဒိၩ့ၥံၪ အဖၧၩ့နီၪ မွဲၦအံၫစရ့လၭဖိၪ, ၦလုဆၧလဖၪ, ၦလံဝဲၫဖိၪလဖၪ, ဒဲၦန့ၭ၁နံဖိၪလဖၪနီၪလီၫ. 3 တၭ စယုဒၫ အဖိၪအလံၩ အီၪလၧယရုစလံၫ့ အဖၧၩ့; ဒဲစဘံၪ့ယမံၫ့ အဖိၪအလံၩဆ့, ဒဲစအံဖြံၫ့ ဒဲစမနၭစ့ၫ အဖိၪအလံၩလဖၪဆ့လီၫ. 4 စယု၁အဲၫ မွဲစအၫမဟၧၭ အဖိၪခွၫ, စအီမြဲၫ အဖိၪခွၫ, စအံမရဲၫ အဖိၪခွၫ, စဘၫ့အဲၫ အဖိၪခွၫ ဘၪဆဲၫ့ လၧစဖၫရ့ၭ အဖိၪၥံၪနီၪ, လၧအမွဲ စယုဒၫ အဖိၪခွၫနီၪလီၫ. 5 တၭ ၦဘၪဆဲၫ့ လၧၦၡလိနဲၫဖိၪၥံၪ; အဖိၪဝဲၡါ စအၭစဲအၫ, ဒဲအဝ့ၫဒၪ အဖိၪခွၫလဖၪလီၫ. 6 တၭ စဇံရၫ အဖိၪခွၫၥံၪ; စလံယုၫအ့လၭ, ဒဲအဝ့ၫၥံၪ အထၧၫ့ဖုဝဲလဖၪ ဎူၫယၩခွံၫဆံၫလီၫ. 7 တၭ စဘံၪ့ယမံၫ့ အဖိၪခွၫလဖၪနီၪ; စမၡၧလၫ့ အဖိၪခွၫ စစၫလုၫ, စဟီၭဒဝဲအၫ အဖိၪခွၫ, စဟၭစနုအၫ အဖိၪခွၫ, ဒဲစအံၫဘနဲအၫ လၧအမွဲ စယရိဟၫ့ အဖိၪခွၫ, 8 ဒဲစအံၫလၫ လၧအမွဲ စအၧၭဇဲၫ အဖိၪခွၫ, စမံၭခြဲၫ အဖိၪခွၫ, ဒဲစမၡၧလၫ့ လၧအမွဲ စၡ့ၭဖတဲအၫ အဖိၪခွၫ, စရုၫအံလၭ အဖိၪခွၫ, စအံၭဘနဲယၫ အဖိၪခွၫ; 9 အဝ့ၫၥံၪ အထၧၫ့ဖုဝဲလဖၪ ဘဲၫ ဆၧလီၩဆိၩ အဆရၫ့ အၥိၭ ခွံၫယၩယဲဆံၫဎူၫဂၩလီၫ. ၦထီးအလူၬလဖၪနီၪ မွဲဖါၥံၪ အခိၪလဖၪ လၧအဝ့ၫၥံၪ အဖါလဖၪ အဂံၪ့ဖၧၩ့နီၪလီၫ. 10 တၭ ၦဘၪဆဲၫ့ လၧၦလုဆၧလဖၪနီၪ; မွဲစဒ့ယၫ, ဒဲစယဟီအရံၭ, ဒဲစယၫခံၫ့, 11 ဒဲစအၭဇရဲအၫ လၧအမွဲ စဟံၫလကဲအၫ အဖိၪခွၫ, စမၡၧလၫ့ အဖိၪခွၫ, စဇၫဒီၭ အဖိၪခွၫ, စမရၫယီၭ အဖိၪခွၫ, စအဟံၭတၧၫ အဖိၪခွၫ တၭ, အဝ့ၫဒၪ ပၧၩ့ ယွၩအဂံၪ့နီၪလီၫ. 12 ဒဲစအၭဒအဲအၫ, စယရိဟၫ့ အဖိၪခွၫ, စပၭၡၧၫ အဖိၪခွၫ, စမၫလခဲယၫ အဖိၪခွၫ, ဒဲစမၫလစဲအၫ, စအဒဲၫအ့လၭ အဖိၪခွၫ, စယါဇရၫ, စမၡၧလၫ့ အဖိၪခွၫ, စမၡံလမံၭ အဖိၪခွၫ, စအံမၧၫ အဖိၪခွၫနီၪလီၫ. 13 ဒဲအဝ့ၫၥံၪ အထၧၫ့ဖုဝဲလဖၪ, လၧအမွဲအဝ့ၫၥံၪ အဖါလဖၪ အဂံၪ့အခိၪၥံၪ, မွဲလထီၫ့နွ့ၫယၩဎူၫဆံၫဂၩ; ၦအဂဲးဆီၪ့ဘၭဆီၪ့ၥၭဒူၩ လၧဆၧဖံၭဆၧမၩ အဂး ဘၪဆဲၫ့ လၧယွၩအဂံၪ့နီၪလီၫ. 14 တၭ ၦဘၪဆဲၫ့ လၧၦလံဝဲၫဖိၪလဖၪနီၪ; စၡ့ၫမအဲအၫ, စဟၭၡၧၭ အဖိၪခွၫ, လၧအမွဲ စအၭစြကၫ့ အဖိၪခွၫ, စဟၭၡဘဲအၫ အဖိၪခွၫနီၪ, စမရၫရဲၫ အဖိၪခွၫလဖၪ တၭ, 15 စဘၭဘၭကၧၫ, စဟံရ့ၭ, ဒဲစဂၫလလၭ, ဒဲစမၫတၫနဲအၫ စမဲခၫ အဖိၪခွၫ, စဇံၭခြဲၫ အဖိၪခွၫ, စအၫစၭ အဖိၪခွၫနီၪ; 16 ဒဲစအိၫဘဒဲအၫ လၧအမွဲ စၡံမအဲအၫ အဖိၪခွၫ, စဂၫလလၭ အဖိၪခွၫ, စယ့ၭဒုၫၥၫ အဖိၪခွၫ, ဒဲစဘ့ၫရခဲအၫ လၧအမွဲ စအၫစၫ အဖိၪခွၫ, စအ့လကၫနၫ အဖိၪခွၫတၭ, အဝ့ၫဒၪ အီၪလၧၦနတီၭဖၥဲၭဖိၪၥံၪ အတဝၫ့လဖၪ အဖၧၩ့လီၫ. 17 ၦလၧအပၧၩ့ တရၫ့ၥံၪနီၪ, စၡၫလၧၫ့, ဒဲစအၭကၧၭ, ဒဲစတၫလမၧၫ့, ဒဲစအဟဲမၫ့, ဒဲအဝ့ၫၥံၪ အထၧၫ့ဖုဝဲလဖၪလီၫ. စၡၫလၧၫ့နီၪ မွဲအခိၪတၭ, 18 အဝ့ၫဒၪ ပၧၩ့ စဎွၩ အတရၫ့ လၧမုထၪ့လခီၫနီၪ ခီးဘိၩ့နဲၪ့ယီၩ လီၫ. အဝ့ၫၥံၪမွဲ ၦပၧၩ့တရၫ့ လၧၦလံဝဲၫ အဖိၪအလံၩ အဒီၪ့လဖၪ အကျၩနီၪလီၫ. 19 တၭ စၡၫလၧၫ့နီၪ မွဲစကိရံၫ အဖိၪခွၫ, စအဘဲအစၭ အဖိၪခွၫ, စကိရၫ အဖိၪခွၫ, ဒဲအဝ့ၫဒၪ အထၧၫ့ဖုဝဲၥံၪ, ၦဘၪဆဲၫ့ လၧအဖါအဂံၪ့နီၪ, ၦကိရၫဖိၪလဖၪ, လၧအပၧၩ့ ဆၧမၩလဖၪတၭ, ခိၭ တရၫ့ၥံၪ ဘၪဆဲၫ့ လၧတဲၩဆံၫ့ဎံၪနီၪဆ့လီၫ. တၭ အဝ့ၫၥံၪ အဖါလဖၪနီၪ ပၧၩ့ ယဟိဝၩ အၡၩခမျၧးၥံၪနီၪ, မွဲအခိၭ ဆၧလ့ၩနုၬအလးလီၫ. 20 တၭ စဖံနအၭ လၧအမွဲ စအံၫလအ့ဇၫ အဖိၪခွၫနီၪ မွဲၦပၧၩ့ဆၧ လၧအဝ့ၫၥံၪ အဖၫ့ခိၪ ဘဲၫ လၧအၥၫ့ အၥိၭတၭ, ယဟိဝၩ အီၪလၧအၥိၭဆ့လီၫ. 21 စမၡ့လမဲအၫ အဖိၪခွၫ, စဇ့ၭခရဲအၫနီၪ ပၧၩ့ ဆၧအီၪကီၪ့ အတဲၩအတရၫ့နီၪလီၫ. 22 ၦထီးအလူၬလဖၪနီၪ လၧဆၧရွံန့ဝ့ၫ ဘဲၫၥိၭ အမိပၧၩ့ တရၫ့လဖၪ, မွဲၦနံၫယၩလဆံၫနံၫဂၩလီၫ. အဝ့ၫၥံၪ ဘၪ ဆၧဝံထၪ့နၬထၪ့ဝ့ၫ ဘဲၫ ဆၧလီၩဆိၩ အဆရၫ့ အၥိၭ လၧအဝ့ၫၥံၪ အတဝၫ့လဖၪ အဖၧၩ့ နီၪ; ၦလၧစဒၫဝံၭ ဒဲစစၫမုၫအ့လၭ, မီၪလဂၩနီၪ, အီၪက့ၪဝဲၩ အဝ့ၫၥံၪအလး လၧအမၩဆၧနီၪလီၫ. 23 ဘဲၫနီၪၥိၭ အဝ့ၫၥံၪ ဒဲအဖိၪအလံၩလဖၪနီၪ ပၧၩ့ ယဟိဝၩအဂံၪ့ အတရၫ့လဖၪနီၪ, မွဲတဲၩဆံၫ့ဎံၪအဂံၪ့နီၪ, ဘဲၫၦအၪ့နၩ့ဖၭဝ့ၫ လဆၫ့လဆၫ့ အၥိၭနီၪလီၫ. 24 ၦပၧၩ့တရၫ့ၥံၪ အီၪဝ့ၫ လံစီၪ့နီၪ, လၧမုထၪ့, မုနုၬ, မုဖၩ, မုခံၫ့နီၪလီၫ. 25 တၭ အဝ့ၫၥံၪ အထၧၫ့ဖုဝဲလဖၪ, လၧအအီၪလၧတဝၫ့ၥံၪ အဖၧၩ့နီၪ, ဘၪဂဲၫအၪ့လဲၩ အလး လၧအဝ့ၫၥံၪနီၪ, နွ့ၫၥၫ့လဘျၩ့ နွ့ၫၥၫ့လဘျၩ့နီၪလီၫ. 26 အဂဲးဘဲၫယီၩ ၦလံဝဲၫဖိၪလဖၪယီၩ, ၦပၧၩ့တရၫ့အခိၪ လံဂၩနီၪ, အီၪလၧဆၧအီၪက့ၪ အဝ့ၫၥံၪအလးတၭ, မွဲအအီၪလၧဒူၭၥံၪ, ဒဲယွၩအဂံၪ့ အအီၪက့ၪကီၪ့ဆၧအလး အဖၫ့ခိၪနီၪလီၫ. 27 တၭ အဝ့ၫၥံၪ မံၫအီၪဖီၩ့ ယွၩအဂံၪ့ ဝၬဝၬနီၪ; အဂဲးဘဲၫယီၩ ဆၧအီၪဝ့ၫ လၧအဝ့ၫၥံၪ အစူၪဖၧၩ့တၭ, မွဲ အဝ့ၫၥံၪ ဘၪဝဲထၪ့ လၧဂီၩလခီၫ ကိၭဖၧၫ့ဒ့ၭဆ့လီၫ. 28 တၭ ၦဘၪဆဲၫ့ လၧအဝ့ၫၥံၪ လနၩ့နၩ့နီၪ ဘၪယိထဲၩ့ခွါထဲၩ့ ၦမၩဆၧအဎၧၩ့အဎီၥံၪ, ဘဲၫၥိၭ အမိဂဲၫဆိၬနုၬ ဒဲၥိၫ့ထၪ့ခွံၬ ဘဲၫအဆၧဝံ အီၪဝ့ၫ အၥိၭနီၪလီၫ. 29 ၦလနၩ့နၩ့ ဘၪ ဆၧအီၪက့ၪဝ့ၫ ဘဲၫၥိၭ အမိယိထဲၩ့ခွါထဲၩ့ ထွ့ၫၥံၪ, ဒဲကယဲ ဆၧအဎၧၩ့အဎီ ဘၪဆဲၫ့ လၧလးဆံၫ့ဎံၪနီၪ, ဒဲကိၪမုၬအဂ့ၩ, ဒဲစဘံၭထံၫ, ဒဲၥိၪ, ဒဲလီၪဘၩ့, ဒဲဆၧနၧၫ့မၧၫ့လဖၪနီၪလီၫ. 30 တၭ ၦလုဆၧ အဖိၪခွၫၥံၪ လနၩ့နၩ့ မၩၥိၪဂုၪ ဆၧလမံၩ့မံၩ့ လၧဆၧနၧၫ့မၧၫ့လဖၪ နီၪလီၫ. 31 တၭ စမၭတၥဲအၫ, ဘၪဆဲၫ့ လၧၦလံဝဲၫဖိၪၥံၪ မွဲၦကိရၫဖိၪ စၡၫလၧၫ့ အဖိၪဝဲၡါတၭ, အဝ့ၫဒၪ အီၪလၧအလး ပၧၩ့ဆၧ လၧၦမၩဝ့ၫ လၧဆၧပၪပဲၪလဖၪ အဖၧၩ့နီၪလီၫ. 32 အဝ့ၫၥံၪ အထၧၫ့ဖုဝဲၥံၪ, ဘၪဆဲၫ့ လၧၦကိရၫဖိၪလဖၪ, ပၧၩ့ ဆၧမ့ၬယၫအကိၪနီၪ, ဘဲၫၥိၭ အမိတဲၩ့ဝဲၩဝ့ၫ လၧမးၥံၫအနံၩ ကိၭဖၧၫ့ဒ့ၭလီၫ. 33 အယီၩလဖၪမွဲ ၦၥံၫကျံၩဆၧတၭ, လၧၦလံဝဲၫဖိၪၥံၪ အဖါလဖၪ အကျၩ နီၪ, မွဲၦအခိၪၥံၪတၭ; အီၪပျီၩဖျ့ၭ လၧဒူၭလဖၪ အဖၧၩ့ လီၫ. အဂဲးဘဲၫယီၩ မွဲအဘၪမၩ ဆၧဖံၭဆၧမၩနီၪ မုဆၫဆၫ မုနၩနၩဆ့လီၫ. 34 ၦလံဝဲၫဖိၪ အဖါၥံၪ အခိၪလဖၪယီၩ, မွဲၦအခိၪၥံၪ လထံၪဎး လၧအဆိၩလဖၪ အကျၩ; ၦလဖၪယီၩ အီၪဝ့ၫ လၧယရုစလံၫ့ အဖၧၩ့နီၪလီၫ. 35 တၭ စဂံဘအၧၫ့ အဖါနီၪ အီၪလၧဂံဘအၧၫ့ အဖၧၩ့, စယဟဲအ့လၭနီၪ, အမၫအမံၩ့မွဲ နးမၫအခၫတၭ; 36 အဖိၪခွၫဝဲၡါမွဲ စအၭဘဒၫ့, ထီးနီၪလဖၧၫ့ စဇၧၫ, ဒဲစကံၭ, ဒဲစဘၫအလၭ, ဒဲစနၧၫ, ဒဲစနၫဒၭ, 37 ဒဲစဂံဒီၫ, ဒဲစအဟဲအီၫ, ဒဲစဇ့ၭခရဲအၫ, ဒဲစမံကျီၭလီၫ. 38 တၭ စမံကျီၭနီၪ ထၪ့ဖိၪ စၡံမအၫ့လီၫ. တၭ အဝ့ၫၥံၪ အီၪဆ့ လၧအထၧၫ့ဖုဝဲ အၥိၭ လၧယရုစလံၫ့ အဖၧၩ့ ဆဲၫဎၩ့ လၧအထၧၫ့ဖုဝဲၥံၪနီၪလီၫ. 39 တၭ စနၧၫ ထၪ့ဖိၪ စကံၭတၭ, စကံၭနီၪ ထၪ့ဖိၪ စစီလူၫတၭ; စစီလူၫနီၪ ထၪ့ဖိၪ စစၪ့နၥၧၫ့, ဒဲစမၫလခရှုအၫ, ဒဲစအဘံနဒၭ, ဒဲစအံၭၡဘၫအလၭၥံၪလီၫ. 40 တၭ စစၪ့နၥၧၫ့ အဖိၪခွၫနီၪ, မွဲစမ့ၫရဘၫအလၭတၭ; စမ့ၫရဘၫအလၭနီၪ, ထၪ့ဖိၪ စမဲခၫလီၫ. 41 တၭ စမဲခၫ အဖိၪခွၫလဖၪနီၪ, စပဲၥၫ့, ဒဲစမံလ့ၭ, ဒဲစတၫရံၫအၫ, ဒဲစအၫဟဇၭၥံၪလီၫ. 42 တၭ စအၫဟဇၭနီၪ, ထၪ့ဖိၪ စယၫရၫတၭ, စယၫရၫနီၪ ထၪ့ဖိၪ စအၫလမ့ၭ, ဒဲစအၭဇမၫဝ့ၭ, ဒဲစဇံမရဲၫတၭ; စဇံမရဲၫနီၪ ထၪ့ဖိၪ စမိဇၫ; 43 တၭ စမိဇၫနီၪ ထၪ့ဖိၪ စဘံနအၫတၭ; စရ့ၭဖဲအၫမွဲ အဖိၪခွၫ, အဖိၪခွၫ စအံၫလအ့ဇၫ, အဖိၪခွၫ စအၫဇလၭနီၪဆ့လီၫ. 44 တၭ စအၫဇလၭနီၪ အဖိၪခွၫၥံၪ အီၪဎူၫဂၩ, လၧအမံၩ့ အီၪဝ့ၫ ဘဲၫယီၩ, စအၭစြကၫ့, စဘီၭအံၫရုၫ, ဒဲစအံၭၡမၫအ့လၭ, ဒဲစၡံၫအရဲအၫ, ဒဲစအိၫဘဒဲအၫ, ဒဲစဟၫနၫ့ၥံၪ လီၫ. ၦလဖၪနီၪ မွဲစအၫဇလၭ အဖိၪခွၫၥံၪလီၫ.

၁ ကွ့ၭနဲၪ့ဆၧ 1 Chronicles 10

1 တၭ ၦဖလံၡၫဖိၪလဖၪ ဒုၭၥုၭ ထၫ့ဒုၪဒၩ အံၫစရ့လၭ နီၪ; ၦၡၩအံၫစရ့လၭဖိၪၥံၪ စဲၪ့ဖျိၭခွံၬ လၧၦဖလံၡၫဖိၪၥံၪ အမ့ၬယၫတၭ, ဘၪ ဆၧကျီၪ့ခွံၬဝ့ၫနီၪ လၩ့ထံၩဖါဝ့ၫ လၧခိၪလီၩ့ ဂံၫလဘိအၫ အဖၧၩ့လီၫ. 2 တၭ ၦဖလံၡၫဖိၪၥံၪ လီၩ့ဆီး စစီလူၫ ဒဲအဖိၪခွၫလဖၪနီၪ; တၭ ၦဖလံၡၫဖိၪၥံၪ ကျီၪ့ၥံၫခွံၬ စစၪ့နၥၧၫ့, ဒဲစအဘံနဒၭ, ဒဲစမၫလခရှုအၫ, စစီလူၫ အဖိၪခွၫၥံၪလီၫ. 3 တၭ ဆၧဒုၭၥုၭနီၪ ထၫ့ဒုၪဒၩ စစီလူၫ နၭနၭလ့ၬတၭ; ၦခၭချံၪလဖၪ ခၭဘၪ အဝ့ၫတၭ, မွဲအဘၪထံၭဆၫ လၧၦခၭချံၪလဖၪနီၪလီၫ. 4 ထီးနီၪလဖၧၫ့ စစီလူၫ စံၭ ၦလၧအဆိၬအစူၪဝဲၩလဂၩနီၪ, ထုၭထၪ့ နနၭတၭ ဆ့ၭဖျီၫ့ယၧၩဘီၪ ၦလၧအလဘၪဘၪ ဆၧကူၭတရံၭလဖၪယီၩ မိဂဲၫမၩအၧၩ့မၩနၭ ဘၪခိၬ ယၧၩလီၫ. အ့ၪမွဲ ၦဆိၬအစူၪဝဲၩလဂၩနီၪ မၩဝ့ၫ အ့ၬ, အဂဲးဘဲၫယီၩ ၥၭမဲၪဆၧ ဒိၪမၬလီၫ. အခိးမွဲ စစီလူၫ မၩန့ နၭလဘံၪ့တၭ, ထိၪလၩ့ထံၩဖါအၥၭ လၧအလီၩ့လီၫ. 5 ထီးၦဆိၬအစူၪဝဲၩလဂၩ ဒၪဘၪ လၧစစီလူၫ ၥံၫဝ့ၫတၭ, ထိၪလၩ့ထံၫဖါအၥၭ လၧနၭ အလီၩ့ ဘဲၫနီၪၥိၭဆ့တၭ, ၥံၫဝ့ၫဒၪလီၫ. 6 အခိးမွဲ စစီလူၫ ၥံၫဝ့ၫ ဒဲအဖိၪခွၫ ၥၧၫ့ဂၩလဖၪတၭ, အဂံၪ့ဖိၪ ထီးအလူၬ ၥံၫဝ့ၫ လစီၪ့ဎးလီၫ. 7 ထီးၦၡၩအံၫစရ့လၭဖိၪၥံၪ ထီးအလူၬ လၧအအီၪလၧခိၪလီၩ့ဆူၭဖၧၩ့နီၪ ဒၪဘၪ လၧအဝ့ၫၥံၪ စဲၪ့ဖျိၭ, ဒဲစစီလူၫ ဒဲအဖိၪခွၫလဖၪ ၥံၫဝ့ၫနီၪတၭ, ထီးနီၪလဖၧၫ့ အဝ့ၫၥံၪ စဲၪ့ထၪ့ခွံၬ လၧအဒိၩ့လဖၪ စဲၪ့ဖျိၭဆ့တၭ; ၦဖလံၡၫဖိၪလဖၪ ဂဲၫအီၪဝ့ၫ လၧအဖၧၩ့နီၪလီၫ. 8 ကဲဂီၩခိၬနီၪ ထီးၦဖလံၡၫဖိၪၥံၪ ဂဲၫအၪ့မၩန့ဆၧ လၧအအီၪဝ့ၫ လၧၦၥံၫလဖၪ အလီၩ့နီၪတၭ ဆၧမၩအၥၭ လၧအဝ့ၫၥံၪ ဒၪဘၪ လၧစစီလူၫ ဒဲအဖိၪခွၫလဖၪ လၩ့ထံၩဖါဝ့ၫ လၧခိၪလီၩ့ ဂံၫလဘိအၫ အလီၩ့နီၪလီၫ. 9 ထီး အဝ့ၫၥံၪ ဘဲၪ့လၩ့ခွံၬ အဝ့ၫဒၪ အဆၧတၭ, မွဲအမၩန့ အခိၪဎွံၪနီၪ, ဒဲအစူၪဝဲၩလဖၪနီၪတၭ, အၪ့မၧၫ့ဆၧ လၧၦဖလံၡၫဖိၪ အခးဝၬဝၬနီၪ, ဘဲၫၥိၭ အမိဆိၬ ဆၧပရၧၫ့ ထီၩ့လၧအဝ့ၫၥံၪ အဆၧဂၩ့ဆၧဖၪ့ အအီၪ, ဒဲလၧၦခမျၧးလဖၪဆ့လီၫ. 10 အဝ့ၫၥံၪ အီၪက့ၪ အဝ့ၫဒၪ အစူၪဝဲၩနီၪ လၧအဝ့ၫၥံၪ အယွၩလဖၪ အဂံၪ့ဖၧၩ့တၭ, မၩထၬ အဝ့ၫဒၪ အခိၪဎွံၪ လၧဒၫဂၫ့ အဆၧလု အဂံၪ့ဖၧၩ့နီၪလီၫ. 11 ထီးၦယ့ဘ့ၭဂံလအၭၥံၪ ထီးအလူၬ နါဂၧၫ့ ကယဲ ဆၧလမံၩ့လါလါ လၧၦဖလံၡၫဖိၪၥံၪ မၩယူၭ လၧစစီလူၫနီၪတၭ, 12 အဝ့ၫၥံၪ ဂဲထုၪ့တၭ, ကယဲ ၦဆီၪ့ၥံၪ ထီးအလူၬနီၪ, မၩန့ခွံၬ စစီလူၫ အမိၡါ, ဒဲအဖိၪခွၫလဖၪ အမိၡါနီၪ, ဂဲၫထဲၩ့ဆိၬ အဝ့ၫၥံၪ ထီၩ့လၧယၫဘ့ၭနီၪ, ခုၪ့လၩ့ဘၧၩ့ခွံၬ အဎွံၪလဖၪ လၧၥံၪ့ထိၭဖၫ အဖၫ့လၬ လၧယၫဘ့ၭ အဖၧၩ့ ဒဲဒုၪဆၧအၪ့ဆၧအီၩ နွ့ၫနံၩလီၫ. 13 အခိးမွဲ စစီလူၫ ၥံၫ လၧအမၩမၪဆၧ အကၠီၩ့ လၧအမၪဘၪ ယဟိဝၩနီၪ, လၧအထၫ့ဒုၪဒၩ ယဟိဝၩအလူ, လထီးန့ဘၪဝ့ၫ, ဒဲလၧအအၪ့စၪ့ဆၧ လၧၦလၧဆၧနၪ အီၪလၧအလီၩ့, ဘဲၫၥိၭ အမိၥ့ၪယၫဆၧ အကၠီၩ့နီၪ; 14 လအၪ့စၪ့ဘၪ လၧယဟိဝၩ; အခိးမွဲဘဲၫနီၪတၭ, အဝ့ၫဒၪ ကျီၪ့ၥံၫခွံၬ အဝ့ၫ, ဒဲဖ့ၪလၫ့ထဲၩ့ အဘၩ့အမုးနီၪ လၧစယ့ၭစံၫ အဖိၪခွၫ စဒၫဝံၭနီၪလီၫ.

1 ထီးနီၪလဖၧၫ့ အံၫစရ့လၭ ထီးအလူၬ အီၪကိၩ့အီၪကီၪ့ လၧစဒၫဝံၭ အအီၪ လၧဟံဘြၧၫ့ အဖၧၩ့တၭ, စံၭဝ့ၫ, ယိခွါ, ပဝ့ၫဒၪယီၩ ပမွဲ နဎွံၪ ဒဲနယၪလီၫ. 2 လၧနီၪအမ့ၬယၫ, လၧအၥၫ့နီၪ, လၧစစီလူၫ ကဲၪ စဎွၩ ဒၪလ့ၬ, နဝ့ၫဒၪယီၩ မွဲၦလၧအလ့ၩၥိၫ့ထၪ့ ဒဲဂဲၫထဲၩ့န့ အံၫစရ့လၭနီၪတၭ; ယဟိဝၩ နယွၩ စံၭနၧၩ, နဘၪယိထဲၩ့ခွါထဲၩ့ ယၡၩခမျၧး အံၫစရ့လၭနီၪတၭ, နဘၪကဲၪ ၦပၧၩ့ဆၧ လၧယၡၩခမျၧး အံၫစရ့လၭနီၪ အဖၫ့ခိၪဆ့လီၫ. 3 အခိးမွဲ အံၫစရ့လၭ အၥုၪ့က့ၭၥၭၡါ ထီးအလူၬလဖၪ ဂဲၫလၧစဎွၩ အအီၪ လၧဟံဘြၧၫ့တၭ; စဒၫဝံၭ အုၩ့လၩ့အၥၭ လၧအဝ့ၫၥံၪ လၧဟံဘြၧၫ့ အဖၧၩ့ လၧယဟိဝၩ အမ့ၬယၫနီၪလီၫ. တၭ အဝ့ၫၥံၪ ဂုၪ စဒၫဝံၭ စဎွၩ လၧအံၫစရ့လၭ အဖၫ့ခိၪ, ဘဲၫ ယဟိဝၩအလူ အီၪဝ့ၫ လၧမီၪစစၫမုၫအ့လၭ အၥိၭနီၪလီၫ. 4 တၭ စဒၫဝံၭ ဒဲအံၫစရ့လၭ ထီးအလူၬနီၪ လ့ၩထီၩ့ လၧယရုစလံၫ့, လၧအမွဲ ယံဘၧၭနီၪ; အနီၪမွဲ အလး လၧၦယံဘၧၭဖိၪၥံၪ အၡၩထံၫဖိၪခးဖိၪလဖၪနီၪ အီၪဝ့ၫလီၫ. 5 တၭ ယံဘၧၭ အၡၩထံၫဖိၪခးဖိၪလဖၪ စံၭစဒၫဝံၭနီၪ နမိဂဲၫနုၬဘၪ ထီးယီၩအ့ၬ. မွဲလါနၫ့ဘိၩ စဒၫဝံၭ မၩန့ ဇံအိၫ့ အထိၬ, လၧအမွဲ စဒၫဝံၭ အဒိၩ့လီၫ. 6 တၭ စဒၫဝံၭ စံၭဝ့ၫ, ၦလဂၩဂၩ လၧအကျီၪ့ခွံၬဆိၫ ၦယံဘၧၭဖိၪလဖၪနီၪ, မိကဲၪ ၦဒိၪ ဒဲၥုၭခိၪလီၫ. အခိးမွဲ နးဇ့ၫရုၫအဲအၫ အဖိၪခွၫ စယိအၭနီၪ လ့ၩထၪ့ဆိၫဝ့ၫတၭ, မွဲအခိၪလီၫ. 7 တၭ စဒၫဝံၭ အီၪလၧထိၬဖၧၩ့နီၪ; အခိးမွဲဘဲၫနီၪတၭ, အဝ့ၫၥံၪ ကိၭဝ့ၫ လၧစဒၫဝံၭ အဒိၩ့လီၫ. 8 တၭ အဝ့ၫဒၪ မၩကဲၪထၪ့ ဒိၩ့ဝၬဝၬ, လၧမံလိၫ ဒၪလ့ၬ ဝၬဝၬ လီၫ. တၭ စယိအၭနီၪ မၩဂ့ၩထၪ့ ဒိၩ့အလးဂူၫဂၩနီၪဆ့ လီၫ. 9 အခိးမွဲ စဒၫဝံၭနီၪ ဒိၪထၪ့ဆီၪ့ထၪ့ထူထူဆ့, အဂဲးဘဲၫယီၩ ဆၧၥုၭမုခမျၧး အယဟိဝၩနီၪ အီၪလၧအၥိၭ လီၫ. 10 အယီၩမွဲ ၦဆီၪ့ လၧစဒၫဝံၭ အၥိၭ အခိၪလဖၪနီၪ အဝ့ၫၥံၪ မၩဆီၪ့ထၪ့အၥၭ လၧအဝ့ၫဒၪ အၥိၭ လၧအဘၩ့အမုး အဖၧၩ့, ဒဲလၧအံၫစရ့လၭ ထီးအလူၬ ဘဲၫၥိၭ အမိဒုၭကဲၪ စဎွၩ ဘဲၫယဟိဝၩအလူ အီၪဝ့ၫ လၧအံၫစရ့လၭ အဂဲးအကၠီၪ့ အၥိၭနီၪလီၫ. 11 တၭ ၦဆီၪ့လဖၪ အီၪလၧစဒၫဝံၭ အၥိၭ အဆၧဝံဆၧနၬနီၪ မွဲ အယီၩ, ၦဟၭမနဲၭဖိၪ စၡိဘအၫ့မွဲ ၦၥုၭခိၪလဖၪ အခိၪ; အဝ့ၫဒၪ ဆိၬထၪ့ အဖၩ့ ထၫ့ဒုၪဒၩ ၦၥၧၫ့ယၩ လၧအဘၪ ဆၧမၩၥံၫဝ့ၫ လဖၧၫ့ဎးလီၫ. 12 လၧအဝ့ၫဒၪ အလးခဲၫ့မွဲ စဒိဒိၫ အဖိၪခွၫ စအံၫလအ့ဇၫ, ၦအဟိဟဲၭဖိၪလဂၩ, ဘၪဆဲၫ့ လၧၦဆီၪ့ၥၧၫ့ဂၩနီၪလီၫ. 13 အဝ့ၫဒၪ အီၪလၧစဒၫဝံၭ အၥိၭ လၧပၭစဒၫ့မံၫ့နီၪ, အလး လၧၦဖလံၡၫဖိၪၥံၪ အီၪကီၪ့ဝ့ၫ လၧဆၧဒုၭၥုၭ အဂးတၭ; အဝၩ့ ထီးနီၪလစီၪ့ ဎွ့ၩဝ့ၫ လၧဘုၪမုယီၩလီၫ. တၭ ၦခမျၧးလဖၪ စဲၪ့ဖျိၭဝ့ၫ လၧၦဖလံၡၫဖိၪၥံၪ အမ့ၬယၫနီၪလီၫ. 14 တၭ အဝ့ၫၥံၪ အီၪက့ၪ အနၫ့ဆါၥံၪ လၧဆၧလဝၩ့နီၪ အၥၭကျၩတၭ, မၩဖီၩ့မၩဖျ့ၭ အဝ့ၫ ဒဲကျီၪ့ၥံၫခွံၬ ၦဖလံၡၫဖိၪလဖၪနီၪတၭ; ယဟိဝၩ မၩဖီၩ့ဖျ့ၭ အဝ့ၫၥံၪ လၧဆၧဖီၩ့ဖျ့ၭဖၭဒိၪနီၪဆ့လီၫ. 15 တၭ ၦၥၧၫ့ဂၩ ဘၪဆဲၫ့ လၧၦအခိၪၥၧၫ့ဆံၫနီၪ, လ့ၩလၩ့ လၧစဒၫဝံၭ အလိးမု လၧအဒၧလၫ့ အအိၩဖၧၩ့နီၪ; တၭ ၦဖလံၡၫဖိၪ အၥုၭမုခမျၧးလဖၪ ၥုၪ့ အတဲၩၥံၪ လၧရ့ၭဖအံၫ့ အခိၪလီၩ့ဆူၭဖၧၩ့နီၪလီၫ. 16 လၧအထီနီၪ စဒၫဝံၭ အီၪဝ့ၫ လၧထိၬဖၧၩ့တၭ ၦဖလံၡၫဖိၪလဖၪ အီၪကီၪ့အလးမွဲ လၧဘ့ၭ၁လံၫဟံၫ့နီၪလီၫ. 17 တၭ စဒၫဝံၭ ဆိၫ့န့ဆၧနီၪ စံၭဝ့ၫဒၪ, မွဲပလၫ မိဒုၭအီၩယၧၩ ထံၫ အီၪလၧဘ့ၭ၁လံၫဟံၫ့ အထံၫဖၧၩ့ လၧတရၫ့ထံၭနီၪ လဂၩလဲၪ! 18 တၭ ၦၥၧၫ့ဂၩနီၪ လ့ၩဖျီၫ့ဆီၪ့ ၦဖလံၡၫဖိၪ အၥုၭမုခမျၧးတၭ, အၪ့ဒုၪ့ထံၫ လၧဘ့ၭ၁လံၫဟံၫ့ အထံၫဖၧၩ့ လၧတရၫ့ထံၭနီၪ, မၩန့ဝ့ၫ ဂဲၫထဲၩ့န့ လၧစဒၫဝံၭ အအီၪနီၪလီၫ. မွဲလါနၫ့ဘိၩ စဒၫဝံၭ အီၩဝ့ၫဒၪအ့ၬ. 19 အ့ၪမွဲ ဂါလၩ့ခွံၬဝ့ၫ လၧယဟိဝၩ အဂးတၭ, စံၭဝ့ၫဒၪ, မွဲယ ထီး မၩဆၧ ဘဲၫယီၩ လၩလါ လဂ့ၩ ၦလဖၪယီၩ ဆိၬ အၥၭမၧၫ့ လၧဆၧၥၭမဲၪအလးတၭ, မွဲယမိအီၩ အဝ့ၫၥံၪ အၥွံၪဆ့ဧၪ. အဂဲးဘဲၫယီၩ အဝ့ၫၥံၪ ဂဲၫဆိၬဝ့ၫ အၥၭမၧၫ့ အီၪလၧဆၧၥၭမဲၪ အဖၧၩ့နီၪလီၫ. မၩအၥၭဘဲၫနီၪတၭ အီၩဝ့ၫဒၪအ့ၬ. ၦဆီၪ့ၥၧၫ့ဂၩနီၪ မၩ ဆၧလဖၪယီၩ လီၫ. 20 တၭ စယိအၭ အထၧၫ့ဖုဝဲခွၫ စအၭဘၡဲၫနီၪ မွဲၦၥၧၫ့ဂၩနီၪ အခိၪလီၫ. အဂဲးဘဲၫယီၩ လၧအဆိၬထၪ့ အဖၩ့ ထၫ့ဒုၪဒၩ ၦၥၧၫ့ယၩ မၩၥံၫဝ့ၫ အကၠီၩ့နီၪတၭ, အမံၩ့ အီၪလၧၦၥၧၫ့ဂၩနီၪ အကျၩလီၫ. 21 လၧၦၥၧၫ့ဂၩနီၪ အကျၩ အဝ့ၫဒၪ အလၩအဖၩ့ အၪနဲၪ့ ၦနံၫဂၩနီၪ; အဂဲးဘဲၫယီၩ မွဲအဝ့ၫၥံၪ အခိၪလီၫ. မွဲလါနၫ့ဘိၩ န့ၫဒံၭ ၦအခၪ့ထံၭၥၧၫ့ဂၩနီၪအ့ၬ. 22 ၦလၧအဆီၪ့အဖိၪခွၫ ဘၪဆဲၫ့ လၧကၭဘဇံၫလၭ စယဟီအဒၫ အဖိၪခွၫ စဘံၫ့နအဲအၫနီၪ, မၩ ဆၧဖၭဒိၪ အၪမံၩ့တၭ; ကျီၪ့ၥံၪ ၦဆီၪ့ ဘဲၫဆၬလၥၧၫ့ အၥိၭ, ၦမိအၭဖိၪ နံၫဂၩနီၪ; တၭမွဲ အလ့ၩလၩ့ဆ့ မၩၥံၫ ဆၬလၥၧၫ့ လၧဆၧဖၧၩ့ အဖၧၩ့နီၪ, ထီးအဘၪ မူၭခိၪဖီၫ ဂဲၫလၩ့အနံၩနီၪလီၫ. 23 တၭမွဲ အမၩၥံၫ ၦအံဇံၭဖိၪလဂၩ, ၦၡၩ လၧအဂၩ့နီၪ ထၪ့ထီၫ ယဲဖျါတၭ; လၧၦအံဇံၭဖိၪနီၪ အစူၪဖၧၩ့ ဖၩ့လဘံၪ့ မွဲဘဲၫၦထၭထၪ အထၪခိၪၥိၭနီၪတၭ; အဝ့ၫဒၪ လ့ၩလၩ့ လၧအအီၪ လၧနိၪထိၭလဘီၩ့ တၭ, အၪ့ဂူၬန့ ဖၩ့ လၧၦအံဇံၭဖိၪနီၪ အစူၪဖၧၩ့တၭ, မၩၥံၫ အဝ့ၫလဂၩ လၧအဖၩ့ဒၪဝ့ၫနီၪလီၫ. 24 ဆၧလဖၪနီၪ စယဟီအဒၫ အဖိၪခွၫ စဘံၫ့နအဲအၫနီၪ မၩဝ့ၫတၭ, န့ဘၪ အမံၩ့ လၧၦဆီၪ့ၥၧၫ့ဂၩ အကျၩလီၫ. 25 ယိခွါ, အဝ့ၫဒၪန့ ဆၧလၩဖၩ့ လၧၦၥၧၫ့ဆံၫ အကျၩ လါနၫ့တၭ, မွဲအန့ၫဒံၭ ၦၥၧၫ့ဂၩအ့ၬ. တၭ စဒၫဝံၭ အီၪက့ၪ အဝ့ၫ လၧၦခိၭဆၧလဖၪ အဖၫ့ခိၪလီၫ. 26 တၭ ၦဆီၪ့ ဘၪဆဲၫ့ လၧၥုၭဖိၪ အဒီၪ့လဖၪနီၪ, မွဲစယိအၭ အထၧၫ့ဖုဝဲ စအၫစဟ့လၭ, ၦဘၪဆဲၫ့ လၧဘ့ၭ၁လံဟံၫ့ စဒိဒိၫ အဖိၪခွၫ စအ့ၫလဟၫနၫ့, 27 ၦဟၫရိၫဖိၪ စၡၫ့မီၭ, ၦပ့ၫလနဲၭဖိၪ စဟံလဇၫ, 28 ၦတကိအၫဖိၪ စအံၭက့ၭ အဖိၪခွၫ စအဲရၫ, ၦအၫ့တၥဲၭဖိၪ စအၭဘအံဇၧၫ, 29 ၦဟုၡၫဖိၪ စစံၭဘခ့ၫ, ၦအဟိအၫဖိၪ စအဲလ့ၫ, 30 ၦနတီၭဖၥဲၭဖိၪ စမဟၫရအဲၫ, ၦနတီၭဖၥဲၭဖိၪ စဘၫအနၫ အဖိၪခွၫ စဟံလ့ၭ, 31 ၦဂံဘအၫဖိၪ ဘၪဆဲၫ့ လၧစဘံၪ့ယမံၫ့ အဖိၪအလံၩ စရဲဘ့ၫ အဖိၪခွၫ စအံၭ၁အဲၫ, ၦပံၫလၥၧၫ့ဖိၪ စဘံၫ့နအဲအၫ, 32 စဟုရ့ၫ ဘၪဆဲၫ့ လၧဂၫအၭ အထံၫချိၬလဖၪ; ၦအၫဘၫဖိၪ စအဘဲၫအ့လၭ, 33 ၦဘဟၫရၧၫ့ဖိၪ စအၭဇမၫဝ့ၭ, ၦၡၩအၫလဘနဲၭဖိၪ စအံၫလဲအဘၫ, 34 ၦဂဲဇၧၫဖိၪ စဟၫၡံၫ့ အဖိၪခွၫလဖၪ ၦဟၫရၫဖိၪ စၡၫဂံၫ အဖိၪခွၫ စစၪ့နၥၧၫ့, 35 ၦဟၫရၫဖိၪ စစၫကၫ အဖိၪခွၫ စဟဲအၫ့, စအၧၫ အဖိၪခွၫ စအ့လဖၫလၭ, 36 ၦမ့ၭခရၭဖိၪ စဟံဖၧၫ, ၦဝ့ၫလိၫနဲၭဖိၪ စအဟဲယၫ, 37 ၦကၫမလၭဖိၪ စဟ့ဇရိၫ, စအ့ၭဇဘဲၫ အဖိၪခွၫ စနၫအရ့ၫ, 38 စနၫၥၫ့ အထၧၫ့ဖုဝဲခွၫ စယိၫအ့လၭ, စဟၭဂရဲၫ အဖိၪခွၫ စမံၭဘဟၫ, 39 ၦအၫမၧၫ့ဖိၪ စဇံလ့ၭ, ၦဘရိၥဲၫဖိၪ စနဟၫရဲၫ, ၦဆိၬစယိအၭအစူၪဝဲၩ နးဇ့ၫရုၫအဲအၫ အဖိၪခွၫ, 40 ၦအံၭၥြ့ၫဖိၪ စအဲရၫ, ၦအံၭၥြ့ၫဖိၪ စဂၫရ့ၭ, 41 ၦဟံၥၭဖိၪ စယုၫရဲအၫ, စအၫလဲၫ အဖိၪခွၫ စဇၫဘၭ, 42 ၦရုဘံၫ့ဖိၪ စၡဲဇၫ အဖိၪခွၫ စအဒဲနၫ, မွဲၦရုဘံၫ့ဖိၪ အၥုၭခိၪတၭ, ၦၥၧၫ့ဆံၫ အီၪလၧအၥိၭ, 43 စမၫအခၫ အဖိၪခွၫ စဟၫနၫ့, ၦမံၭ၁နဲၭဖိၪ စယီၭၡဖၭ, 44 ၦအၭၡတရၫဖိၪ စအၧၭဇဲၫ, ၦအရိအၧၫဖိၪ စဟိၥၫ့ အဖိၪခွၫၥံၪ စၡၫမၫ ဒဲစယဟဲၫအ့လၭ, 45 စၡံမရဲၫ အဖိၪခွၫ စယ့ဒၭအ့လၭ, ဒဲအထၧၫ့ဖုဝဲခွၫ ၦတဲဇၭဖိၪ စယိဟၫ, 46 ၦမဟၫဝံၭဖိၪ စအံၫလအ့လၭ ဒဲစယ့ၫရဘဲၫ, ဒဲစယီၭစဝဲအၫ, လၧအမွဲ စအ့ၫလန့အၫ အဖိၪခွၫလဖၪ, ဒဲၦမိအၭဖိၪ စအံၭ၁မၫ, 47 စအံၫလအ့လၭ, စအိဘ့ၭ, ဒဲၦမ့ၭစိၫဘၫဖိၪ စယၫစအ့လၭနီၪလီၫ.

1 တၭ လၧစကံၭ အဖိၪခွၫ စစီလူၫနီၪအကၠီၩ့ စဒၫဝံၭ အီၪက့ၪၥူၪအၥၭ လၧဇံလၭ အဖၧၩ့ အဘိၩ့ဘၭနီၪ, ၦလၧအဂဲၫလၧအအီၪ မွဲၦလဖၪယီၩလီၫ. အဝ့ၫၥံၪ ဘၪဆဲၫ့ လၧၦအဆီၪ့ မၩဘိၭမၩဆၧၩ့ဆၧ လၧဆၧဒုၭၥုၭ အဖၧၩ့ဆ့လီၫ. 2 အဝ့ၫၥံၪ အီၪလၧအစူၪဝဲၩ ချံၪလဖၪ တၭ, လၧအခၭဖျါ လၧချံၪၥံၪမွဲဂ့ၩ, ခွံၬလိးၥံၪမွဲဂ့ၩ. မၩဝ့ၫ လၧစူၪထွ့ၪၥ့ၪ လၧစူၪစ့ၪၥ့ၪ နံၫခီၫလူၬ, လၧစစီလူၫ အထၧၫ့ဖုဝဲခွၫ ဒၪလ့ၬ ဘၪဆဲၫ့ လၧစဘံၪ့ယမံၫ့နီၪလီၫ. 3 အခိၪလဂၩမွဲ စအဟဲၫအံဇၧၫ, ထီးနီၪလဖၧၫ့ စယိအၭ, ၦဂံဘံၫအၫဖိၪ စၡ့ၫမအၫ အဖိၪခွၫလဖၪ, ဒဲစယံၫဇအ့လၭ, ဒဲစပံၫလ့ၭ, လၧအမွဲ စအၭဇမၩဝ့ၭ အဖိၪခွၫလဖၪ, ဒဲစဘ့ရခၫ, ဒဲၦအၫ့တၥဲၭဖိၪ စယံဟုၫ, 4 ဒဲၦဂံၭဘအၫ့ဖိၪ စအံၭစမၫအဲအၫနီၪ မွဲၦအဆီၪ့ လၧၦၥၧၫ့ဆံၫ အကျၩ, ဒဲအီၪလၧၦၥၧၫ့ဆံၫ အဖၫ့ခိၪလီၫ. ဒဲစယ့ၫရမဲအၫ, ဒဲစယဟၭဇအ့လၭ, ဒဲစယိၫဟၫနၫ့, ဒဲၦဂၫဒရၫဖိၪ စယီၭၡဘၭ, 5 စအံၫလုဇအဲၫ, ဒဲစယ့ၫရမီၭ, ဒဲစဘံၫအလဲအၫ ဒဲစၡ့ၫမရဲအၫ, ဒဲၦဟၫရုဖဲၭဖိၪ စၡ့ၫဖတဲအၫ, 6 ဒဲစအ့လကၫနၫ, ဒဲစယစဲအၫ ဒဲစအဇၧၫရအ့လၭ, ဒဲစယိၫအံဇၧၫ, ဒဲၦကိၫရၫဖိၪ စယၡိဘအၫ့, 7 ဒဲစယိၫအံလၫ, ဒဲစဇၭဘဒဲအၫ, လၧအမွဲ စယရိဟၫ့ အဖိၪခွၫလဖၪ ဘၪဆဲၫ့ လၧဂံဒီၫနီၪလီၫ. 8 ၦလဖၪ ဘၪဆဲၫ့ လၧၦဂၭဖိၪနီၪ မၩလၩ့ဖၭဒၪအၥၭ လ့ၩလၧစဒၫဝံၭ အအီၪ နုၬလၧထိၬဖၧၩ့ လၧမံၩ့လၬကျၩ တၭ; အဝ့ၫၥံၪမွဲ ၦအဆီၪ့, ၦၡၩဒုၭဆၧ, ကြၨၭလၧဒုၭၥုၭအဂး, မွဲအဖီၪ့ ထၩ့ဖံၭ ဒဲဆၧပဒၩ့ၥ့ၪတၭ, အဝ့ၫၥံၪ အမ့ၬၥံၪ မၩအၥၭ ဘဲၫဆၬလၥၧၫ့ၥံၪ အမ့ၬအၥိၭနီၪ, အခၪ့ဖျဲၪ ဘဲၫ ခံၫဘၩ့ၥံၪ လၧခိၪလီၩ့လဖၪ အလီၩ့ အၥိၭနီၪ; 9 အခၪ့ထံၭ စအံဇၧၫ, နံၫဂၩလဂၩ စအိၫဘဒဲအၫ, ၥၧၫ့ဂၩလဂၩ စအံၫလဲအၭ, 10 လံဂၩလဂၩ စမံၭၡမၫ့နၫ, ယဲဂၩလဂၩ စယ့ၫရမဲအၫ, 11 ဎူၫဂၩလဂၩ စအၭတ့ၫ, နွ့ၫဂၩလဂၩ စအံၫလဲၫအ့လၭ, 12 ဎိၭဂၩလဂၩ စယိဟၫနၫ့, ခွံၫဂၩလဂၩ စအ့ၫလဇၫဘၭ, 13 ဆံၫဂၩလဂၩ စယ့ၫရမဲအၫ, ဆံၫလဂၩလဂၩ စမၭခဘၫနၫၥံၪလီၫ. 14 အဝ့ၫၥံၪမွဲ စဂၭ အဖိၪခွၫၥံၪ, ၥုၭမုခမျၧး အခိၪလဖၪတၭ; ၦဆံၭထုၬ အီၪလၧၦလယၩ အဖၫ့ခိၪ, ဒဲအဒိၪထုၬ အီၪလၧၦလထီၫ့ အဖၫ့ခိၪလီၫ. 15 အယီၩလဖၪမွဲ ၦလၧအခၫ့ဂၬ ထံၫယီၫဒၫ့ လၧလၩအခၪ့ထံၭလဘံၪ့, အထီထီးထံၫမိၡါနီၪ ဒိၪထၪ့တၭ, ထံၫနီၪ လုၬဘံၭလၩ့ယွၩ လၧအနဲၩ့ထံၭ ဎံၩ့ဎံၩ့လ့ၬလီၫ. တၭ အဝ့ၫၥံၪ နၫ့ထၪ့ခွံၬ ကယဲ ၦအီၪလၧခိၪလီၩ့ဆူၭဖၧၩ့နီၪ ကိၭဂၩဒ့ၭ, လၧမုထၪ့ ဒဲလၧမုနုၬ နံၫခီၫလူၬလီၫ. 16 တၭ ၦဘၪဆဲၫ့ လၧစဘံၪ့ယမံၫ့ ဒဲစယုဒၫနီၪ ဂဲၫထီၩ့လၧစဒၫဝံၭ အအီၪ လၧထိၬနီၪလီၫ. 17 တၭ စဒၫဝံၭ လ့ၩထၪ့ ဒၪဘၪဝ့ၫနီၪ, ချဲၩ့ထၪ့ စံၭအဝ့ၫၥံၪ; နၥံၪ အ့ၪဂဲၫ လၧဆၧဘၪလိၬအိၭလိၬ ဘဲၫၥိၭ နၥံၪ မိမၩဘိၭမၩဆၧၩ့ ယၧၩတၭ, ယၥၭ မိဘၪ ဆၧဆၭဘုၭထၬဝ့ၫ လၧနၥံၪဆ့ လီၫ. အ့ၪမွဲ နၥံၪ ဂဲၫ ဘဲၫၥိၭ နၥံၪ မိဖ့ၪလၫ့ခွံၬၥူၪ ယၧၩ လၧယဒုၪယဒၩ အစူၪဖၧၩ့နီၪ, လၧမၩမၪ ဆၧလမံၩ့မံၩ့ လအီၪဘၪ လၧယစူၪဖၧၩ့တၭ, မွဲပဖါၥံၪ အယွၩနီၪ ယိလၩ့ဆၧနီၪ, ဒဲစ့ၩရၫ့ဝ့ၫဆံၭ. 18 ထီးနီၪလဖၧၫ့ ၥၭနီၪ လၩ့ဘၪ စအၫမစ့အဲၫ, လၧအမွဲ ၦဒိၪလဖၪ အခိၪတၭ, စံၭဝ့ၫဒၪ, စဒၫဝံၭဧ့ ပမွဲနဝ့ၫ, ဒဲအီၪလၧနအီၪလခီၫ, စယ့ၭစံၫ အဖိၪခွၫ နဝ့ၫဒၪ လဂၩဧ့; ဆၧဘၪလိၬအိၭလိၬ, ဆၧဘၪလိၬအိၭလိၬ အီၪလၧနၧၩ, ဒဲဆၧဘၪလိၬအိၭလိၬ အီၪလၧၦမၩဘိၭမၩဆၧၩ့နၧၩဆ့; အဂဲးဘဲၫယီၩ နယွၩနီၪ မၩဘိၭမၩဆၧၩ့နၧၩလီၫ. ထီးနီၪလဖၧၫ့ စဒၫဝံၭ ထိးဆၧၫ့ အဝ့ၫၥံၪ, ဒဲအီၪက့ၪ အဝ့ၫၥံၪ လၧၦလဒီၪ့နီၪ အခိၪလဖၪလီၫ. 19 ထီးအဝ့ၫဒၪ ဂဲၫ လၧၦဖလံၡၫဖိၪလဖၪ အၥိၭ လၧအမိဒုၭၥုၭ ထၫ့ဒၩ စစီလူၫနီၪ, ၦဘၪဆဲၫ့ လၧစမနၭစ့ၫ လနၩ့ လၩ့ဘၪ လၧစဒၫဝံၭ အအီၪတၭ; မွဲလါနၫ့ဘိၩ မၩနၧၩ့ဝ့ၫအ့ၬ; အဂဲးဘဲၫယီၩ ၦဖလံၡၫဖိၪၥံၪ အၦဒိၪလဖၪ ကိၪ့လိၬအၥၭတၭ, ဒုၭစဲၪ့ခွံၬ အဝ့ၫနီၪ, စံၭဝ့ၫဒၪ, မွဲအမိလၩ့ဘၪ လၧအကဆါ စစီလူၫ အအီၪလခီၫ လၧပခိၪဎွံၪ အဂးလီၫ. 20 အဝ့ၫဒၪ လ့ၩ လၧဇံလၭ အဘိၩ့ဘၭနီၪ, ၦဘၪဆဲၫ့ လၧစမနၭစ့ၫလဖၪ လၩ့ဘၪ လၧအအီၪ, မွဲစအၭဒနၫ, ဒဲစယီၭဇဘၭ, ဒဲစယ့ၭဒဲၫအ့လၭ, ဒဲစမဲၫခၫအ့လၭ, ဒဲစယီၭဇဘၭ, ဒဲစအံၫလဲဟုၫ, ဒဲစဇံလၥဲၫ, ၦအထီၫ့ၥံၪ အခိၪလဖၪ ဘၪဆဲၫ့ လၧစမနၭစ့ၫနီၪလီၫ. 21 တၭ အဝ့ၫၥံၪ မၩဆၧၩ့ စဒၫဝံၭ လၧၦအဒီၪ့နီၪ; အဂဲးဘဲၫယီၩ အဝ့ၫၥံၪ ကိၭဂၩဒ့ၭ, မွဲၦအဆီၪ့ ဒဲမွဲၦၥုၭမုခမျၧး အခိၪၥံၪလီၫ. 22 အဂဲးဘဲၫယီၩ အဆၧၫ့အထီနီၪ, ၦလၧအဂဲၫမၩဆၧၩ့ စဒၫဝံၭ လခီၫနီၪ, ဂဲၫလၧအအီၪ လနံၩဘၪလနံၩ လနံၩဘၪလနံၩ ထီးအဎွ့ၩ ၦၥုၭမုခမျၧးဖၭဒိၪ, ဘဲၫ ယွၩအၥုၭမုခမျၧး အၥိၭနီၪလီၫ. 23 တၭ ၦလၧအတဲၩ့ဝဲၩအၥၭ လၧဆၧဒုၭၥုၭ အဂး အီၪလၧအစူၪဝဲၩၥံၪနီၪ, ဂဲၫလၧစဒၫဝံၭ အအီၪ လၧဟံဘြၧၫ့ အဖၧၩ့နီၪ, အဒီၪ့ၥံၪ အဆၧဝံဆၧနၬလဖၪမွဲ အယီၩ; အဝ့ၫၥံၪ ဂဲၫ ဘဲၫၥိၭ အမိကၠၪခွံၬ အဘၩ့အမုး လၧစစီလူၫ အစူၪဖၧၩ့တၭ, ဒုၭအီၪလၧစဒၫဝံၭ ဘဲၫ ယဟိဝၩ အလူအထၫ အီၪဝ့ၫ အၥိၭနီၪလီၫ. 24 ၦယုဒၫဖိၪ လၧအဖီၪ့ဆိၬ ထၩ့ဖံၭ, ဒဲဖၩ့, မွဲဎူၫထီၫ့ဎိၭယၩ, လၧအတဲၩ့ဝဲၩအၥၭ အီၪလၧစူၪဝဲၩၥံၪ လၧဆၧဒုၭၥုၭအဂးလီၫ. 25 ၦဘၪဆဲၫ့ လၧၦစံမအၧၫ့ဖိၪၥံၪ, ၦအဆီၪ့အၥၭဒူၩ လၧဒုၭၥုၭအဂး, မွဲနွ့ၫထီၫ့လယၩလီၫ. 26 ၦဘၪဆဲၫ့ လၧၦလံဝဲၫဖိၪၥံၪ လံထီၫ့ဎူၫယၩလီၫ. 27 တၭ စယဟီအဒၫနီၪ မွဲၦၥိၫ့ၦအၫရၧၫ့ဖိၪၥံၪတၭ, ၦအီၪလၧအၥိၭနီၪ မွဲၦၥၧၫ့ထီၫ့နွ့ၫယၩ လီၫ. 28 ဒဲစဇၫဒီၭ, ၦၥၭဘၪ့ အဂဲးဆီၪ့အၥၭဒူၩ, ဒဲၦဘၪဆဲၫ့ လၧအဖါအဂံၪ့နီၪ ၦအခိၪၥံၪ နံၫဆံၫနံၫဂၩလီၫ. 29 ၦဘၪဆဲၫ့ လၧၦဘံၪ့ယမံၫ့ဖိၪၥံၪ, လၧအမွဲ စစီလူၫ အဘူၭအထံးၥံၪ; ၥၧၫ့ထီၫ့လီၫ. အဂဲးဘဲၫယီၩ ထီးအထီနီၪ ၦဘၪဆဲၫ့ လၧအဝ့ၫၥံၪ အအၪထုၬလဖၪနီၪ အီၪလၧစစီလူၫ အၥိၭလခီၫလီၫ. 30 ၦဘၪဆဲၫ့ လၧစအံဖြံၫ့ အဖိၪၥံၪ, နံၫလၬဎိၭယၩ, မွဲၦအဆီၪ့အၥၭဒူၩ, ၦလၧအမံၩ့ဂၧၫ့ထၪ့ၥၩလၩ့ လၧအဝ့ၫၥံၪအဖါၥံၪ အဂံၪ့ ထီးအလူၬနီၪ ဆ့လီၫ. 31 တၭ ၦဘၪဆဲၫ့ လၧစမနၭစ့ၫ အလခီၫဒီၪ့နီၪ, လလၬဎိၭထီၫ့, ၦလၧဆၧကိၭထၪ့အမံၩ့ ဘဲၫၥိၭ အမိဂဲၫ ဒုၭကဲၪထၪ့ စဒၫဝံၭ လၧစဎွၩနီၪလီၫ. 32 တၭ ၦဘၪဆဲၫ့ လၧစအံစခၫ အဖိၪလဖၪ, ၦကိၪ့ဆၧၥ့ၪ လၧဆၧဘၪဆဲၫ့ အဆၧၫ့အထီနီၪ, ဘဲၫၥိၭ အမိၥ့ၪယၫ ဆၧလၧအံၫစရ့လၭ ကြၨၭမၩ လမံၩ့လါလါတၭ; အဝ့ၫၥံၪ အခိၪလဖၪမွဲ နံၫယၩတၭ, အဝ့ၫၥံၪ အထၧၫ့ဖုဝဲလဖၪ ထီးအလူၬနီၪ အီၪလၧအစူၪဖၧၩ့လီၫ. 33 ၦဘၪဆဲၫ့ လၧစဇ့ၭဘလၧၫ့, ၦလ့ၩထၪ့ဒုၭဆၧၥ့ၪ, ၦဒုၭယုၩယါၥုၭ, ဖီၪ့ဆၧဒုၭၥုၭ အစူၪဝဲၩၥ့ၪ, မွဲၦယဲလၬလီၫ. မွဲအတဲၩ့ဝဲၩအၥၭတၭ, အီၪလၧအၥၭနံၫဖျိၪ့အ့ၬ. 34 တၭ ၦဘၪဆဲၫ့ လၧစနၭ၁လဲၫ နီၪ, ၦအခိၪလဖၪလထီၫ့, ဒဲၦအီၪလၧအဝ့ၫၥံၪ အၥိၭ လၧထၩ့ဖံၭ ဒဲဖၩ့ၥံၪနီၪ, ၥၧၫ့လၬနွ့ၫထီၫ့လီၫ. 35 တၭ ၦဘၪဆဲၫ့ လၧၦဒၫ့ဖိၪလဖၪ လၧအဒုၭယုၩယါၥုၭနီၪ, ၦနံၫလၬဎိၭထီၫ့ဎူၫယၩလီၫ. 36 တၭ ၦဘၪဆဲၫ့ လၧစအၭၡၧၫ, ၦလ့ၩထၪ့ဒုၭဆၧ, ဒုၭယုၩယါၥုၭနီၪ, ၦလံလၬလီၫ. 37 တၭ လၧယီၫဒၫ့ ဝါလခီၫနီၪ, ၦရုဘံၫ့ဖိၪ ဒဲၦဂၭဖိၪ, ဒဲမနၭစ့ၫ လခီၫဒီၪ့နီၪ, ၦအီၪလၧဆၧဒုၭၥုၭ အစူၪဝဲၩလဖၪ လမံၩ့လါလါ ထီးအလူၬနီၪ, မွဲၦလကုၬ ဒဲနံၫလၬလီၫ. 38 အနီၪထီးအလူၬ ၦဒုၭၥုၭ အီၪတဲၩ့ဝဲၩအၥၭနီၪ ဂဲၫထီၩ့ လၧဟံဘြၧၫ့ လၧအၥၭ လၧၫ့လၧၫ့ဎွ့ၩဎွ့ၩ ဘဲၫၥိၭ အမိဒုၭကဲၪထၪ့ စဒၫဝံၭနီၪ လၧအံၫစရ့လၭ ထီးအလူၬ အစဎွၩလီၫ. တၭ အံၫစရ့လၭ အဂူၫဂၩ ထီးအလူၬဆ့ အီၪလၧအၥၭ လဖျိၪ့ဎး ဘဲၫၥိၭ အမိဒုၭကဲၪ စဒၫဝံၭ လၧစဎွၩလီၫ. 39 တၭ အဝ့ၫၥံၪ အီၪထီးနီၪ အၪ့ဆၧအီၩဆၧ လၧစဒၫဝံၭ အၥိၭ ၥၧၫ့ၥၫ့လီၫ. အဂဲးဘဲၫယီၩ အဝ့ၫၥံၪ အထၧၫ့ဖုဝဲၥံၪ တဲၩ့ဝဲၩဆၧ လၧအဂးလီၫ. 40 လၧနီၪအမ့ၬယၫ ၦလၧအအီၪဘူၭလဖၪနီၪ, စအံစခၫ ဒဲစဇ့ၭဘလၧၫ့, ဒဲစနၭ၁လဲၫၥံၪ ဂဲၫဆိၬ ကိၪ ဒဲကၥ့ၪယီၩ့ၥံၪ, ဒဲကလအူၭၥံၪ, ဒဲကၥ့ၪလၩၥံၪ, ဒဲလၧချီဖၫၥံၪ အလီၩ့, ဒဲဆၧယၪ, ကိၪမုၬ, ကိၪပၪပဲၪ, ချိၪ့ဒိၩ့ၥၪ, ဒဲစဘံၭၥၪခုၫၥံၪ, ဒဲစဘံၭထံၫ, ဒဲၥိၪ, ဒဲချီဖၫၥံၪ ၥိၪၥံၪဘ့ၪၥံၪ အၪအၪလ့ၬ; အဂဲးဘဲၫယီၩ လၧအံၫစရ့လၭ အဖၧၩ့နီၪ ဆၧၥၭထိၬ အီၪဝ့ၫလီၫ.

၁ ကွ့ၭနဲၪ့ဆၧ 1 Chronicles 13

1 တၭ စဒၫဝံၭ ကၩ့ကၩလိၬအၥၭ လၧၦအထီၫ့ၥံၪအခိၪ, ဒဲၦအယၩၥံၪ အခိၪလဖၪ, ဒဲလၧကယဲ ၦလ့ၩၥိၫ့ဆၧ လဂၩလါလါ ကိၭဂၩဒ့ၭလီၫ. 2 တၭ စဒၫဝံၭ စံၭၦအံၫစရ့လၭ အဆၧအီၪကီၪ့ ထီးအလူၬၥံၪ, အ့ၪဘၪနၥံၪအၥၭ ဒဲအ့ၪဂဲၫဝ့ၫ လၧယဟိဝၩ ပယွၩဆ့တၭ; မွဲပအၪ့မၧၫ့လၩ့ ဆၧ လၧပထၧၫ့ဖုဝဲၥံၪ အအီၪ ဎံၩ့ဎံၩ့လ့ၬတၭ, ကယဲ ၦအီၪလၩ့ထး လၧအံၫစရ့လၭ အခးဖၧၩ့ ကိၭစီၪ့ဒ့ၭနီၪ, ၦလုဆၧၥံၪ ဒဲၦလံဝဲၫဖိၪၥံၪ အီၪလၧအဝ့ၫၥံၪ အၥိၭ လၧအဝ့ၫၥံၪ အဒိၩ့လဖၪ အဖၧၩ့ ဒဲအီၪလၧအနဲၩ့ထံၭဝၬဝၬ ဘဲၫၥိၭ အဝ့ၫၥံၪ မိဂဲၫ အီၪကိၩ့အီၪကီၪ့ လၧပအီၪယီၩ လီၫ. 3 တၭမွဲ ပဂဲၫဆိၬၡီၩ့ ပယွၩ အတလၫ လၧပအီၪယီၩ ဘီၪ. အဂဲးဘဲၫယီၩ လၧစစီလူၫ အမုနံၩလဖၪနီၪ ပအၪ့ကံၩ့အၪ့ယၫဆၧ လၧအဝ့ၫနီၪဆ့အ့ၬ. 4 တၭ ဆၧအီၪကီၪ့ ထီးအလူၬၥံၪ စံၭလၧအမိမၩဝ့ၫ ဘဲၫနီၪၥိၭဆ့; အဂဲးဘဲၫယီၩ ဆၧနီၪလမံၩ့ ဂ့ၩဝ့ၫ လၧၦခမျၧးၥံၪ ထီးအလူၬ အမ့ၬၥၪဖၧၩ့လီၫ. 5 အခိးမွဲ စဒၫဝံၭ ကိၭကီၪ့ အံၫစရ့လၭ ထီးအလူၬ လၧၡဲဟီၫ ဘၪဆဲၫ့ လၧအံဇံၭ, ထီၩ့လၧဆၧလ့ၩနုၬ လၧဟ့မၭ အဖၧၩ့နီၪ, ဘဲၫၥိၭ အမိဂဲၫဆိၬ ယွၩအတလၫ လၧအအီၪဝ့ၫ လၧကၧယၭယံအရံၫ့နီၪလီၫ. 6 တၭ စဒၫဝံၭ လ့ၩထၪ့, ဒဲအံၫစရ့လၭ ထီးအလူၬဆ့ ထီၩ့လၧဘၫအလၫ, မွဲကၧယၭယံအရံၫ့, လၧအဘၪဆဲၫ့ လၧယုဒၫ ဘဲၫၥိၭ အမိဂဲၫထဲၩ့ဆိၬခွံၬ ယဟိဝၩ ယွၩ အတလၫ လၧအအီၪဝ့ၫ လၧခ့ၫရူၬၥံၪ အဘိၩ့ဆၧၩ့, လၧအမံၩ့ အီၪဝ့ၫ လၧအလီၩ့နီၪလီၫ. 7 တၭ အဝ့ၫၥံၪ ဆိၬထၪ့ခွံၬ ယွၩအတလၫ လၧစအဘံနဒၭ အဂံၪ့နီၪ လၧလဲၪ့ချီအၥၫ့ အဖၧၩ့တၭ, စအၭဇၫ ဒဲစအဟဲအိၫၥံၪ နၫ့ လဲၪ့နီၪလီၫ. 8 တၭ စဒၫဝံၭ ဒဲအံၫစရ့လၭ ထီးအလူၬ ဒံၩ့ဆၧ ဆီၪ့ဆီၪ့လ့ၬ, ဒဲၥံၫကျံၩဆၧ, ဒဲအီၪလၧနါဒံၩ့ၥံၪ, ဒဲလၧၥၫ့ထီးၥံၪ, ဒဲလၧစံၩ့စံၩ့ၥံၪ, ဒဲလၧခွ့ၩၥံၪလီၫ. 9 ထီးအဝ့ၫၥံၪ ဂဲၫထီၩ့လၧစနၫခၧၫ့ အခရဲးဖၧၩ့နီၪ, စအၧဇၫယူၬ စိၩ အစူၪ ဘဲၫၥိၭ အမိမၩဂုး တလၫနီၪ; အဂဲးဘဲၫယီၩ ချီၥံၪ မၩဝၭဝ့ၫဒၪလီၫ. 10 တၭ ယဟိဝၩ အၥၭထၪ့ခဲၩထၪ့ ထၫ့ဒၩ စအၧဇၫနီၪ ကျီၪ့ဝ့ၫ, အဂဲးဘဲၫယီၩ မွဲလၧအယူၬထၪ့ အစူၪ လၧတလၫနီၪ အကၠီၩ့တၭ, ၥံၫဝ့ၫ ထီးနီၪ လၧယွၩအမ့ၬယၫလီၫ. 11 လၧယဟိဝၩ မၩဖိး လၧစအၧဇၫ အကၠီၩ့နီၪ, စဒၫဝံၭအၥၭ ဆၫတၭ, ဆၧကိၭအလး ထီးနီၪ လၧဖ့ရ့ၭအၧဇၫ ထီးမုဆၫလနံၩယီၩလီၫ. 12 တၭ မုလနံၩနီၪ စဒၫဝံၭ ၥၭမဲၪ ယွၩ, စံၭဝ့ၫဒၪ, မွဲယဂဲၫဆိၬ ယွၩအတလၫ လၧယအီၪ မိၥ့ၪ ဘဲၫၥ့ၪလဲၪ. 13 အခိးမွဲ စဒၫဝံၭ လဂဲၫဆိၬဘၪ တလၫ လၧအနၫ့ဆါ အအီၪ လၧစဒၫဝံၭ အဒိၩ့ဖၧၩ့နီၪ, အ့ၪမွဲ အဆိၬထၪ့ဝ့ၫ လၧၦဂံတဲၭဖိၪ, စအိၫဘဒံဒၧၫ့ အဂံၪ့ဖၧၩ့နီၪလီၫ. 14 တၭ ယွၩအတလၫနီၪ အီၪလၧစအိၫဘဒံဒၧၫ့ အဂံၪ့ဖၧၩ့ လၧအဂံၪ့ဒီၪ့ အၥိၭ လၩၥၧၫ့ဘံၪ့လီၫ. တၭ ယဟိဝၩ ဆိၪဂ့ၩ စအိၫဘဒံဒၧၫ့ အဂံၪ့ ဒဲကယဲ အဆၧအီၪ ထီးအလူၬနီၪဆ့လီၫ.

1 တၭ တဲအၫ အစဎွၩ စဟဲရၫ့ လဂၩနီၪ အၪ့မၧၫ့ အၥီၫ့ၥံၪ လ့ၩ လၧစဒၫဝံၭ အအီၪတၭ, ဖ့ၪလၫ့ ၥံၪ့ၡိၫအ့ရ့ၭ, ဒဲပၠၩ့၁မါၥံၪ, ဒဲလဲၬ၁မါၥံၪ, ဘဲၫၥိၭ အမိမၩထၪ့ ဂံၪ့ လၧအဝ့ၫဒၪ အဂးလီၫ. 2 တၭ စဒၫဝံၭ ၥ့ၪယၫ လၧယဟိဝၩ မၩဂုးခၧၫ့ အဝ့ၫ လၧစဎွၩ လၧအံၫစရ့လၭ အဖၫ့ခိၪနီၪ; အဂဲးဘဲၫယီၩ အဘၩ့အမုးဘၪ ဆၧအီၪက့ၪထၪ့ထီၫဝ့ၫ လၧအခ့ၫအၡၩ အံၫစရ့လၭနီၪ အကၠီၩ့လီၫ. 3 တၭ စဒၫဝံၭ မၩအၪထၪ့ အမၫၥံၪ လၧယရုစလံၫ့နီၪလီၫ. တၭ စဒၫဝံၭ ထၪ့ဖိၪဒံၭ အဖိၪခွၫၥံၪ ဒဲအဖိၪမုၪၥံၪ ဆ့လီၫ. 4 တၭ အဖိၪၥံၪ လၧအန့ဘၪဝ့ၫ လၧယရုစလံၫ့ အဖၧၩ့နီၪ အမံၩ့မွဲ ဘဲၫယီၩ; စၡၫ့မုအၫ, ဒဲစၡိဘၭ, ဒဲစနၫၥၫ့, ဒဲစစီလမၧၫ့, 5 ဒဲစအံၭဘဟၫ, ဒဲစအ့ၫလရှုအၫ, ဒဲစအ့ၫလပၫလ့ၭ, 6 ဒဲစနိဂၫ, ဒဲစနံဖ့ၭ, ဒဲစယဖဲအၫ, 7 ဒဲစအံၫလံၭၡမၫ, ဒဲစဘံၫအလဲအဒၫ, ဒဲစအံၫလံၭဖလ့ၭ လီၫ. 8 တၭ ထီးၦဖလံၡၫဖိၪၥံၪ နါဂၧၫ့ လၧစဒၫဝံၭ ဘၪ ဆၧဂုၪဝ့ၫ လၧစဎွၩ လၧအံၫစရ့လၭ ထီးအလူၬ အဖၫ့ခိၪ ၦဖလံၡၫဖိၪၥံၪ ထီးအလူၬ လ့ၩထၪ့ အၪ့ဎၬ စဒၫဝံၭနီၪလီၫ. စဒၫဝံၭ နါဂၧၫ့တၭ, လ့ၩထၪ့လၧခီၫ့ ထၫ့ဒုၪဒၩ အဝ့ၫၥံၪ လီၫ. 9 တၭ ၦဖလံၡၫဖိၪၥံၪ ဂဲၫပြၩလၩ့အၥၭ လၧရ့ၭဖအံၫ့ အခိၪလီၩ့ဆူၭဖၧၩ့နီၪလီၫ. 10 တၭ စဒၫဝံၭ အၪ့စၪ့ဆၧ လၧယွၩတၭ, စံၭဝ့ၫ, မွဲယဘၪလ့ၩထၪ့ ထၫ့ဒုၪဒၩ ၦဖလံၡၫဖိၪလဖၪဆ့ဧၪ. တၭမွဲ နမိဖ့ၪလၫ့ အဝ့ၫၥံၪ လၧယစူၪဖၧၩ့ဆ့ဧၪ. တၭ ယဟိဝၩနီၪ စံၭဆၧၫ့ဝ့ၫ, လ့ၩထၪ့ဘီၪ; အဂဲးဘဲၫယီၩ ယမိဖ့ၪလၫ့ အဝ့ၫၥံၪ လၧနစူၪဖၧၩ့လီၫ. 11 အခိးမွဲ အဝ့ၫၥံၪ ဂဲၫထီၩ့ လၧဘၫအလၭပ့ၫ ရဇံၫ့တၭ, စဒၫဝံၭ ကျီၪ့ခွံၬ အဝ့ၫၥံၪ ထီးနီၪလီၫ. ထီးနီၪလဖၧၫ့ စဒၫဝံၭ စံၭဝ့ၫဒၪ, ယွၩ ဘုၪ့ဖိးဆၧ လၧယဒုၪယဒၩလဖၪ အဖၫ့ခိၪ လၧယစူၪ အကၠီၩ့တၭ, မၩအၥၭ ဘဲၫ ထံၫၥံၪ ဖိးထၪ့ရှုၭဝ့ၫ အၥိၭနီၪလီၫ. မၩအၥၭဘဲၫနီၪတၭ အလးထီးနီၪ အဝ့ၫၥံၪ ကိၭထၪ့အမံၩ့ ဘၫအလၭပ့ၫရဇံၫ့နီၪလီၫ. 12 တၭ ထီးအဝ့ၫၥံၪ အီၪက့ၪလၩ့ထး အယွၩလဖၪ ထီးနီၪ, စဒၫဝံၭ မၪလူၬဆၧတၭ, ၦၡၩ ဆူၭထၪ့ခွံၬဝ့ၫ လၧမ့ၪလီၫ. 13 တၭ ၦဖလံၡၫဖိၪၥံၪ ပြၩလၩ့ဒီၭအၥၭ လၧခိၪလီၩ့ဆူၭဖၧၩ့နီၪ; အခိးမွဲဘဲၫနီၪတၭ စဒၫဝံၭ အၪ့စၪ့ဒီၭဆၧ လၧယွၩနီၪ; 14 တၭ ယွၩ စံၭအဝ့ၫဒၪ, ထီးလ့ၩထၪ့ဆီး အဝ့ၫၥံၪ လဂ့ၩ; အ့ၪမွဲ ကၠၪခွံၬနၥၭ လၧအဝ့ၫၥံၪ အအီၪ တၭ, ဂဲၫထၪ့ လၧအဝ့ၫၥံၪ အဖၫ့ခိၪ ဆဲၫဎၩ့ လၧၥံၪ့ထိဆၪလဖၪ အအီၪနီၪဆံၭ; 15 တၭ ဆၧမိမၩအၥၭ ထီးနနါဂၧၫ့ ဆၧၥီၫ လၧၥံၪ့ထိဆၪလဖၪ အခံၫနီၪ, ထီးနီၪလဖၧၫ့ နဘၪလ့ၩထၪ့ ဒုၭဆၧတၭ; အဂဲးဘဲၫယီၩ ယွၩ လ့ၩဝဲၩဝ့ၫ လၧနမ့ၬယၫနီၪ ဘဲၫၥိၭ အမိကျီၪ့ခွံၬ ၦဖလံၡၫဖိၪ အၥုၭမုခမျၧးၥံၪလီၫ. 16 အခိးမွဲ စဒၫဝံၭ မၩဝ့ၫ ဘဲၫ ယွၩ မၪလူၬဝ့ၫ အၥိၭတၭ; ကျီၪ့ခွံၬ ၦဖလံၡၫဖိၪ အၥုၭမုခမျၧးၥံၪ လၧဂံဘအၧၫ့ ထီၩ့လၧဂၫဇၧၫနီၪလီၫ. 17 တၭ စဒၫဝံၭ အလၩအဖၩ့ ဂၧၫ့ထၪ့ၥၩလၩ့ လၧထံၫၥံၪခးၥံၪ ထီးအလူၬ; တၭ ယဟိဝၩ ဒုၭအီၪထၪ့ ဆၧၥၭမဲၪ အဝ့ၫဒၪ လၧၦဆၨၩၥံၪ ထီးအလူၬ အကျၩလီၫ.

1 တၭ စဒၫဝံၭ မၩ အဂံၪ့ၥံၪ လၧစဒၫဝံၭ အဒိၩ့ဖၧၩ့နီၪ, ဒဲတဲၩ့ဝဲၩ အလး လၧယွၩအတလၫ အဂးနီၪ, ဒဲမၩထၪ့ တဲၩ လၧအဂးလီၫ. 2 ထီးနီၪလဖၧၫ့ စဒၫဝံၭ စံၭဝ့ၫ, အ့ၪလမွဲဘၪ ၦလံဝဲၫဖိၪၥံၪ, ၦဆိၬယွၩအတလၫနီၪ ကြၨၭ ၦနးဂၩအ့ၬ. အဂဲးဘဲၫယီၩ ယဟိဝၩ ရွံန့ အဝ့ၫၥံၪ ဘဲၫၥိၭ အမိဆိၬ ယွၩအတလၫနီၪ, ဒဲမၩ အခ့ၫအၡၩ အဆၧမၩ အဆိၩဆိၩအကၠၪကၠၪလီၫ. 3 တၭ စဒၫဝံၭ ကိၭကီၪ့ အံၫစရ့လၭ ထီးအလူၬ လၧယရုစလံၫ့နီၪ, ဘဲၫၥိၭ အမိဂဲၫထၪ့န့ ယဟိဝၩ အတလၫ ထီၩ့လၧအလး လၧအတဲၩ့ဝဲၩဝ့ၫ လၧအဂးနီၪလီၫ. 4 စဒၫဝံၭ ဒုၭအီၪကီၪ့ စအၫရၧၫ့ ဒဲၦလံဝဲၫဖိၪလဖၪတၭ; 5 လၧစကိဟၭ အဖိၪခွၫၥံၪ, စခၩ့ယုၫရအ့လၭနီၪ, ဒဲအထၧၫ့ဖုဝဲၥံၪ လယၩနံၫဆံၫတၭ; 6 လၧစမရၫရဲၫ အဖိၪခွၫၥံၪ; စခၩ့အၭစအဲအၫနီၪ, ဒဲအထၧၫ့ဖုဝဲၥံၪ နံၫယၩနံၫဆံၫတၭ; 7 လၧစဂၧၡၧၫ့ အဖိၪခွၫၥံၪ; စခၩ့ယိၫအ့လၭ, ဒဲအထၧၫ့ဖုဝဲ လယၩၥၧၫ့ဆံၫတၭ; 8 လၧစအံၫလံၭဇဖၫ့ အဖိၪခွၫၥံၪ, စခၩ့ၡ့ၫမအဲအၫ ဒဲအထၧၫ့ဖုဝဲၥံၪ နံၫယၩ တၭ, 9 လၧစဟံဘြၧၫ့ အဖိၪခွၫၥံၪ; စခၩ့အံၫလအ့လၭ, ဒဲအထၧၫ့ဖုဝဲၥံၪ ဎိၭဆံၫတၭ; 10 လၧစအၧၭဇဲၫအ့လၭ အဖိၪခွၫၥံၪ စခၩ့ အမံနဒၭ, ဒဲအထၧၫ့ဖုဝဲၥံၪ လယၩလဆံၫနံၫဂၩလီၫ. 11 တၭ စဒၫဝံၭ ကိၭန့ ၦလုဆၧလဖၪ စဇၫဒီၭ ဒဲစအဘဲအၥၫနီၪ, ဒဲၦလံဝဲၫဖိၪၥံၪ, စယုၫရဲၫအ့လၭ, စအၭစအဲအၫ, ဒဲစယိၫအ့လၭ, စၡ့ၫမအဲအၫ, ဒဲစအံၫလဲၫအ့လၭ, ဒဲစအၫမံနဒၭတၭ; 12 စံၭအဝ့ၫၥံၪ, နၥံၪဝ့ၫဒၪယီၩ မွဲၦလံဝဲၫဖိၪအဖါၥံၪ အခိၪလဖၪတၭ; နၥံၪဝ့ၫဒၪယီၩ ဒဲနၥံၪ အထၧၫ့ဖုဝဲၥံၪ မၩဆံၫ့ထၪ့ နၥံၪအၥၭ, ဘဲၫၥိၭ နၥံၪ မိဂဲၫထၪ့ဆိၬန့ ယဟိဝၩ အံၫစရ့လၭအယွၩ အတလၫနီၪ, ထီၩ့လၧအလး လၧယတဲၩ့ဝဲၩန့ အဂးနီၪဘီၪ. 13 အဂဲးဘဲၫယီၩ မွဲနၥံၪ လမၩဘၪ လၧအခၪ့ထံၭလဘျၩ့ အကၠီၩ့နီၪ, ယဟိဝၩ ပယွၩ မၩဖိးဆၧ လၧပကျၩ, အဂဲးဘဲၫယီၩ မွဲလၧပလအၪ့ဎၬဘၪ အဝ့ၫဒၪ ဘဲၫ ဖၧၩ့ၥၭ လၧပကြၨၭမၩ အၥိၭနီၪလီၫ. 14 အခိးမွဲ ၦလုဆၧ ဒဲၦလံဝဲၫဖိၪၥံၪ မၩဆံၫ့ထၪ့အၥၭ ဘဲၫၥိၭ အမိဂဲၫထၪ့ဆိၬ ယဟိဝၩ အံၫစရ့လၭအယွၩ အတလၫနီၪလီၫ. 15 တၭ ၦလံဝဲၫဖိၪလဖၪ ယိၭန့ ယွၩအတလၫနီၪ လၧအနိၪယိၭဘီၩ့ လၧအဝ့ၫၥံၪ အခိၬထံၭခိၪနီၪ, ဘဲၫ စမိစ့ၭ မၪလူၬဝ့ၫ ဘဲၫ ယဟိဝၩ အလူအထၫ အၥိၭနီၪလီၫ. 16 တၭ စဒၫဝံၭ လီၩဘၪ ၦလံဝဲၫဖိၪၥံၪ အခိၪလဖၪ, ဘဲၫၥိၭ အဝ့ၫၥံၪ မိအီၪက့ၪထၪ့ အထၧၫ့ဖုဝဲလဖၪ လၧၦၥံၫကျံၩဆၧ လၧအဒံၩ့ဆၧလဖၪ, အီၪလၧၥၫ့ထီးၥံၪ နါဒံၩ့ၥံၪ, စံၩ့စံၩ့ၥံၪ, ၥီၫထၪ့ဝ့ၫ, လၧအထုၭထၪ့ အလူ လၧဆၧၥုၪ့ထိၬၥၭထိၬနီၪလီၫ. 17 အခိးမွဲ ၦလံဝဲၫဖိၪၥံၪ, အီၪက့ၪ စယိၫအ့လၭ အဖိၪခွၫ စဟံမၫ့နီၪ; ဒဲအထၧၫ့ဖုဝဲလဖၪ, စဘ့ၫရခဲအၫ အဖိၪခွၫ စအၫစၭ; ဒဲအဝ့ၫၥံၪ အထၧၫ့ဖုဝဲလဖၪ စမရၫရဲၫ အဖိၪခွၫၥံၪ, စကုၫၡဲယၫ အဖိၪခွၫ စအံၫၥၫ့, 18 ဒဲအဝ့ၫၥံၪ အထၧၫ့ဖုဝဲလဖၪ လၧအၥိၭ နံၫဆၫ့လဆၫ့နီၪ; စဇ့ၭခရဲအၫ, စဘံၫ့, ဒဲစယအၫဇအ့လၭ, ဒဲစၡမံၫရမီၭ, ဒဲစယဟဲၫအ့လၭ, ဒဲစအၧနဲၫ, ဒဲစအံၫလဲအၭ, ဒဲစဘံၫ့နအဲအၫ ဒဲစမၫအစဲအၫ, ဒဲစမၭတၥဲအၫ, ဒဲစအံၫလံၭဖလ့ၬ, ဒဲစမံၭကနဲအၫ, ဒဲစအိၫဘဒံဒၧၫ့, ဒဲစယအဲၫအ့လၭ, ၦခိၭတရၫ့လဖၪလီၫ. 19 ဘဲၫနီၪအၥိၭ ၦၥံၫကျံၩဆၧလဖၪ, စဟံမၫ့, စအၫစၭ, ဒဲစအံၥၫ့, ၦမၩၥီၫဆၧ လၧစံၩ့စံၩ့ ထီးဘၩ့; 20 ဒဲဇ့ၭခရဲအၫ, ဒဲစအၫဇအ့လၭ, ဒဲၡမံၫရမီၭ, ဒဲစယဟဲၫအ့လၭ, ဒဲစအၧနဲၫ, ဒဲစအံၫလဲအၭ, ဒဲစမၫအစဲအၫ ဒဲစဘံၫ့နအဲအၫ, လၧၥၫ့ ထီးအၫလမီၭၥံၪ; 21 ဒဲစမၭတၥဲအၫ, ဒဲစအံၫလံၭဖလ့ၭ, ဒဲစမံၭကနဲအၫ, ဒဲစအိၫဘဒံဒၧၫ့, ဒဲစယအဲၫအ့လၭ, ဒဲစအၭဇဇဲအၫ လၧနါဒံၩ့ ၡ့ၫမနံၭၥံၪ ဘဲၫဆၧဂ့ၩထုၬ အၥိၭနီၪလီၫ. 22 တၭ ၦလံဝဲၫဖိၪအခိၪ, စခ့ၫနနဲအၫနီၪ မွဲလၧၥံၫကျံၩဆၧ အဂးလီၫ. တၭ အဝ့ၫဒၪ နၪၥ့ၪ ဆၧၥံၫကျံၩ အဂဲးအကၠီၪ့နီၪ, မွဲအၥီၪ့လိၪဆၧ ဘဲၫနီၪလီၫ. 23 တၭ စဘ့ၫရခဲအၫ ဒဲစအ့လကနၫၥံၪမွဲ ၦပၧၩ့တရၫ့ လၧတလၫနီၪ အဂးလီၫ. 24 တၭ စၡ့ၭဘနဲအၫ, ဒဲစယဟီၡဖၭ, ဒဲစနၥၫ့နအ့လၭ, ဒဲစအၫမစ့အဲၫ, ဒဲစဇ့ၭခရဲအၫ, ဒဲစဘံၫ့နအဲအၫ, ဒဲစအံၫလအ့ဇၫၥံၪ, မွဲၦလုဆၧနီၪ, ဒဲအူၪထၪ့ ခွ့ၩၥံၪ လၧယွၩ အတလၫ အမ့ၬယၫလီၫ. စအိၫဘဒံဒၧၫ့, ဒဲစယဟဲအၫၥံၪ မွဲၦပၧၩ့တရၫ့ လၧတလၫနီၪ အဂးလီၫ. 25 ဘဲၫနီၪၥိၭ စဒၫဝံၭ, ဒဲအံၫစရ့လၭ အၥုၪ့က့ၭၥၭၡါလဖၪ, ဒဲၦအထီၫ့ၥံၪ အခိၪလဖၪ လ့ၩမၩန့ ယဟိဝၩ အဆၧအုၩ့လၩ့အတလၫ အီၪဝ့ၫ လၧစအိၫဘဒံဒၧၫ့ အဂံၪ့နီၪ လၧဆၧၥုၪ့ထိၬၥၭထိၬဆ့လီၫ. 26 တၭ ဆၧမၩအၥၭ ထီး ယွၩ မၩဆၧၩ့ ၦလံဝဲၫဖိၪၥံၪ လၧအယိၭန့ ယဟိဝၩ အဆၧအုၩ့လၩ့ အတလၫနီၪတၭ, အဝ့ၫၥံၪ လုထၪ့ ချီဖၫ နွ့ၫဒုၩ ဒဲၥိၪဖၫ နွ့ၫဒုၩဆ့လီၫ. 27 တၭ စဒၫဝံၭ ၥိၭထၪ့ ဝိၬလိၫ့ လၧဆၧဘွၩ ဖျ့ၫလံၬကံၭ, ဒဲၦလံဝဲၫဖိၪ ထီးအလူၬဆ့ လၧအယိၭန့ တလၫနီၪ ဒဲၦၥံၫကျံၩဆၧလဖၪ, ဒဲၦၥံၫကျံၩဆၧလဖၪ အခိၪ စခ့ၫနနဲအၫ လၧအဝ့ၫၥံၪ အၥိၭ လီၫ. စဒၫဝံၭ အီၪလၧအ့ဖိၭဆ့ လၧဆၧဘွၩ ဖျ့ၫလံၬကံၭ လဘံၪ့လီၫ. 28 ဘဲၫနီၪၥိၭ အံၫစရ့လၭ ထီးအလူၬ ဂဲၫထၪ့ဆိၬ ယဟိဝၩ အဆၧအုၩ့လၩ့အတလၫနီၪ, လၧဆၧကိၭၡၭထၪ့, ဒဲလၧခဲၫၥံၪအၥီၫ, ဒဲခွ့ၩၥံၪ, ဒဲလၧစံၩ့စံၩ့ၥံၪ, မၩၥီၫထၪ့ဆၧ လၧၥၫ့ထီးၥံၪ, ဒဲလၧနါဒံၩ့ၥံၪလီၫ. 29 ဆၧမၩအၥၭ လၧယဟိဝၩ, အဆၧအုၩ့လၩ့ အတလၫနီၪ ဂဲၫထီၩ့လၧစဒၫဝံၭ အဒိၩ့တၭ, စစီလူၫအဖိၪမုၪ နးမဲၫခၫလၭ ယိလၩ့ဆၧ လၧတရၫ့လံၩတၭ, ဒၪဘၪ စဎွၩဒၫဝံၭနီၪ ဂဲထုၪ့လံ, ဒဲဒံၩ့ဆၧတၭ; မွဲအအီၪက့ၪၥၭလိၪ အဝ့ၫဒၪ လၧအၥၭခံဖၧၩ့လီၫ.

1 အခိးမွဲ အဝ့ၫၥံၪ ဂဲၫဆိၬန့ ယွၩအတလၫနီၪတၭ, အီၪက့ၪဝ့ၫ လၧတဲၩအၥၭကျၩ လၧစဒၫဝံၭ တဲၩ့ဝဲၩန့ အဂး လီၫ. တၭ အဝ့ၫၥံၪ လုထၪ့ ဆၧလုမ့ၪလဖၪ, ဒဲဆၧလုဘၪလိၬအိၭလိၬလဖၪ လၧယွၩ အမ့ၬယၫလီၫ. 2 ထီးစဒၫဝံၭ လုထၪ့ ဆၧလုမ့ၪလဖၪ, ဒဲဆၧလုဘၪလိၬအိၭလိၬလဖၪ ဂီၩ့တၭ, မွဲအဆိၪဂ့ၩ ၦခမျၧးၥံၪ လၧယဟိဝၩအမံၩ့ အဖၧၩ့နီၪလီၫ. 3 တၭ အဝ့ၫဒၪ ဖ့ၪလၫ့ အံၫစရ့လၭၥံၪ ကိၭဂၩဒ့ၭ ဆုၬဆုၬ, အမုၪဂ့ၩအခွၫဂ့ၩ, ကယဲ ၦၡၩ လဂၩလါလါနီၪ, လဂၩ ကိၪလလီၪ့, ဒဲဆၧယၪဂ့ၩလကဲၩ့ ဒဲဆၧအီၩလခွၭလီၫ. 4 တၭမွဲ အအီၪက့ၪ ၦလံဝဲၫဖိၪ လနၩ့ လၧအမိဘၪမၩ ဆၧမၩ လၧယဟိဝၩအတလၫ အမ့ၬယၫနီၪ, ဒဲကွ့ၭနဲၪ့ဆၧ, ဒဲစံၭထၪ့အၪ့အူၭ ယဟိဝၩ အံၫစရ့လၭအယွၩ အခိးအတၩနီၪလီၫ. 5 ၦအခိၪ စအၫစၭ, ဒဲနံၫဆၫ့လဆၫ့ စဇ့ၭခရဲအၫ, စယအဲၫအ့လၭ, ဒဲစၡမံၫရမီၭ, ဒဲစယဟဲၫအ့လၭ, ဒဲစမၭတၥဲအၫ, ဒဲစအံၫလဲအၭ, ဒဲစဘံၫ့နအဲအၫ, ဒဲစအိၫဘဒံဒၧၫ့ၥံၪ; ဒဲစယအဲၫအ့လၭနီၪ အီၪလၧၥၫ့ထီး ဒဲနါဒံၩ့ၥံၪတၭ; အ့ၪမွဲ စအၫစၭနီၪ မၩၥီၫဆၧ လၧစံၩ့စံၩ့ၥံၪတၭ; 6 စဘံၫ့နအဲအၫဆ့ ဒဲစယဟၫဇအ့လၭ ၦလုဆၧလဖၪ အီၪလၧခွ့ၩၥံၪ လၧယွၩအဆၧအုၩ့လၩ့ အတလၫနီၪ အမ့ၬယၫ လထံၪဎးလဘီၩ့ဎးလီၫ. 7 ထီးနီၪလဖၧၫ့ လၧမုလနံၩဎးနီၪ စဒၫဝံၭ ဖ့ၪလၫ့ဆိၫ ဆၧစံၭထၪ့အၪ့အူၭ ယဟိဝၩ အခိးအတၩ အထၭခိၪယီၩ လၧစအၫစၭ ဒဲအထၧၫ့ဖုဝဲလဖၪ အစူၪဖၧၩ့လီၫ. 8 စံၭထၪ့အၪ့အူၭ ယဟိဝၩ အခိးအတၩ, ကိၭထၪ့အမံၩ့, ဒုၭၥ့ၪယၫ အဆၧမၩ လၧၦခမျၧး အကျၩဆံၭ. 9 ၥံၫကျံၩထၪ့ အဝ့ၫဒၪ, ၥံၫကျံၩ ထၭခိၪၥံၪ လၧအဝ့ၫဒၪ; ချဲၩ့ဒုၪ့လိၬ နၥံၪဝ့ၫ လၧအဆၧမၩလၩ့လၭ ထီးအလူၬ အဂဲးအကၠီၪ့ဆံၭ. 10 မၩဖိၫလိၫ နၥံၪအၥၭ လၧအဝ့ၫဒၪ အမံၩ့ဆံၫ့ဎံၪဆံၭ. ၦလၧအအၪ့ဎၬ ယဟိဝၩနီၪ, မွဲအၥုၪ့ထိၬၥၭထိၬဆံၭ. 11 အၪ့ဎၬ ယဟိဝၩ ဒဲအဂဲးအဘၭနီၪ; အၪ့ဎၬ အမ့ၬ လထံၪဎးလဘီၩ့ဎးဆံၭ. 12 နၪ့ထၪ့ထဲၩ့ အဆၧမၩလၩ့လၭ လၧအမၩဝ့ၫလဖၪနီၪ ဘီၪ. အဆၧလၩ့လၭလဖၪ, ဒဲအနိၭ အဆၧစ့ၩရၫ့လဖၪနီၪ ဘီၪ. 13 အခ့ၫအၡၩ အံၫစရ့လၭ အချံၫအၥၪၥံၪဧ့; ၦလၧအရွံန့ဝ့ၫလဖၪ, စယၫကူၭ အဖိၪအလံၩၥံၪဧ့; 14 အဝ့ၫဒၪမွဲ ယဟိဝၩ ပယွၩတၭ; အဆၧစ့ၩရၫ့လဖၪ အီၪလၧဂၪ့ခိၪဎံၩ့လ့ၬလီၫ. 15 နၪ့ထၪ့ထဲၩ့ နၥံၪဝ့ၫ အဆၧအုၩ့လၩ့နီၪဘီၪ; ဆၧချဲၩ့ လၧအမၪလူၬဝ့ၫ လၧၦအဆိၩအထီၫ့လဖၪနီၪ; 16 လၧအအုၩ့လၩ့ဝ့ၫ လၧစအၫဘြဟၫ့နီၪ, ဒဲအဆၧဆိၪလၩ့အၥၭ လၧစအံစၭဆ့; 17 ဒဲမၩဂုးခၧၫ့ဝ့ၫ လၧစယၫကူၭ လၧဆၧအထူၫအရူၫ အဂး, ဒဲလၧအံၫစရ့လၭနီၪ လၧဆၧအုၩ့လၩ့ အဆိၩအကၠၪ အဂး, 18 စံၭဝ့ၫဒၪ, ယမိဖ့ၪလၫ့ ခးကၫနအၫ့ လၧနၧၩနီၪ; မွဲနန့ၥၫဆၧ အလးနီၪလီၫ. 19 လၧနၥံၪမွဲ ၦၡၩဂၩနီၪ, ၦၡၩ ၡၩဂၩ ဒၪလ့ၬ; ဒဲၦမွံၩၥံၪ လၧအဖၧၩ့လီၫ. 20 လၧအဝ့ၫၥံၪ လ့ၩဆၧ လၧၦလဆၨၩ ဖိးလၧၦလဆၨၩဒၪနီၪ, ဒဲလၧဘၩ့မုးလစီၪ့ ဖိးလၧၦခမျၧးဂူၫဂၩၥံၪ; 21 မွဲအဖ့ၪလၫ့ ၦၡၩ မၩအၧၩ့မၩနၭဝ့ၫ နးဂၩအ့ၬ; မွဲယူၭ, မွဲအအၪ့ၥီၪ့ စဎွၩလဖၪ လၧအဝ့ၫၥံၪ အကၠီၩ့ လီၫ. 22 တၭ စံၭဝ့ၫ, ထီး ထိၭဘၪ ယၡၩ ဘၪဂုၪအၥၭနီၪ လဂ့ၩ ဒဲထီးမၩမၪဘၪ ယမီၪလဖၪ နးဆံၭ လဂ့ၩ, 23 ၥံၫကျံၩထၪ့ ယဟိဝၩ ဂၪ့ခိၪ ထီးအလူၬၥံၪဧ့; ဒုၭနဲၪဖျီၪထၪ့ အဆၧထိးထဲၩ့တၩ့ထဲၩ့ လနံၩဘၪလနံၩ လနံၩဘၪလနံၩနီၪဆံၭ. 24 လီၩလၩ့လၬလၩ့ အဝ့ၫဒၪ အဆၧလၩဆၧဖၩ့ လၧၦဆၨၩၥံၪ အကျၩဆံၭ; အဆၧမၩလၩ့လၭလဖၪ လၧၦကိၭဆၨၩဒ့ၭ အကျၩ ဆံၭ. 25 အဂဲးဘဲၫယီၩ ယဟိဝၩနီၪ မွဲဖၭဒိၪ, ဒဲကြၨၭအဘၪ ဆၧစံၭထၪ့အၪ့အူၭဝ့ၫ အၪအၪလ့ၬဆ့လီၫ. ၦ ဘၪၥၭမဲၪ အဝ့ၫဒၪ လၧယွၩၥံၪ ထီးအလူၬ အဖၫ့ခိၪဆ့ လီၫ. 26 အဂဲးဘဲၫယီၩ ၦခမျၧး အယွၩၥံၪ ထီးအလူၬနီၪမွဲ ဆၧဂၩ့ဆၧဖၪ့လီၫ. အ့ၪမွဲ ယဟိဝၩနီၪ ဒုၭကဲၪထၪ့ မူၭခိၪလဖၪလီၫ. 27 ဆၧလၩဆၧဖၩ့ ဒဲဆၧယူၭယၪ့ၥံၪ အီၪလၧအမ့ၬယၫ ဆၧဂဲးဆၧဘၭ ဒဲဆၧၥုၪ့ထိၬၥၭထိၬ အီၪလၧအလးဖၧၩ့နီၪလီၫ. 28 ဖ့ၪလၫ့ဆၧ လၧယဟိဝၩ, ၦခမျၧး အဂံၪ့ဒီၪ့ၥံၪဧ့; ဖ့ၪလၫ့ ယဟိဝၩ လၧဆၧလၩဆၧဖၩ့ ဒဲဆၧဂဲးဆၧဘၭ ဆံၭ; 29 ဖ့ၪလၫ့ ယဟိဝၩ လၧဆၧလၩဆၧဖၩ့ ကြၨၭလၧအမံၩ့ အဂးနီၪဘီၪ; ဂဲၫဆိၬ ဆၧမၩဘိၪ့တၭ, ဂဲၫထၪ့ လၧအမ့ၬယၫဆံၭ. ဘိၪ့ထၪ့ဘၩထၪ့ ယဟိဝၩ လၧဆၧဆံၫ့ဎံၪ အဎံၫအလၩ အဖၧၩ့ဆံၭ; 30 ၥၭမဲၪဆၧ လၧအမ့ၬယၫ, ဂၪ့ခိၪ ထီးအလူၬၥံၪဧ့; ဂၪ့ခိၪ မိအီၪဂုးခၧၫ့ဝ့ၫဆ့, ဘဲၫၥိၭ အထီးဝၭဝ့ၫ လဂ့ၩ လီၫ. 31 မွဲမူၭခိၪၥံၪ ၥုၪ့ထိၬၥၭထိၬဆံၭ, ဒဲဂၪ့ခိၪနီၪ, မွဲအၥုၪ့ဎွံၫၥၭယီၫဆံၭ; တၭ လၧၦဆၨၩလဖၪ အကျၩနီၪ, မွဲၦၡၩၥံၪစံၭ, ယဟိဝၩနီၪ ပၧၩ့ဆၧလီၫ. 32 မၫဆမံၭ ဒဲအဆၧလၧၫ့ဎွ့ၩနီၪ, မွဲအၥီၫထၪ့ဝ့ၫဆံၭ; ဆံၬၥံၪနၩၥံၪ, ဒဲကယဲ ဆၧအီၪလၧအဖၧၩ့နီၪ, မွဲအၥုၪ့ထိၬၥၭထိၬဆံၭ; 33 ထီးနီၪလဖၧၫ့ ကယဲ ၥံၪ့ၥံၪ လၧမံၩ့လၬကျၩနီၪ မိၥံၫကျံၩထၪ့ဝ့ၫ လၧယဟိဝၩ အမ့ၬယၫနီၪ, အဂဲးဘဲၫယီၩ မွဲအဂဲၫလၩ့ ဘဲၫၥိၭ အမိစ့ၩရၫ့ ဂၪ့ခိၪ လီၫ. 34 စံၭထၪ့အၪ့အူၭ ယဟိဝၩ အခိးအတၩဆံၭ; အဂဲးဘဲၫယီၩ, ဆၧဂ့ၩဝ့ၫဒၪလီၫ; အဂဲးဘဲၫယီၩ အခိးအတၩနီၪ အီၪဝ့ၫ အဆိၩအကၠၪ လီၫ. 35 တၭ စံၭနၥံၪဝ့ၫ, ပဆၧထိးတဲၩ့တၩ့ထဲၩ့အယွၩဧ့, ထိးထဲၩ့တၩ့ထဲၩ့ပၧၩယီၩဆံၭ; တၭ ကိၭကီၪ့ပၧၩ, ဒဲမၩဖီၩ့မၩဖျ့ၭပၧၩ လၧၦဆၨၩလဖၪနီၪ, ဘဲၫၥိၭ ပမိစံၭထၪ့အၪ့အူၭ နမံၩ့ဆံၫ့ဎံၪ အခိးအတၩ, ဒဲမၩဖိၫလိၫပၥၭ လၧနဆၧစံၭထၪ့အၪ့အူၭ အဖၧၩ့နီၪလီၫ. 36 ယဟိဝၩ အံၫစရ့လၭအယွၩနီၪ, မွဲအဘၪ ဆၧဆိၪဂ့ၩ အဆိၩဆိၩအကၠၪကၠၪနီၪဆံၭ. တၭ ၦခမျၧးၥံၪ ထီးအလူၬနီၪ, စံၭ, အၩမံၩ့; ဒဲစံၭထၪ့အၪ့အူၭ ယဟိဝၩနီၪလီၫ. 37 အခိးမွဲ အဝ့ၫဒၪ အီၪက့ၪလၩ့ထး စအၫစၭ ဒဲအထၧၫ့ဖုဝဲၥံၪ, လၧယဟိဝၩ အဆၧအုၩ့လၩ့ အတလၫအမ့ၬယၫ, ဘဲၫၥိၭ အမိမၩဆၧ အခ့ၫအၡၩ အဆၧမၩ လၧတလၫနီၪ အမ့ၬယၫ, ဘဲၫလနံၩဘၪလနံၩ လနံၩဘၪလနံၩ အဆၧမၩအီၪဝ့ၫ အၥိၭနီၪ လထံၪဎးဆ့လီၫ. 38 ဒဲစအိၫဘဒံဒၧၫ့ အီၪလၧအထၧၫ့ဖုဝဲၥံၪ ဎူၫဆံၫဎိၭဂၩနီၪ; စယ့ၭဒုၫၥၫ့ အဖိၪခွၫ စအိၫဘဒံဒၧၫ့နီၪဆ့, ဒဲစဟိစၭ ၦပၧၩ့တရၫ့နီၪ; 39 ဒဲၦလုဆၧ စဇၫဒီၭ, ဒဲအထၧၫ့ဖုဝဲလဖၪ ၦလုဆၧဆ့, လၧယဟိဝၩ အတဲၩဆံၫ့ဎံၪနီၪ အမ့ၬယၫ လၧဆၧထၪ့ထီၫအလး လၧဂံဘအၧၫ့နီၪ; 40 ဘဲၫၥိၭ အမိလုထၪ့ဆၧ လၧမ့ၪလဖၪ, လၧဆၧလုမ့ၪအလး အဖၫ့ခိၪ မုဂီၩ ဒဲလၧမုဂၪလၩ့ လထံၪဎး လဘီၩ့ဎးနီၪ, လၧယဟိဝၩ အဂး, ဒဲမၩ ကယဲ အဆၧမၩ ဘဲၫဆၧကွ့ၭအၥၭ လၧယဟိဝၩ အလူအထၫ အဖၧၩ့, လၧအမၪလူၬ အံၫစရ့လၭနီၪလီၫ. 41 တၭ စဟံမၫ့ ဒဲစယ့ၭဒုၫၥၫ့ အီၪလၧအဝ့ၫၥံၪ အၥိၭ, ဒဲၦဂူၫဂၩၥံၪ လၧအဘၪ ဆၧရွံန့ဝ့ၫ, လၧၦကိၭထၪ့အမံၩ့နီၪ, ဘဲၫၥိၭ အမိစံၭထၪ့အၪ့အူၭ ယဟိဝၩ ဆ့; အဂဲးဘဲၫယီၩ မွဲအခိးအတၩနီၪ အီၪဝ့ၫ အဆိၩဆိၩ အကၠၪကၠၪလီၫ. 42 တၭ စဟံမၫ့ ဒဲစယ့ၭဒုၫၥၫ့ အီၪလၧအဝ့ၫၥံၪ အၥိၭတၭ အီၪလၧခွ့ၩၥံၪ ဒဲစံၩ့စံၩ့ၥံၪ လၧၦမၩၥီၫဆၧအဂး, ဒဲလၧဆၧလၧအဒံၩ့ဝ့ၫလဖၪ လၧယွၩ အမ့ၬယၫနီၪဆ့လီၫ. တၭ စယ့ၭဒုၫၥၫ့ အဖိၪခွၫလဖၪနီၪ မွဲ ၦပၧၩ့တရၫ့ၥံၪလီၫ. 43 တၭ ၦခမျၧး ထီးအလူၬၥံၪ ထဲၩ့ထဲၩ့ဝ့ၫ လၧအဂံၪ့အဎၫ့ ကိၭဂၩဒ့ၭ; ဒဲစဒၫဝံၭနီၪ ထဲၩ့ထဲၩ့ ဆိၪဂ့ၩ အၡၩဂံၪ့ဖိၪလဖၪနီၪဆ့လီၫ.

1 လၧစဒၫဝံၭ ဆၧၫ့နၩ့ လၧဂံၪ့ဖၧၩ့နီၪ ဆၧမၩအၥၭ, လၧစဒၫဝံၭ စံၭမီၪစနၫၥၫ့ လဂၩနီၪ, ယိခွါ, ယအီၪယဝ့ၫ လၧဂံၪ့ၥံၪ့ၡိၫအ့ရ့ၭ, အ့ၪမွဲ ယဟိဝၩ အဆၧအုၩ့လၩ့အတလၫနီၪ အီၪဒံၭ လၧကလကၫ အဖၫ့လၬ ဒံၭ လီၫ. 2 ထီးနီၪလဖၧၫ့ စနၫၥၫ့ စံၭစဒၫဝံၭ, ကယဲ ဆၧလမံၩ့လါလါ အီၪလၧနၥၭခံဖၧၩ့နီၪ, မၩနဝ့ၫဘီၪ; အဂဲးဘဲၫယီၩ ယွၩအီၪလၧနၥိၭလီၫ. 3 တၭ ဆၧမၩအၥၭ မုလနၩဎးနီၪ, လၧယွၩအလူ လၩ့ဘၪ စနၫၥၫ့, စံၭဝ့ၫဒၪ, 4 လ့ၩလီၩဘၪ ယခ့ၫယၡၩ စဒၫဝံၭ, ယဟိဝၩစံၭဝ့ၫ ဘဲၫယီၩ, ဂံၪ့လၧယမိအီၪလၧအဖၧၩ့နီၪ, နမၩထၪ့ဘၪနဝ့ၫ လၧယဂးအ့ၬ; 5 အဂဲးဘဲၫယီၩ လၧမုနံၩ လၧယဒုၭစဲၪ့ အံၫစရ့လၭ ခီးမုဆၫလနံၩယီၩ, ယအီၪယဝ့ၫ လၧဂံၪ့ဖၧၩ့ နးဆိၭအ့ၬ; အ့ၪမွဲ ယလ့ၩယူၭ လၧလတဲၩဘၪလတဲၩ, ဒဲလၧတဲၩဆံၫ့ဎံၪ လစီၪ့စီၪ့နီၪလီၫ. 6 ထီးဒၪအလး လၧယလ့ၩဆၧ လၧအံၫစရ့လၭအကျၩ လစီၪ့လါလါ နီၪ, ၦလၧအစ့ၩရၫ့ အံၫစရ့လၭလဖၪ, လၧယအၪ့မၧၫ့ အလုအၪ့လုအီၩ ယၡၩခမျၧးၥံၪ, မွဲယချဲၩ့ဆၧ လမံၩ့မံၩ့ လၧအဝ့ၫၥံၪ, စံၭ, ဂံၪ့ၥံၪ့ၡိၫအ့ရ့ၭနီၪ နၥံၪ လမၩထၪ့ဘၪ လၧယဂးနီၪ, မွဲအဂဲး ဘဲၫၥ့ၪလဲၪ, နီၪ ဆ့ဧၪ. 7 အခိးမွဲဘိၩ့နဲၪ့ယီၩ နဘၪလီၩဘၪ ယခ့ၫယၡၩ စဒၫဝံၭ ဘဲၫယီၩ, ဆၧၥုၭမုခမျၧး အယဟိဝၩ စံၭဝ့ၫ ဘဲၫယီၩ, ယ မၩန့ထၪ့နၧၩ လၧၥိၪဖီၩ့ အဖၧၩ့နီၪ, လၧနယိၥိၪၥံၪ အဆၧမၩ ဘဲၫၥိၭ နမိပၧၩ့ ယၡၩခမျၧး အံၫစရ့လၭနီၪလီၫ. 8 တၭ ထီးဒၪအလး လၧနဂၭဖၬယူၭ လစီၪ့လါလါ နီၪ, ယအီၪယူၭ လၧနၥိၭ ကိၭစီၪ့ဒ့ၭ, ဘဲၫၥိၭ ယမိဒၪ့ထ့ၬခွံၬ ကယဲ နဒုၪနဒၩၥံၪ လၧနမ့ၬယၫ ကိၭဂၩဒ့ၭ, ဒဲမၩဒိၪထၪ့ နမံၩ့ လၧဂၪ့ခိၪချိၫ့ယီၩ အၥိၭနီၪလီၫ. 9 တၭ ယမိအီၪက့ၪလၩ့အလး လၧယၡၩခမျၧး အံၫစရ့လၭၥံၪ အဂး ဆ့, ဒဲမိၥုၪ့လၩ့ အဝ့ၫၥံၪတၭ, မိဘၪအီၪဂုးခၧၫ့ လၧအလးဒၪဝ့ၫနီၪ, မိၥုၭလၧၩ့အလးအ့ၬ. ဒဲၦအၧၩ့ဖိၪၥံၪ မိမၩၡၪ့မၩနၭလၧၩ့ဝ့ၫ ဘဲၫအမၩ လၧအခၪ့ထံၭ အၥိၭ, 10 ဒဲခီၫလၧယအီၪက့ၪ ၦစ့ၩရၫ့ဆၧလဖၪ လၧယၡၩခမျၧး အံၫစရ့လၭၥံၪ အဖၫ့ခိၪ ခီးဘိၩ့နဲၪ့ယီၩ အ့ၬ. လၧနီၪအမ့ၬယၫ ယမိမၩနၧၩ့မၩစၪ နဒုၪနဒၩၥံၪ ကိၭဂၩဒ့ၭဆ့ လီၫ. လၧနီၪအမ့ၬယၫ ယလီၩဘၪနၧၩ လၧယဟိဝၩ မိမၩထၪ့ ဂံၪ့ လၧနဂးဒၪနဝ့ၫလီၫ. 11 တၭ ဆၧမိမၩအၥၭ ထီးမုနံၩလဖၪ မိလူၬ လၧနဘၪလ့ၩ လၧနဖါၥံၪ အၥိၭနီၪ, ယမိဒုၭဂဲထုၪ့ နချံၫနၥၪ လၧနလးခဲၫ့ လၧအဘၪဆဲၫ့ လၧနဖိၪခွၫၥံၪတၭ; မိဒုၭဂုးခၧၫ့ အဝ့ၫဒၪ အဘၩ့အမုး နီၪလီၫ. 12 တၭ အဝ့ၫဒၪ မိဘၪမၩထၪ့ ယဂံၪ့, ဒဲယမိဒုၭအီၪဂုးခၧၫ့ အဝ့ၫဒၪ အလးဆီၩ့ဆီနီၪ အဆိၩအကၠၪ လီၫ. 13 တၭ ယမိကဲၪ အဝ့ၫဒၪအဖါ, ဒဲအဝ့ၫဒၪ မိကဲၪ ယဖိၪခွၫဆ့လီၫ. တၭ ယမိမၩန့ခွံၬ ယဆၧယၫ့ၥၭ လၧအဝ့ၫဒၪ, ဘဲၫယမၩန့ခွံၬ လၧၦအီၪလၧနလချုၭအီၪဒံၭဘၪအၥိၭ နီၪဆ့အ့ၬ. 14 အ့ၪမွဲ ယမိဒုၭအီၪဂုးခၧၫ့ အဝ့ၫဒၪ လၧယဂံၪ့ဒၪယဝ့ၫ အဖၧၩ့ ဒဲလၧယဘၩ့ယမုး အဖၧၩ့ အဆိၩဆိၩ အကၠၪကၠၪတၭ; အလးဆီၩ့ဆီနီၪ မိအီၪဂုးခၧၫ့ လၩ့ဆိၩလၩ့ကၠၪလီၫ. 15 ဘဲၫဆၧချဲၩ့လဖၪယီၩ အၥိၭ, ဒဲဘဲၫဆၧဒၪဘၪ လၧယၫလခီၫယီၩ အၥိၭနီၪ, ဘဲၫနီၪၥိၭ စနၫၥၫ့ ချဲၩ့ဆၧ လၧစဒၫဝံၭနီၪလီၫ. 16 စဎွၩဒၫဝံၭနီၪ ဂဲၫဆၧၫ့နၩ့ လၧယဟိဝၩ အမ့ၬယၫ တၭ, စံၭဝ့ၫဒၪ, ယဟိဝၩ ယွၩဧ့, လၧနၥိၫ့ယၧၩ ခီးဘိၩ့နဲၪ့ယီၩနီၪ ယဝ့ၫဒၪယမွဲ ၦလဂၩလဲၪ, ဒဲယဂံၪ့နီၪမွဲ ဆၧနီၪလမံၩ့လဲၪ. 17 မွဲလါနၫ့ဘိၩ, ယွၩဧ့, ဆၧယီၩလမံၩ့မွဲ ဆၧအဆံၭ လၧနမ့ၬၥၪလဖၪ အဖၧၩ့တၭ; အဂဲးဘဲၫယီၩ နလီၩဘၪယူၭ နခ့ၫနၡၩ အဂံၪ့ အဂဲးအကၠီၪ့ လၧယၫလခီၫ ယံၬယံၬလ့ၬ, တၭ နအီၪက့ၪယူၭယၧၩ ဘဲၫၦၡၩ လၧအလၩအဖၩ့ အလးထီၫအၥိၭ, ယဟိဝၩ ယွၩဧ့. 18 မွဲစဒၫဝံၭ ချဲၩ့ဆၧလၧနၧၩ လၧနခ့ၫနၡၩ အလၩအဖၩ့ အဂးၥ့ၪဒံၭ ဘဲၫၥ့ၪလဲၪ. အဂဲးဘဲၫယီၩ နၥ့ၪယၫ နခ့ၫနၡၩလီၫ. 19 ယဟိဝၩဧ့, လၧနခ့ၫနၡၩအဂး, ဒဲဘဲၫနၥၭဒၪနဝ့ၫ အီၪဝ့ၫအၥိၭ, နမၩယူၭ ဆၧဖၭဒိၪလမံၩ့ယီၩ, လၧနဒုၭဖျီၪထၪ့ ဆၧဖၭဒိၪလဖၪယီၩ ထီးအလူၬလီၫ. 20 ယဟိဝၩဧ့, ၦလၩ့ဂၬနၧၩ အီၪနးဂၩအ့ၬ, တၭ အ့ၪလမွဲဘၪ နၧၩ ယွၩအီၪဆ့အ့ၬ, ဘဲၫပနါဂၧၫ့ လၧပနါဖၧၩ့ အၥိၭ နီၪလီၫ. 21 တၭ လၧဂၪ့ခိၪချိၫ့ယီၩ မွဲၦလဆၨၩ လၧအလၩ့ဂၬ နၡၩခမျၧးၥံၪ အံၫစရ့လၭနီၪလဲၪ; ၦလၧယွၩလ့ၩ ဎွ့ၩန့ဝ့ၫ ဘဲၫၥိၭ အမိကဲၪထၪ့ အၡၩခမျၧးဒၪဝ့ၫ, လၧအမိမၩထၪ့ နမံၩ့ လၧဆၧဖၭဒိၪ ဒဲဆၧၥၭမဲၪအလး, လၧနနၫ့ထၪ့ခွံၬ ၦဆၨၩၥံၪ လၧနၡၩခမျၧးလဖၪ အမ့ၬယၫ ၦလဖၪ လၧနဎွ့ၩန့ထဲၩ့ယူၭ လၧအံဇံၭ အဖၧၩ့နီၪလီၫ. 22 အဂဲးဘဲၫယီၩ နၡၩခမျၧး အံၫစရ့လၭလဖၪနီၪ မွဲနဒုၭကဲၪထၪ့ နၡၩဒၪနဝ့ၫ အဆိၩအကၠၪနီၪလီၫ. ဒဲနဝ့ၫဒၪ, ယဟိဝၩဧ့, နကဲၪထၪ့ အဝ့ၫၥံၪအယွၩလီၫ. 23 အခိးမွဲ ဘိၩ့နဲၪ့ယီၩ, ယဟိဝၩဧ့, ဆၧလၧနလီၩဘၪယူၭ လၧနခ့ၫနၡၩ အဂဲးအကၠီၪ့, ဒဲအဂံၪ့ အဂဲးအကၠီၪ့နီၪ, မွဲအအီၪဂုးခၧၫ့ အဆိၩအကၠၪ, ဒဲမၩ ဘဲၫနစံၭဆၧ အၥိၭနီၪဆ့ ဆံၭ. 24 မွဲအအီၪဂုးခၧၫ့ ဒၪလ့ၬ ဘဲၫၥိၭ နမံၩ့ မိဒိၪထၪ့ဝ့ၫ အဆိၩအကၠၪ, စံၭဝ့ၫ, ဆၧၥုၭမုခမျၧးၥံၪ အယဟိဝၩနီၪ, မွဲအံၫစရ့လၭအယွၩတၭ, မွဲယွၩ လၧအံၫစရ့လၭ အဂးတၭ; မွဲနခ့ၫနၡၩ စဒၫဝံၭအဂံၪ့နီၪ အီၪဂုးခၧၫ့ လၧနမ့ၬယၫဆံၭ. 25 အဂဲးဘဲၫယီၩ နဝ့ၫဒၪ, ယယွၩဧ့, နလီၩဘၪယူၭ နခ့ၫနၡၩယူၭ, လၧနမိမၩထၪ့ ဂံၪ့ လၧအဂး; အခိးမွဲ နခ့ၫနၡၩအၥၭ အီၪလၧအမိအၪ့ကံၩ့ ဘၩဆိၪဖၪ လၧနမ့ၬယၫလီၫ. 26 တၭ ဘိၩ့နဲၪ့ယီၩ ယဟိဝၩဧ့, နမွဲ ယွၩ, ဒဲနအုၩ့လၩ့ဝဲၩယူၭ ဆၧဂ့ၩလမံၩ့ယီၩ လၧနခ့ၫနၡၩ အဂးလီၫ. 27 အခိးမွဲဘိၩ့နဲၪ့ယီၩ, မွဲအဘၪနၥၭ လၧနမိဆိၪဂ့ၩ နခ့ၫနၡၩအဂံၪ့, ဘဲၫအမိအီၪလၧအမ့ၬယၫ အဆိၩဆိၩ အကၠၪကၠၪဆံၭ; အဂဲးဘဲၫယီၩ နဆိၪဂ့ၩဆၧ, ယဟိဝၩဧ့, တၭ မွဲအဘၪ ဆၧဆိၪဂ့ၩ အဆိၩဆိၩ အကၠၪကၠၪလီၫ.

1 လၧဆၧယီၩလမံၩ့ အလးခဲၫ့တၭ ဆၧမၩအၥၭ လၧစဒၫဝံၭ ကျီၪ့ခွံၬ ၦဖလံၡၫဖိၪၥံၪ, ဒဲမၩနၧၩ့မၩစၪ အဝ့ၫၥံၪ, ဒဲမၩန့ခွံၬ ဂၭၥၫ ဒဲအတဝၫ့လဖၪ လၧၦဖလံၡၫဖိၪၥံၪ အစူၪဖၧၩ့လီၫ. 2 တၭ အဝ့ၫဒၪ ကျီၪ့ မိအၭနီၪ; ၦမိအၭဖိၪၥံၪ ကဲၪစဒၫဝံၭ အခ့ၫအၡၩ ဒဲဂဲၫဆိၬ ဆၧဖ့ၪလၫ့လဖၪလီၫ. 3 တၭ စဒၫဝံၭ ကျီၪ့ ဇိဘၫအစဎွၩ စဟၭဒရံဇၧၫ ထီၩ့လၧဟၫမၭ, လၧအလ့ၩမၩဂုးထၪ့ အဘၩ့အမုး လၧထံၫမိၡါ ယုၫဖြ့တံၫ အနဲၩ့နီၪလီၫ. 4 တၭ စဒၫဝံၭ မၩန့ခွံၬ လဲၪ့ၥုၭလထီၫ့, ဒဲၦကၥ့ၪၥုၭ နွ့ၫထီၫ့, ဒဲၦခၪ့ၥုၭ နံၫလၬ လၧအဝ့ၫဒၪ အစူၪဖၧၩ့; တၭ စဒၫဝံၭ ဖ့ၬထ့ၬခွံၬ လဲၪ့ၥုၭ အကၥ့ၪ အခၪ့ထီၪ့ ထီးအလူၬ, မွဲလါနၫ့တၭ အီၪက့ၪလၩ့ထး လဲၪ့ၥုၭၥံၪ လယၩနီၪလီၫ. 5 တၭ ထီးၦဘၪဆဲၫ့ လၧဒမၭစကၧၭ ၦစံရအၫဖိၪလဖၪ ဂဲၫ ဘဲၫၥိၭ အမိမၩဘိၭမၩဆၧၩ့ ဇိဘၫ အစဎွၩ ဟၭဒရံဇၧၫနီၪ, စဒၫဝံၭ ဖ့ၬခွံၬ ၦစံရအၫအၡၩ နံၫလၬနံၫထီၫ့လဖၪနီၪလီၫ. 6 ထီးနီၪလဖၧၫ့ စဒၫဝံၭ အီၪက့ၪ ၦၡၩခိၭဆၧ လၧစံရအၫ ဒမၭစကၧၭ အဖၧၩ့တၭ; ၦစံရအၫဖိၪလဖၪ ကဲၪထၪ့ စဒၫဝံၭ အခ့ၫအၡၩ ဒဲဂဲၫဆိၬ ဆၧဖ့ၪလၫ့လဖၪနီၪလီၫ. ဘဲၫနီၪၥိၭ ထီးဒၪအလး လၧစဒၫဝံၭ လ့ၩဝ့ၫ လစီၪ့လါလါနီၪ, ယဟိဝၩ ယိထဲၩ့ခွါထဲၩ့ မၩဖီၩ့မၩဖျ့ၭဝ့ၫဒၪဆ့လီၫ. 7 တၭ စဒၫဝံၭ မၩန့ ထၩ့ဖံၭထီၫ့ၥံၪ လၧအအီၪဝ့ၫ လၧစဟၭဒရံဇၧၫ အခ့ၫအၡၩလဖၪ အလီၩ့နီၪတၭ, ဂဲၫဆိၬဝ့ၫ လၧယရုစလံၫ့လီၫ. 8 ဘဲၫနီၪၥိၭဆ့ လၧထံဘဟၭ, ဒဲလၧဆုၫ့နီၪ, မွဲဒိၩ့ၥံၪ ဘၪဆဲၫ့ လၧစဟၭဒရံဇၧၫတၭ, စဒၫဝံၭ ဂဲၫဆိၬန့ခွံၬ ထီးဘၩ့ အၪအၪလ့ၬ, လၧစစီလမၧၫ့ မၩထၪ့ ကမၫထီးဘၩ့နီၪ, ဒဲထုၪ့လဖၪ, ဒဲထွ့ၫထီးဘၩ့ၥံၪနီၪလီၫ. 9 ထီးဟၫမၭ အစဎွၩ စထူနီၪ နါဂၧၫ့ လၧစဒၫဝံၭ ကျီၪ့ခွံၬ ဇိဘၫ အစဎွၩ စဟၭဒရံဇၧၫ အၥုၭမုခမျၧး ထီးအလူၬတၭ; 10 အဝ့ၫဒၪ အၪ့မၧၫ့ အဖိၪခွၫ စဟဒိရၫ့ လ့ၩလၧစဎွၩဒၫဝံၭ အအီၪ, ဘဲၫၥိၭ အမိအၪ့စၪ့ အအီၪမုၬဝ့ၫ အဂဲးအကၠီၪ့နီၪ, ဒဲချဲၩ့မုၬအၥၭ လၧအဒုၭထၫ့ဒၩ စဟၭဒရံဇၧၫ ဒဲဖ့ၬခွံၬဝ့ၫဒၪဆ့, (အဂဲးဘဲၫယီၩ စဟၭဒရံဇၧၫ ဒဲစထူ ဒုၭလိၬအၥၭနီၪ) ဒဲမၩန့ ကယဲ ထွ့ၫထီၫ့, ထွ့ၫစ့ၩ, ထွ့ၫထီးဝီၩၥံၪ လမံၩ့လါလါ ကိၭအမံၩ့ဒ့ၭလီၫ. 11 တၭ ဆၧလဖၪနီၪ စဎွၩဒၫဝံၭ အီၪက့ၪ လၧဆၧဆံၫ့ဎံၪ လၧယဟိဝၩ အဂး, ဒဲစ့ၩ, ဒဲထီၫ့ လၧအဂဲၫဆိၬထၪ့ခွံၬ လၧၦဆၨၩၥံၪ ထီးအလူၬယီၩ, လၧအံဒၧၫ့, ဒဲလၧမိအၭ, ဒဲလၧၦအၫမၧၫ့ဖိၪလဖၪ, ဒဲလၧၦဖလံၡၫဖိၪၥံၪ, ဒဲလၧအၫမလ့ၭနီၪလီၫ. 12 လၧနီၪအမ့ၬယၫ နးဇ့ၫရုၫအဲအၫ အဖိၪခွၫ စအၭဘၡဲၫ ဖ့ၬခွံၬ ၦအံဒၧၫ့ဖိၪၥံၪ လလၬဎိၭထီၫ့ လၧခိၪလီၩ့ ထံၫလၪ အဆူၭဖၧၩ့နီၪလီၫ. 13 အဝ့ၫဒၪ အီၪက့ၪ ၦၡၩခိၭဆၧ လၧအံဒၧၫ့ အဖၧၩ့တၭ; ၦအံဒၧၫ့ဖိၪလဖၪ ကဲၪ စဒၫဝံၭ အခ့ၫအၡၩ ကိၭဂၩဒ့ၭလီၫ. ဘဲၫနီၪၥိၭ ထီးဒၪအလး လၧစဒၫဝံၭ လ့ၩဝ့ၫ လစီၪ့လါလါနီၪ, ယဟိဝၩ ယိထဲၩ့ခွါထဲၩ့ မၩဖီၩ့မၩဖျ့ၭဝ့ၫဒၪဆ့လီၫ. 14 တၭ စဒၫဝံၭ ပၧၩ့ အံၫစရ့လၭ ထီးအလူၬနီၪ, ဒဲဒုၭအီၪထၪ့ ဆၧစ့ၩရၫ့ လၧဆၧတီၩဆၧလီၩ့ လၧအၡၩခမျၧးၥံၪ ထီးအလူၬ အကျၩနီၪလီၫ. 15 တၭ နးဇ့ၫရုၫအဲအၫ အဖိၪခွၫ စယိအၭနီၪ အီၪလၧၦၥုၭမုခမျၧးၥံၪ အဖၫ့ခိၪနီၪ; ဒဲစအဟဲလၧၭ အဖိၪခွၫ စယဟီၡဖၭ မွဲၦကွ့ၭနဲၪ့ဆၧ လီၫ. 16 တၭ စအဟဲတၧၭ အဖိၪခွၫ စဇၫဒီၭ, ဒဲစအဘဲအၥၫ အဖိၪခွၫ စအဘံမလ့ၭၥံၪ မွဲၦလုဆၧတၭ; စၡ့ၫဝၭၡၫမွဲ ၦကွ့ၭလံၬ; 17 ဒဲစယဟီအဒၫ အဖိၪခွၫ စဘံၫ့နအဲအၫ အီၪလၧၦခ့ၫရ့ၭဖိၪ ဒဲၦဖံလ့ၭဖိၪၥံၪ အဖၫ့ခိၪတၭ; စဒၫဝံၭ အဖိၪခွၫလဖၪ မွဲ ၦလၧစဎွၩ အဂၩ့ထံၭလဖၪ အခိၪၥံၪလီၫ.

1 လၧဆၧယီၩလမံၩ့ အလးခဲၫ့တၭ, ဆၧမၩအၥၭ လၧၦအၫမၧၫ့ဖိၪၥံၪ အစဎွၩ နၫဟၭနီၪ ၥံၫဝ့ၫဒၪတၭ, အဖိၪခွၫ ပၧၩ့ဆၧ လၧအလးလီၫ. 2 တၭ စဒၫဝံၭ စံၭဝ့ၫဒၪ, ယမိဒုၭနဲၪ ဆၧအခိးအတၩ လၧစနၫဟၭ အဖိၪခွၫ စဟၫနၧၫ့ နီၪ, အဂဲးဘဲၫယီၩ အဝ့ၫဒၪအဖါ ဒုၭနဲၪ ဆၧအခိးအတၩ လၧယၧၩလီၫ. တၭ စဒၫဝံၭ အၪ့မၧၫ့ ၦၡၩ လ့ၩချဲၩ့မုၬ အဝ့ၫဒၪ လၧဆၧဘၪဆဲၫ့ လၧအဖါ လဂၩနီၪလီၫ. တၭ စဒၫဝံၭ အခ့ၫအၡၩၥံၪ ဂဲၫလၧၦအၫမၧၫ့ဖိၪၥံၪ အထံၫအခး လၧစဟၫနၧၫ့ အအီၪ ဘဲၫၥိၭ အမိမၩမုၬထၪ့အၥၭ လီၫ. 3 မွဲလါနၫ့ဘိၩ ၦအၫမၧၫ့ဖိၪၥံၪ အၦဒိၪဖၭဒိၪလဖၪ စံၭစဟၫနၧၫ့, စဒၫဝံၭ အၪ့မၧၫ့ ၦမၩမုၬဆၧၥံၪ ဂဲၫ လၧနအီၪတၭ, မွဲနဆီၫ့မီၪ့ လၧအဒူၩယၪ့ နဖါဆ့ဧၪ; အခ့ၫအၡၩၥံၪ ဂဲၫလၧနအီၪ ဘဲၫၥိၭ အမိအၪ့ဎၬ ယိဂူၪ ဂၪ့ခိၪယီၩ, ဒဲမၩဂၭဂီၩ့ခွံၬဝ့ၫ, မွဲအ့ၬဧၪ. 4 မၩအၥၭဘဲၫနီၪတၭ, စဟၫနၧၫ့ မၩန့ စဒၫဝံၭ အခ့ၫအၡၩလဖၪနီၪ, လိၩ့ခွံၬ အနိၭဆီၪ့, ဒဲထံၬခွံၬ အကီၩ့အၥိၭ လၧအကျၩ ထီးအခဲၫ့ခွးနီၪတၭ, ဒုၭထဲၩ့ထဲၩ့ အဝ့ၫၥံၪလီၫ. 5 ထီးနီၪလဖၧၫ့ ၦၡၩ လ့ၩလီၩဘၪ စဒၫဝံၭ လၧဆၧမၩ ၦၡၩနီၪ အဂဲးအကၠီၪ့လီၫ. တၭ အဝ့ၫဒၪ အၪ့မၧၫ့ ၦၡၩလ့ၩထၪ့ အၪ့ဂၬ အဝ့ၫၥံၪ; အဂဲးဘဲၫယီၩ ၦၡၩၥံၪနီၪ အမ့ၬမဲဖၭဒိၪလီၫ. တၭ စဎွၩ စံၭအဝ့ၫၥံၪ, အီၪခိၭဒၪခလူၬ လၧယ့ၫရခိၫနီၪ ထီးနၥံၪအနိၭဆီၪ့ ဂဲၫထၪ့ထဲၩ့ဒီၭတၭ, ဂဲၫထဲၩ့ထဲၩ့ နၥံၪဝ့ၫဆံၭ. 6 တၭ ထီးၦအၫမၧၫ့ဖိၪၥံၪ ဒၪဘၪ လၧအမၩနၧၫ့အုၪအၥၭ လၧစဒၫဝံၭ အမ့ၬယၫနီၪ, စဟၫနၧၫ့ ဒဲၦအၫမၧၫ့ဖိၪလဖၪ ဖ့ၪယု စ့ၩ အကံကၫ လထီၫ့နီၪ ဘဲၫၥိၭ အမိအၪ့လံၩ့န့ အလဲၪ့ၥုၭလဖၪ ဒဲၦကၥ့ၪၥုၭၥံၪ လၧမ့ၭစိၫပတ့မၠၫနီၪ, ဒဲလၧစံရအၫမၫအခၫ, ဒဲလၧဇိဘၫနီၪလီၫ. 7 အခိးမွဲ အဝ့ၫၥံၪ အၪ့လံၩ့န့ လဲၪ့ၥုၭၥံၪ ၥၧၫ့လၬနံၫထီၫ့, ဒဲမၫအခၫ အစဎွၩ ဒဲအၡၩခမျၧးလဖၪတၭ; အဝ့ၫၥံၪ ဂဲၫၥုၪ့ အတဲၩၥံၪ လၧမ့ၭဒဘၫ အမ့ၬယၫနီၪလီၫ. တၭ ၦအၫမၧၫ့ဖိၪၥံၪ ဂဲၫထၪ့ၡီၩ့ လၧအဒိၩ့ အတဝၫ့ၥံၪ အီၪကိၩ့အီၪကီၪ့ လၧအမိဒုၭၥုၭဝ့ၫဒၪနီၪလီၫ. 8 ထီးစဒၫဝံၭ နါဂၧၫ့ဝ့ၫတၭ, မွဲအအၪ့မၧၫ့လၩ့ စယိအၭ, ဒဲကယဲ ၦၥုၭမုခမျၧး အဂဲးဆီၪ့လဖၪ ထီးအလူၬလီၫ. 9 တၭ ၦအၫမၧၫ့ဖိၪလဖၪ ဂဲၫထၪ့နီၪ, တဲၩ့ဝဲၩ ဆၧဒုၭၥုၭ လၧဒိၩ့အတရၫ့ အမ့ၬယၫနီၪလီၫ. တၭ စဎွၩၥံၪ လၧအဂဲၫနီၪ အီၪလၧဆၧပျၩ့ဖၧၩ့ လၧအလးလစီၪ့ဒၪလီၫ. 10 ဘိၩ့နဲၪ့ယီၩ ထီးစယိအၭ ဒၪဘၪ လၧဆၧဒုၭၥုၭ အီၪတဲၩ့ဝဲၩအၥၭ ထၫ့ဒၩဝ့ၫ လၧအမ့ၬယၫမွဲဂ့ၩ, လၧအလးခဲၫ့မွဲဂ့ၩ, မွဲအရွံန့ ၦဂဲးဆီၪ့လဖၪ ထီးအလူၬနီၪ တဲၩ့ဝဲၩ အဝ့ၫၥံၪ ထၫ့ဒၩ ၦစံရအၫဖိၪလဖၪနီၪလီၫ. 11 တၭ ၦၡၩဂူၫဂၩၥံၪမွဲ အအီၪက့ၪဝ့ၫ လၧအထၧၫ့ဖုဝဲ စအၭဘၡဲၫ အစူၪဖၧၩ့တၭ, အဝ့ၫၥံၪ တဲၩ့ဝဲၩအၥၭ ထၫ့ဒၩ ၦအၫမၧၫ့ဖိၪၥံၪလီၫ. 12 တၭ အဝ့ၫဒၪစံၭ, ၦစံရအၫဖိၪၥံၪ အ့ၪဆီၪ့နဲၪ့ယၧၩတၭ, ထီးနီၪလဖၧၫ့ နဘၪဂဲၫ မၩဘိၭမၩဆၧၩ့ယၧၩတၭ; အ့ၪမွဲ ၦအၫမၧၫ့ဖိၪၥံၪ အ့ၪဆီၪ့နဲၪ့နၧၩ တၭ, ထီးနီၪလဖၧၫ့ ယမိမၩဘိၭမၩဆၧၩ့နၧၩလီၫ. 13 အီၪလၧနၥၭဒူၩဘီၪ; မွဲပမၩဆီၪ့ပၥၭ လၧၦၡၩခမျၧးၥံၪ အဂး, ဒဲလၧပယွၩအဒိၩ့ၥံၪ အဂးဘီၪ. တၭမွဲ ယဟိဝၩ မၩ ထီးဒၪ ဆၧအဂ့ၩ လၧအမ့ၬယၫနီၪဆံၭ. 14 အခိးမွဲ စယိအၭ ဒဲၦခမျၧးၥံၪ လၧအၥိၭၥုၭဘူၭအၥၭ လၧဆၧဒုၭၥုၭ လၧၦစံရအၫဖိၪၥံၪ အမ့ၬယၫတၭ; အဝ့ၫၥံၪ စဲၪ့ဖျိၭ လၧအမ့ၬယၫလီၫ. 15 တၭ ထီးၦအၫမၧၫ့ဖိၪ ဒၪဘၪ လၧၦစံရအၫဖိၪၥံၪ စဲၪ့ဖျိၭယူၭတၭ, အဝ့ၫၥံၪ စဲၪ့ဖျိၭဆ့ လၧအဝ့ၫဒၪ အထၧၫ့ဖုဝဲ စအၭဘၡဲၫ အမ့ၬယၫတၭ, နုၬဝ့ၫ လၧဒိၩ့ဖၧၩ့နီၪလီၫ. ထီးနီၪလဖၧၫ့ စယိအၭ ဂဲၫထီၩ့ လၧယရုစလံၫ့လီၫ. 16 ထီးၦစံရအၫဖိၪၥံၪ ဒၪဘၪ လၧအဝ့ၫၥံၪ စၪဝ့ၫ လၧၦအံၫစရ့လၭ အမ့ၬယၫနီၪ, အဝ့ၫၥံၪ အၪ့မၧၫ့ အၥီၫ့ၥံၪ, ကိၭန့ ၦစံရအၫဖိၪ လၧအအီၪလၧထံၫမိၡါ ဝါလခီၫနီၪ; တၭ စဟၭဒရံဇၧၫ အၥုၭမုခမျၧးအခိၪ စၡိဖၭနီၪ လ့ၩ လၧအဝ့ၫၥံၪ အမ့ၬယၫလီၫ. 17 ဆၧလီၩဘၪ စဒၫဝံၭတၭ; အဝ့ၫဒၪ ကိၭကီၪ့ ၦအံၫစရ့လၭ ထီးအလူၬတၭ, ခၫ့ဂၬ ယီၫဒၫ့, ဘၪခီၩ့ အဝ့ၫၥံၪတၭ, တဲၩ့ဝဲၩ ဆၧဒုၭၥုၭထၫ့ဒၩ အဝ့ၫၥံၪလီၫ. အခိးမွဲ ထီးစဒၫဝံၭ တဲၩ့ဝဲၩ ဆၧဒုၭၥုၭထၫ့ဒၩ ၦစံရအၫဖိၪလဖၪတၭ, အဝ့ၫၥံၪ ဒုၭဝ့ၫဒၪဆ့လီၫ. 18 အ့ၪမွဲ ၦစံရအၫဖိၪလဖၪ စဲၪ့ဖျိၭ လၧအံၫစရ့လၭ အမ့ၬယၫတၭ; စဒၫဝံၭ ကျီၪ့ၥံၫ ၦစံရအၫဖိၪလဖၪ ဘၪဆဲၫ့ လၧလဲၪ့ၥုၭၥံၪ နွ့ၫထီၫ့, ဒဲၦခၪ့ၥုၭဖိၪၥံၪ လံလၬ, ဒဲမၩၥံၫ ၦၥုၭမုခမျၧးအခိၪ စၡိဖၭနီၪလီၫ. 19 ထီးစဟၭဒရံဇၧၫ အခ့ၫအၡၩ ဒၪဘၪ လၧအစၪဝ့ၫ လၧၦအံၫစရ့လၭ အမ့ၬယၫနီၪ, အဝ့ၫၥံၪ မၩဘၪလိၬထဲၩ့အၥၭ လၧစဒၫဝံၭတၭ, ကဲၪထၪ့ အဝ့ၫဒၪ အခ့ၫအၡၩလီၫ. တၭ ၦစံရအၫဖိၪၥံၪ မၩဘိၭမၩဆၧၩ့လၧၩ့ ၦအၫမၧၫ့ဖိၪၥံၪဆ့အ့ၬ.

1 ထီးနံၪ့ဆၧၫ့ထဲၩ့အလး ဘၪတၭ, အဆၧၫ့အထီ လၧစဎွၩၥံၪ လ့ၩထၪ့ဒုၭၥုၭနီၪ, ဆၧမၩအၥၭ လၧစယိအၭ ၥိၫ့ထၪ့ ၦၥုၭမု အစီၩ့အမၩ့တၭ, မၩဂၭဂီၩ့ခွံၬ ၦအၫမၧၫ့ဖိၪၥံၪ အထံၫအခးတၭ, ဂဲၫထီၩ့ ဝၩ့ထၬ ရၭဘၫနီၪလီၫ. အ့ၪမွဲ စဒၫဝံၭ အီၪလၩ့ထး လၧယရုစလံၫ့နီၪလီၫ. တၭ စယိအၭ ကျီၪ့ ရၭဘၫနီၪ, ဒဲမၩဂၭဂီၩ့ဝ့ၫဒၪလီၫ. 2 တၭ စဒၫဝံၭ မၩန့ ၁ရဖူၩ လၧအဝ့ၫၥံၪ အစဎွၩ အခိၪဎွံၪလီၩ့ တၭ, ဒၪန့ အလယၧးနီၪ မွဲထီၫ့ လကံကၫတၭ, အီၪလၧမနံၬထၫ့မျါ လၧအလီၩ့ဆ့တၭ, ဒုၭချုၬဝ့ၫ လၧစဒၫဝံၭ အခိၪဎွံၪနီၪလီၫ. အဝ့ၫဒၪ ဂဲၫဆိၬထၪ့ခွံၬ ဆၧအၪ့ဂူၬန့ဝ့ၫ လၧဒိၩ့ဖၧၩ့နီၪ အၪအၪလ့ၬဆ့လီၫ. 3 ဂဲၫဆိၬထၪ့ခွံၬ ၦၡၩၥံၪ လၧအအီၪလၧအဖၧၩ့နီၪ, အီၪက့ၪဝ့ၫ လၧလွၭၥံၪ ဒဲခြါထၭၥံၪ, ဒဲကွၩၥံၪလီၫ. စဒၫဝံၭ မၩ ၦအၫမၧၫ့ဖိၪ အဒိၩ့ ထီးအလူၬလဖၪ ဘဲၫနီၪၥိၭဆ့လီၫ. တၭ စဒၫဝံၭ ဒဲၦခမျၧးၥံၪ ထဲၩ့ထဲၩ့ လၧယရုစလံၫ့ ကိၭဂၩဒ့ၭလီၫ. 4 လၧဆၧယီၩလမံၩ့ အလးခဲၫ့တၭ, ဆၧမၩအၥၭ လၧဆၧဒုၭၥုၭ အီၪထၪ့ လၧဂံဇၧၫ လၧၦဖလံၡၫဖိၪၥံၪနီၪလီၫ. လၧအဆၧၫ့အထီနီၪ ၦဟုၡၫဖိၪ စစံၭဘခ့ၫ ကျီၪ့ၥံၫ စစံၭပ့ၫ ဘၪဆဲၫ့ လၧၦအဆီၪ့အဖိၪလဖၪနီၪတၭ, အဝ့ၫၥံၪ ဆၪ့လၩ့အၥၭလီၫ. 5 တၭ ဆၧဒုၭၥုၭ အီၪထၪ့ဒီၭ လၧၦဖလံၡၫဖိၪလဖၪနီၪလီၫ. တၭ စယၫအၧၫ အဖိၪခွၫ စအ့ၫလဟၫနၫ့ ကျီၪ့ၥံၫ ၦဂံတဲၭဖိၪ စဂိၫလဲအၫ အထၧၫ့ဖုဝဲ စလၫမဲၫနီၪ, အဝ့ၫဒၪ အဖၩ့ဘီၩ့ မၩအၥၭ ဘဲၫၦထၭထၪ အထၪခိၪ အၥိၭနီၪလီၫ. 6 မၩဒီၭလဖၧၫ့ ဆၧဒုၭၥုၭ အီၪထၪ့ဒီၭ လၧဂၭၥၫတၭ, ထီးနီၪလစီၪ့ ၦၡၩ အခံးအဂၩ့ဖၭဒိၪ အီၪဝ့ၫ လဂၩနီၪ, အဝ့ၫဒၪအစူၪနိၩ့ ဒဲအခၪ့နိၩ့ၥံၪ အီၪဝ့ၫ နံၫဆံၫလံဘီၩ့, အစူၪလခီၫ ဎူၫဘီၩ့, အခၪ့လခီၫ ဎူၫဘီၩ့ ဆုၬဆုၬလီၫ. အဝ့ၫဒၪမွဲ ၦဆီၪ့အဖိၪခွၫလီၫ. 7 အ့ၪမွဲ ထီးအဝ့ၫဒၪ အၪ့ထၩန့ အံၫစရ့လၭတၭ, စဒၫဝံၭ အထၧၫ့ဖုဝဲ စၡံမအၫ အဖိၪခွၫ စစၪ့နၥၧၫ့ ကျီၪ့ၥံၫ အဝ့ၫနီၪလီၫ. 8 အဝ့ၫၥံၪ အီၪဖျဲၪ လၧၦဆီၪ့လဂၩ အဂး, လၧဂၭၥၫ အဖၧၩ့တၭ; မွဲအလၩ့ထ့ၬဝ့ၫ လၧစဒၫဝံၭ အစူၪ အကၠီၩ့ ဒဲလၧအခ့ၫအၡၩၥံၪ အစူၪ အကၠီၩ့လီၫ.

1 တၭ စၫတၫ့ ဆၧၫ့ထုၪ့ ထၫ့ဒုၪဒၩ အံၫစရ့လၭနီၪ, ထိၪဂဲၩ စဒၫဝံၭအၥၭ ဘဲၫၥိၭ အမိဝံထၪ့နၬထၪ့ အံၫစရ့လၭ နီၪလီၫ. 2 တၭ စဒၫဝံၭစံၭ, စယိအၭ ဒဲၦလၧအပၧၩ့ ၦၡၩခမျၧးၥံၪ, လ့ၩဘီၪ, ဝံထၪ့နၬထၪ့ အံၫစရ့လၭ လၧဘံအၧၫၡံၫဘၫ ဖိးလၧဒၫ့နီၪတၭ, အဝ့ၫၥံၪ အဆၧဝံဆၧနၬနီၪ ဂဲၫထဲၩ့န့ လၧယအီၪယီၩ, ဘဲၫၥိၭ ယမိၥ့ၪယၫယဝ့ၫဘီၪ. 3 တၭ စယိအၭ စံၭဆၧၫ့ဝ့ၫ, မွဲယဟိဝၩ ဒုၭအၪထၪ့ အၡၩခမျၧးၥံၪ အၪနဲၪ့ အအီၪနီၪ အဘျၩ့လယၩ ဆံၭ; မွဲလါနၫ့ဘိၩ ယကဆါ စဎွၩဧ့, အဝ့ၫၥံၪမွဲ ယကဆါ အခ့ၫအၡၩ ကိၭဂၩဒ့ၭ, မွဲအ့ၬဧၪ. အခိးမွဲ ယကဆါ ဒုၭမၩတၡါ ဆၧလမံၩ့ယီၩ မွဲအဂဲးဘဲၫၥ့ၪလဲၪ. မွဲအဒုၭမၪဘၪ အံၫစရ့လၭနီၪ မွဲအဂဲးဘဲၫၥ့ၪလဲၪ. 4 မွဲလါနၫ့ဘဲၫနီၪတၭ စဎွၩအလူ မၩနၧၩ့မၩစၪ စယိအၭဆ့ လီၫ. အခိးမွဲ စယိအၭ စဲၪ့ထၪ့တၭ, လ့ၩလၧအံၫစရ့လၭ ထီးအလူၬ အကျၩနီၪ ဂီၩ့, ဂဲၫထဲၩ့ ထီၩ့လၧယရုစလံၫ့လီၫ. 5 ၦခမျၧးၥံၪ အဆၧဝံဆၧနၬ စယိအၭ အီၪက့ၪကီၪ့တၭ, ဖ့ၪလၫ့ အန့နီၪ လၧစဒၫဝံၭလီၫ. တၭ ၦအံၫစရ့လၭဖိၪၥံၪ လၧအထုၭထၪ့ နၭ ကိၭဂၩဒ့ၭ မွဲလခွးလကုၬ; ဒဲၦယုဒၫဖိၪၥံၪ လၧအထုၭထၪ့ နၭနီၪ မွဲလံကုၬနွ့ၫလၬဆ့လီၫ. 6 အ့ၪမွဲ စလံဝဲၫ ဒဲစဘံၪ့ယမံၫ့ၥံၪ အဝ့ၫဒၪ ဝံထၪ့နၬထၪ့ လၧအဝ့ၫၥံၪ အကျၩအ့ၬ. အဂဲးဘဲၫယီၩ စဎွၩအလူနီၪမွဲ ဆၧဘၪၥၭလိၪ လၧစယိအၭလီၫ. 7 တၭ ဆၧလမံၩ့ယီၩ ဘၪယွၩအၥၭဆ့အ့ၬ; အခိးမွဲ အကျီၪ့ အံၫစရ့လၭလီၫ. 8 စဒၫဝံၭ စံၭယွၩ, ယဝ့ၫဒၪ ယမၩ ဆၧလမံၩ့ယီၩ အကၠီၩ့တၭ, ယမၪဘၪ ဆၧဖၭဒိၪ ယူၭ; အခိးမွဲ ယအၪ့ကံၩ့အၪ့ယၫနၧၩ မၩဖီၩ့မၩဖျ့ၭခွံၬ နခ့ၫနၡၩ အဆၧမၩအၧၩ့ယီၩဆံၭ. အဂဲးဘဲၫယီၩ ယမၩယူၭ ၦဂီၩ့ဖိၪ အဆၧမၩ ဒိၪဒိၪလ့ၬလီၫ. 9 တၭ ယဟိဝၩ ချဲၩ့ဆၧ လၧစဒၫဝံၭ အမီၪစဂၭနီၪ, စံၭဝ့ၫဒၪ, 10 လ့ၩလီၩဘၪ စဒၫဝံၭတၭ, စံၭအဝ့ၫ, ယဟိဝၩစံၭဝ့ၫ ဘဲၫယီၩ, ယအီၪက့ၪလၩ့ ဆၧၥၧၫ့မံၩ့ လၧနမ့ၬယၫ; လၧဆၧၥၧၫ့မံၩ့ အကျၩနီၪ ရွံန့နဝ့ၫ ဆၧနးမံၩ့ ဘဲၫၥိၭ ယမိမၩ လၧနဂးဘီၪ. 11 အခိးမွဲ စဂၭ ဂဲၫလၧစဒၫဝံၭ အအီၪတၭ စံၭအဝ့ၫဒၪ, ယဟိဝၩစံၭဝ့ၫ ဘဲၫယီၩ, 12 ဆၧၥၭဝံလၩ့ဒိၩ ၥၧၫ့နံၪ့မွဲဂ့ၩ, ဘၪ ဆၧမၩဂၭဂီၩ့ လၧနဒုၪနဒၩၥံၪ အမ့ၬယၫ လၩၥၧၫ့ဘံၪ့, လၧနဒုၪနဒၩၥံၪ အနၭနီၪ ချုၭန့နၧၩ အဘိၩ့ဘၭမွဲဂ့ၩ; အ့ၪလမွဲဘၪနီၪ မွဲယဟိဝၩအနၭ, ဆၧၥံၫချဲၫ့ ဒၪလ့ၬ, လၧထံၫၥံၪခးၥံၪ အဖၧၩ့, ဒဲယဟိဝၩ အၥီၫ့ မၩဂၭဂီၩ့ဆၧ လၧအံၫစရ့လၭ အခးနဲၩ့ထံၭနီၪ မွဲဂ့ၩ; ရွံန့နဝ့ၫ ဆၧနးမံၩ့နီၪဆံၭ. ဘိၩ့နဲၪ့ယီၩ စ့ၩရၫ့လၩ့ဒၪ နနၫ့ဆါဒၪနဝ့ၫ, ဘဲၫၥိၭ ယမိဆိၬထဲၩ့ ဆၧအလူ လၧၦလၧအအၪ့မၧၫ့လၩ့န့ယၧၩ အအီၪနီၪ ဘီၪ. 13 တၭ စဒၫဝံၭ စံၭစဂၭနီၪ, ယ အီၪလၧဆၧမၩထံၬထၬယၧၩ ဒိၪဒိၪလ့ၬ အဘိၩ့ဆၧၩ့တၭ; မွဲယမိလၩ့ထ့ၬ လၧယဟိဝၩ အစူၪဖၧၩ့နီၪ; အဂဲးဘဲၫယီၩ အဝ့ၫဒၪ အဆၧယၫ့ၥၭၥံၪ အီၪ အၪအၪလ့ၬ; မွဲယထီးလၩ့ထ့ၬ လၧၦၡၩ အစူၪဖၧၩ့ လဂ့ၩ. 14 အခိးမွဲ ယဟိဝၩ အၪ့မၧၫ့လၩ့န့ ဆၧၥံၫချဲၫ့ လၧအံၫစရ့လၭ အကျၩနီၪလီၫ. တၭ ၦအံၫစရ့လၭဖိၪၥံၪ လၩ့ထ့ၬ ၦၡၩ နွ့ၫလၬလီၫ. 15 တၭ ယွၩ အၪ့မၧၫ့လၩ့ အၥီၫ့ လၧယရုစလံၫ့ ဘဲၫၥိၭ အမိမၩဂၭဂီၩ့ခွံၬဝ့ၫတၭ; လၧအမၩဂၭဂီၩ့ဆၧ အဘိၩ့ဘၭနီၪ, ယဟိဝၩ ယိဝ့ၫတၭ, နီၫ့ယါလၩ့အၥၭ လၧဆၧအၧၩ့ အကၠီၩ့နီၪ, စံၭအၥီၫ့ လၧအမၩဂၭဂီၩ့ဆၧနီၪ, အၪယူၭ, ထုၭလၩ့ထဲၩ့ နစူၪနီၪဆံၭ. တၭ ယဟိဝၩအၥီၫ့ ဆၧၫ့ထုၪ့ လၧၦယ့ၫဘုၫဖိၪ စအီနၫ့ အခရဲး အနဲၩ့ထံၭနီၪလီၫ. 16 စဒၫဝံၭ စၪ့ထၪ့ အမ့ၬၥၪ တၭ, ဒၪဘၪ ယဟိဝၩအၥီၫ့လဂၩ ဆၧၫ့ထုၪ့ လၧဆၧဖိၭဖၫ့ လၧမူၭခိၪ ဒဲဂၪ့ခိၪ အဘိၩ့ဆၧၩ့နီၪ, နၭ လၧအထုၭထၪ့အၥၭ အီၪလၧအစူၪဖၧၩ့ လၧအယၩ့ထၪ့ဝ့ၫ လၧယရုစလံၫ့ အဖၫ့ခိၪနီၪလီၫ. ထီးနီၪလဖၧၫ့ စဒၫဝံၭ ဒဲအံၫစရ့လၭ အၥုၪ့က့ၭၥၭၡါၥံၪ လၧအကီၩ့ၥိၭ ရၧၬအဆၧယၬနီၪ, လၩ့ထံၩဖါဝ့ၫဒၪလီၫ. 17 တၭ စဒၫဝံၭ စံၭယွၩ, မွဲ လၧယအၪ့မၧၫ့ ဆၧဝံထၪ့နၬထၪ့ ၦခမျၧးၥံၪ အကၠီၩ့နီၪ, မွဲအ့ၬဧၪ. မွဲယနၫ့ဆါဒၪလ့ၬ လၧအမၪဘၪဆၧတၭ, ယ မၩအၧၩ့ဆၧ တၡါလီၫ. အ့ၪမွဲ ၥိၪလဖၪယီၩ, အဝ့ၫၥံၪ မၩဆၧနီၪ လမံၩ့လဲၪ. ယဟိဝၩ ယယွၩဧ့, မွဲနစူၪ အီၪလါ လၧယလီၩ့ ဒဲလၧယဖါအဂံၪ့ အလီၩ့ဆံၭ; အ့ၪမွဲ လၧနၡၩခမျၧးၥံၪ အလီၩ့ ဘဲၫၥိၭ အမိဘၪ ဆၧခိဆၧဝီၩ နီၪ, ထီးမၩ လဂ့ၩ. 18 ထီးနီၪလဖၧၫ့ ယဟိဝၩအၥီၫ့ မၪလူၬ စဂၭ လၧအဘၪလီၩဘၪ စဒၫဝံၭ ဘဲၫယီၩ, စဒၫဝံၭ ဘၪလ့ၩထၪ့ လၧၦယ့ၫဘုၫဖိၪ စအီနၫ့ အခရဲးဖၧၩ့နီၪ, မၩထၪ့ ဆၧလုအလး လၧယဟိဝၩ အဂး ထီးနီၪလစီၪ့လီၫ. 19 စဒၫဝံၭ လ့ၩထၪ့ဝ့ၫ ဘဲၫစဂၭ အဆၧချဲၩ့ လၧအချဲၩ့ဝ့ၫ လၧယဟိဝၩ အမံၩ့နီၪတၭ; 20 စအီနၫ့ ကၠၪထဲၩ့အၥၭ ဒၪဘၪ ယဟိဝၩအၥီၫ့နီၪတၭ; အဖိၪခွၫ အီၪလၧအၥိၭ လံဂၩ အီၪက့ၪၥူၪခွံၬအၥၭလီၫ. တၭ စအီနၫ့ ယဲး ဘုၪကၠိၩ့နီၪလီၫ. 21 စဒၫဝံၭ ဂဲၫလၧစအီနၫ့ အအီၪတၭ, စအီနၫ့ ယိထၪ့ဆၧ ဒၪဘၪ စဒၫဝံၭတၭ, စဲၪ့ထၪ့ခွံၬဝ့ၫ လၧအခရဲးဖၧၩ့, ၡီၩ့လၩ့အၥၭ လၧစဒၫဝံၭနီၪ အမ့ၬယၫ ထီၩ့လၩ့ဝ့ၫ လၧဂၪ့ခိၪ လီၫ. 22 ထီးနီၪလဖၧၫ့ စဒၫဝံၭစံၭ စအီနၫ့နီၪ ဘဲၫၥိၭ ယမိမၩထၪ့ ဆၧလုအလး လၧယဟိဝၩ အဂးတၭ, အၪ့ဆၫန့ယၧၩ ခရဲးအလးယီၩဘီၪ; န ဘၪအၪ့ဆၫန့ယၧၩ လၧအဎွ့ၩလၧၫ့ဎွ့ၩ ဘဲၫဆၧၥံၫချဲၫ့နီၪ မိလၩ့မါထဲၩ့ လၧၦခမျၧး အကျၩနီၪလီၫ. 23 တၭ စအီနၫ့ စံၭစဒၫဝံၭ, မၩန့ကဒၪဘီၪ, မွဲစဎွၩ ယကဆါနီၪ မၩ ထီးဒၪအဂ့ၩ လၧအမ့ၬၥၪဖၧၩ့ လမံၩ့လါလါဘီၪ; ယိခွါ, ယဖ့ၪလၫ့ ချီဖၫၥံၪ လၧဆၧလုမ့ၪ အဂး, ဒဲနိၪထး လၧခရဲးဖၧၩ့နီၪ လၧၥံၪ့မု အဂး, ဒဲဘုၪကၠိၩ့နီၪ လၧဆၧမၩဘိၪ့ အဂး, ယဖ့ၪလၫ့ ထီးအလူၬလီၫ. 24 တၭ စဎွၩဒၫဝံၭနီၪ စံၭစအီနၫ့, မွဲအ့ၬ; ယမိဎွ့ၩန့ လၧအဎွ့ၩ လၧၫ့လၧၫ့ဎွ့ၩဎွ့ၩ; အဂဲးဘဲၫယီၩ နဝ့ၫဒၪနဆၧနီၪ ယမိမၩန့ လၧယဟိဝၩ အဂးအ့ၬ; ဒဲဆၧလၧအဎွ့ၩ လအီၪဘၪနီၪ ယမိလုထၪ့ လၧဆၧလုမ့ၪ အဂးဆ့အ့ၬ. 25 အခိးမွဲ စဒၫဝံၭ ဖ့ၪလၫ့ စအီနၫ့ လၧဆၧအလးနီၪ အဂး ထီၫ့ၡက့လၭ ဎူၫယၩ လၧအခံၫ့န့ဝ့ၫနီၪလီၫ. 26 တၭ စဒၫဝံၭ မၩထၪ့ ဆၧလုအလး လၧယဟိဝၩ အဂး ထီးနီၪ, ဒဲလုထၪ့ ဆၧလုမ့ၪၥံၪ, ဒဲဆၧလုဘၪလိၬအိၭလိၬၥံၪ, ဒဲကိၭထၪ့ ယဟိဝၩ လီၫ. တၭ အဝ့ၫဒၪ စံၭဆၧၫ့ဝ့ၫ လၧမူၭခိၪလခီၫနီၪ မွဲလၧမ့ၪအၪ့ဆၧ လၧဆၧလုမ့ၪအလး အလီၩ့လီၫ. 27 ယဟိဝၩ မၪလူၬ အၥီၫ့တၭ, အဝ့ၫဒၪ ဒုၭနုၬထဲၩ့ အနၭနီၪ လၧအကၠိၭဖၧၩ့လီၫ. 28 အဆၧၫ့အထီနီၪ ထီးစဒၫဝံၭ ဒၪဘၪ လၧယဟိဝၩ စံၭဆၧၫ့ဝ့ၫ လၧၦယ့ၫဘုၫဖိၪ စအီနၫ့ အခရဲးဖၧၩ့နီၪတၭ, ထီးနီၪလဖၧၫ့မွဲ အလုထၪ့ဆၧ ထီးနီၪလီၫ. 29 အဂဲးဘဲၫယီၩ ယဟိဝၩ အတဲၩဆံၫ့ဎံၪ, လၧစမိစ့ၭ မၩထၪ့ဝ့ၫ လၧၡါမုနၧၫ့ဖၫနီၪ, ဒဲဆၧလုအလး လၧဆၧလုမ့ၪ အဂးနီၪ, အီၪဝ့ၫ လၧဂံဘအၧၫ့ အလးထၪ့ထီၫ အဖၧၩ့ လၧအဆၧၫ့အထီနီၪလီၫ. 30 အ့ၪမွဲ စဒၫဝံၭ လ့ၩထၪ့ လၧအမ့ၬယၫ အၪ့စၪ့ဆၧ လၧယွၩနီၪ ၥ့ၪအ့ၬ; အဂဲးဘဲၫယီၩ မွဲအၥၭမဲၪ ယဟိဝၩအၥီၫ့ အနၭလဘံၪ့နီၪလီၫ.

1 ထီးနီၪလဖၧၫ့ စဒၫဝံၭစံၭဝ့ၫ, အယီၩမွဲ ယဟိဝၩ ယွၩအဂံၪ့, ဒဲအယီၩမွဲ ဆၧလုမ့ၪအလး လၧအံၫစရ့လၭ အဂးနီၪလီၫ. 2 တၭ စဒၫဝံၭ အၪ့မၧၫ့ဆၧ ကိၭကီၪ့ ၦလခီၫဘၩ့မုးဖိၪၥံၪ လၧအအီၪဝ့ၫ လၧအံၫစရ့လၭ အခးနီၪလီၫ. တၭ ၦလၧအမၩဆၧ လၧလိးၥံၪ, အီၪက့ၪလၩ့ဝ့ၫ ဘဲၫၥိၭ အမိစိၭန့ လိးလဖၪ လၧအမိမၩထၪ့ ဂံၪ့ လၧယွၩ အဂးနီၪလီၫ. 3 တၭ လၧဖနဲၬၥံၪအဂး ဒဲလၧတရၫ့ဖၭဒိၪ အတရၫ့ဖိၪ အဂး, ဒဲဆၧထၪ့ထိၪၥံၪ့ အဂးနီၪ, စဒၫဝံၭ တဲၩ့ဝဲၩ ထၭ အၪအၪလ့ၬ; ဒဲထီးဝီၩအၪ လၧအလယၧး လအီၪဘၪနီၪ. 4 ဒဲၥံၪ့ၡိၫအ့ရ့ၭၥံၪ အၪအၪလ့ၬဆ့; အဂဲးဘဲၫယီၩ ၦဇဲဒၧၫ့ဖိၪၥံၪ ဒဲၦအီၪလၧတဲအၫလဖၪနီၪ ဂဲၫဆိၬ ၥံၪ့ၡိၫအ့ရ့ၭ လၧစဒၫဝံၭ အအီၪ အၪအၪဆ့လီၫ. 5 တၭ စဒၫဝံၭစံၭဝ့ၫ, ယဖိၪခွၫ စစီလမၧၫ့နီၪ အၥၭဘၪ့ ဒဲအဂဲးဆါတၭ, ဂံၪ့ လၧအဘၪကဲၪထၪ့ လၧယဟိဝၩ အဂးနီၪ ဘၪအီၪလၧအလၩအဖၩ့ အၪအၪလ့ၬ, ဒဲအမံၩ့ အလၩအဖၩ့ လၧအဂၧၫ့ထၪ့ၥၩလၩ့ လၧကယဲ ထံၫၥံၪခးၥံၪ ဎံၩ့ဎံၩ့လ့ၬဆ့လီၫ. ယမိတဲၩ့ဝဲၩဆၧ လၧအဂး ဘိၩ့နဲၪ့ယီၩ လီၫ. အခိးမွဲ ဘိၩ့အလချုၭ ၥံၫဒံၭဘၪနီၪ စဒၫဝံၭ တဲၩ့ဝဲၩဆၧ အၪအၪလ့ၬလီၫ. 6 ထီးနီၪလဖၧၫ့မွဲ အကိၭ အဖိၪခွၫ စစီလမၧၫ့တၭ, မၪလူၬဝ့ၫ လၧအဘၪမၩထၪ့ ဂံၪ့ လၧယဟိဝၩ အံၫစရ့လၭအယွၩ အဂးလီၫ. 7 တၭ စဒၫဝံၭ စံၭစစီလမၧၫ့, ယဖိၪခွၫ ဧ့, ယဝ့ၫဒၪယီၩ, ဆၧအီၪဝဲၩ လၧယၥၭခံဖၧၩ့ လၧယမိမၩထၪ့ ဂံၪ့ လၧယဟိဝၩ ယယွၩ အမံၩ့ အဂးလီၫ. 8 မွဲလါနၫ့ဘိၩ ယဟိဝၩအလူ လၩ့ဘၪယၧၩတၭ, စံၭဝ့ၫဒၪ, နဝ့ၫဒၪ နလူၫလၩ့ ဆၧၥွံၪ အၪအၪလ့ၬ, ဒဲမၩကဲၪထၪ့ ဆၧဒုၭၥုၭၥံၪ ဒိၪဒိၪလ့ၬတၭ; နဝ့ၫဒၪ နမၩထၪ့ဘၪ ဂံၪ့ လၧယဂးအ့ၬ. အဂဲးဘဲၫယီၩ နလူၫလၩ့ ဆၧၥွံၪ လၧဂၪ့ခိၪချိၫ့ယီၩ အၪအၪလ့ၬ လၧယမ့ၬယၫလီၫ. 9 ယိခွါ, ဖိၪခွၫ မိအီၪဖျဲၪ လၧနဂးလဂၩ လၧအမိကဲၪ ၦၡၩအီၪပွံၭတၭ, ယမိဒုၭအီၪပွံၭ အဝ့ၫဒၪ လၧကယဲ အဒုၪအဒၩၥံၪ လၧအအီၪဖီၩ့ဝ့ၫ ဝၬဝၬ ကိၭဂၩဒ့ၭလီၫ. အဂဲးဘဲၫယီၩ အမံၩ့မွဲ စစီလမၧၫ့တၭ, လၧအဝ့ၫဒၪ အမုနံၩလဖၪနီၪ ယမိဖ့ၪလၫ့ အံၫစရ့လၭ လၧဆၧဘၪလိၬအိၭလိၬ ဒဲဆၧမုၬဆၧဎၩ့နီၪဆ့လီၫ. 10 အဝ့ၫဒၪ မိမၩဘၪ ဂံၪ့ လၧယမံၩ့ အဂးတၭ; အဝ့ၫဒၪ မိကဲၪ ယဖိၪခွၫ, ဒဲယဝ့ၫဒၪ ယမိကဲၪထၪ့ အဖါဆ့လီၫ. တၭ ယမိဒုၭဂုးထၪ့ အဘၩ့အမုး အလးဆီၩ့ဆီ လၧအံၫစရ့လၭ အဖၫ့ခိၪ အဆိၩဆိၩ အကၠၪကၠၪလီၫ. 11 ဘိၩ့နဲၪ့ယီၩ, ယဖိၪခွၫဧ့, မွဲယဟိဝၩ အီၪလၧနၥိၭ; ဒဲဘီၪထၪ့ယီၫထၪ့နဝ့ၫ, ဒဲမၩထၪ့ ယဟိဝၩ နယွၩအဂံၪ့, ဘဲၫအဝ့ၫဒၪ စံၭနၧၩ အၥိၭနီၪဆံၭ. 12 ဘဲၫနမိထီးန့ ယဟိဝၩ နယွၩအလူအထၫနီၪ, မွဲယဟိဝၩ ဖ့ၪလၫ့နၧၩ လၧဆၧကိၪ့ၥ့ၪကိၪ့ဘၪ ဒဲၥုၪ့ဆၭၥၭဆၭ, ဒဲမၪလူၬနၧၩ လၧအံၫစရ့လၭ အဂဲးအကၠီၪ့နီၪဆံၭ. 13 ထီးနီၪလဖၧၫ့, န အ့ၪထီးလၩ့နၥၭ ဘဲၫ နမိမၩ လၧၫ့ထၪ့ဎွ့ၩထၪ့ ဆၧအထူၫအရူၫလဖၪ, ဒဲဆၧစ့ၩရၫ့လဖၪ လၧယဟိဝၩ မၪလူၬ စမိစ့ၭ လၧအံၫစရ့လၭ အဂဲးအကၠီၪ့နီၪ န မိဘီၪထၪ့ယီၫထၪ့လီၫ. အီၪလၧနဂဲးဆီၪ့ဘီၪ! မွဲနၥၭဒူၩ ဂ့ၩဘၪစဲၪဘီၪ! ထီးၥၭမဲၪလဂ့ၩ, ထီးအၪ့ယိၪဆၧ လဂ့ၩဧီၪ. 14 ဘိၩ့နဲၪ့ယီၩ, ယိခွါ, လၧယဆၧခိဆၧဝီၩ အဖၧၩ့နီၪ, ယတဲၩ့ဝဲၩဆၧ လၧယဟိဝၩအဂံၪ့ အဂး ထီၫ့အကံကၫ လကုၬ, ဒဲစ့ၩအကံကၫ လခွးနီၪ; ဒဲထီးဝီၩထီးဘၩ့ ဒဲထၭ လၧအလယၧး လအီၪဘၪ; အဂဲးဘဲၫယီၩ မွဲအအီၪဝ့ၫ အၪအၪလ့ၬ; ၥံၪ့ ဒဲလိးနီၪ ယတဲၩ့ဝဲၩဆ့; တၭ နမၩအၪထၪ့ နဝ့ၫၥ့ၪဆ့လီၫ. 15 လၧနီၪအမ့ၬယၫ ၦၡၩမၩဆၧၥ့ၪ အီၪလၧနၥိၭ အၪအၪလ့ၬ; ၦတဲၩၥံၪ့ ဒဲၦစိၭလိးၥံၪ ဒဲၦလဲၬ၁မါၥံၪ, ဒဲကယဲ ၦလၧအကိၪ့ဆၧၥ့ၪ လၧကယဲ ဆၧမၩကိၪ့ၥ့ၪ လမံၩ့လါလါ ကိၭအမံၩ့ဒ့ၭလီၫ. 16 လၧထီၫ့ လၧစ့ၩ, ဒဲထီးဝီၩထီးဘၩ့, ဒဲထၭနီၪ, ဆၧဝံထၪ့နၬထၪ့ အ့ၬ. ဂဲထုၪ့တၭ, မၩဆၧဘီၪ! မွဲယဟိဝၩ အီၪလၧနၥိၭ ဆံၭ. 17 စဒၫဝံၭ မၪလူၬ ကယဲ အံၫစရ့လၭ အၦဒိၪဖၭဒိၪၥံၪ ထီးအလူၬနီၪ လၧအဘၪမၩဘိၭမၩဆၧၩ့ အဖိၪခွၫ စစီလမၧၫ့တၭ, မွဲယဟိဝၩ နၥံၪအယွၩ အီၪလၧနၥံၪအၥိၭ အ့ၬဧၪ. 18 တၭ အဝ့ၫဒၪ ဖ့ၪလၫ့ နၥံၪ အီၪပွံၭ ဝၬဝၬနီၪ, မွဲအ့ၬဧၪ. အဂဲးဘဲၫယီၩ အဝ့ၫဒၪ ဖ့ၪလၫ့ယူၭ ထံၫဖိၪခးဖိၪၥံၪ လၧယစူၪဖၧၩ့တၭ, ခးနီၪ ဘၪ ဆၧမၩနၧၩ့မၩစၪဝ့ၫ လၧယဟိဝၩ အမ့ၬယၫ, ဒဲအၡၩခမျၧးၥံၪ အမ့ၬယၫ ဆ့လီၫ. 19 ဘိၩ့နဲၪ့ယီၩ အီၪက့ၪ နၥၭမၧၫ့ ဒဲနၥၭၡီၩ့ၥံၪ လၧနမိအၪ့ဎၬ ယဟိဝၩ နၥံၪအယွၩနီၪဆံၭ; အခိးမွဲ ဂဲထုၪ့ တၭ, မၩကဲၪထၪ့ ယဟိဝၩ အလးဆံၫ့ဎံၪဆံၭ. မွဲဘဲၫၥိၭ ဆၧမိဂဲၫဆိၬ ယဟိဝၩ အဆၧအုၩ့လၩ့အတလၫ, ဒဲယွၩအထွ့ၫဆံၫ့ဎံၪၥံၪ လၧဂံၪ့ဖၧၩ့ လၧဆၧမိမၩကဲၪထၪ့ လၧယဟိဝၩအမံၩ့ အဂးနီၪလီၫ.

1 ထီးစဒၫဝံၭ ၥၭၡါထၪ့ ဒဲအမုနံၩလဖၪ လၧၫ့ဎွ့ၩဝ့ၫဒၪ တၭ, အီၪက့ၪထၪ့ အဖိၪခွၫ စစီလမၧၫ့ လၧစဎွၩ လၧအံၫစရ့လၭ အဖၫ့ခိၪလီၫ. 2 တၭမွဲ အဒုၭအီၪကီၪ့ ကယဲ အံၫစရ့လၭ အၦဒိၪဖၭဒိၪလဖၪ ထီးအလူၬနီၪ, ဒဲၦလုဆၧလဖၪ ဒဲၦလံဝဲၫဖိၪလဖၪဆ့လီၫ. 3 ၦလံဝဲၫဖိၪၥံၪ ဘၪ ဆၧဝံထၪ့ဝ့ၫ ၦလၧအနံၪ့ ၥၧၫ့ဆံၫ ဒဲၥၧၫ့ဆံၫ အဖၫ့ခိၪတၭ; အဝ့ၫၥံၪ အဆၧဝံဆၧနၬ, လဂၩဘၪလဂၩနီၪ, မွဲၥၧၫ့လၬဎိၭထီၫ့လီၫ. 4 လၧအဝ့ၫၥံၪအကျၩ, ၦနံၫလၬလံထီၫ့ၥံၪ ဘၪအီၪလၧယဟိဝၩအဂံၪ့ အဆၧမၩ အဖၫ့ခိၪနီၪလီၫ. ဒဲဎူၫထီၫ့ၥံၪ မိကဲၪ ၦဒိၪ ဒဲၦစ့ၩရၫ့ဆၧၥံၪလီၫ. 5 လၧနီၪအမ့ၬယၫ လံထီၫ့ ဘၪပၧၩ့တရၫ့လဖၪ, ဒဲလံထီၫ့ၥံၪ အၪ့အူၭ ယဟိဝၩ လၧနါဒံၩ့ၥံၪ ၥၫ့ထီးၥံၪ လၧယမၩကဲၪထၪ့ယဝ့ၫ, ဘဲၫၥိၭ ဆၧမိအၪ့အူၭထၪ့ဝ့ၫဒၪနီၪလီၫ. 6 တၭ စဒၫဝံၭ အၪ့နၩ့ဖၭ အဝ့ၫၥံၪ လၧလဒီၪ့လဒီၪ့နီၪ လၧစဒၫဝံၭ အဖိၪခွၫၥံၪအကျၩ, စဂၧၡၧၫ့, စကိဟၭ, ဒဲစမရၫရဲၫၥံၪလီၫ. 7 ၦဘၪဆဲၫ့ လၧၦဂၧၡၧၫ့ဖိၪနီၪ မွဲစလၫအဒၫ့, ဒဲစၡံမအဲၫၥံၪလီၫ. 8 စလၫအဒၫ့ အဖိၪခွၫလဖၪ, အခိၪမွဲ စယဟဲၫအ့လၭ, ဒဲစဇံၥၫ့, ဒဲစယိၫအ့လၭ, ၥၧၫ့ဂၩလီၫ. 9 စၡံမအဲၫ အဖိၪခွၫလဖၪ, စၡံလိၫမ့ၭ, ဒဲစဟၫဇအ့လၭ, ဒဲစဟၫရၫ့, ၥၧၫ့ဂၩလီၫ. အယီၩလဖၪမွဲ စလၫအဒၫ့ အဖါၥံၪ အခိၪလဖၪလီၫ. 10 တၭ စၡံမအဲၫ အဖိၪခွၫလဖၪ, မွဲ စယၫဟၭ, စဇဲနၫ, ဒဲစဇံအၧၭ, ဒဲစဘရဲအၫၥံၪလီၫ. ၦလံဂၩယီၩ မွဲစၡံမအဲၫ အဖိၪခွၫၥံၪလီၫ. 11 တၭ အခိၪနီၪမွဲ စယၫဟၭ, ဒဲစဇံဇၫမွဲ နံၫဂၩလဂၩတၭ, စဇံအၧၭ, ဒဲစဘရဲအၫၥံၪ အဖိၪခွၫလဖၪ အီၪအၪဂၩအ့ၬ. အခိးမွဲ ဆရၫ့နီၪ အီၪစီၪ့ဎး ဘဲၫအဝ့ၫၥံၪအဖါ အဂံၪ့ အၥိၭနီၪလီၫ. 12 စကိဟၭ အဖိၪခွၫလဖၪ, စအၫမရၫ့, စအံၭဇဟၫ, စဟံဘြၧၫ့, ဒဲစအၧၭဇဲၫအ့လၭၥံၪ, လံဂၩလီၫ. 13 စအၫမရၫ့ အဖိၪခွၫလဖၪ; စအၫရၧၫ့, ဒဲစမိစ့ၭ, တၭ စအၫရၧၫ့ဘၪ ဆၧအီၪက့ၪဖၭဝ့ၫ ဘဲၫၥိၭ အမိမၩဆံၫ့ဎံၪ ဆၧဆံၫ့ဎံၪထုၬလဖၪ, အဝ့ၫဒၪ ဒဲအဖိၪခွၫလဖၪ အဆိၩအကၠၪနီၪ, လၧအမိဆူၭခဲၩထၪ့ ဆၧနၧၫ့မၧၫ့ လၧယဟိဝၩ အမ့ၬယၫ, ဒဲမၩ အဆၧဖံၭဆၧမၩ, ဒဲစံၭထၪ့အၪ့အူၭ အမံၩ့ အဆိၩအကၠၪနီၪလီၫ. 14 တၭ လၧယွၩအၡၩ စမိစ့ၭနီၪ, အဖိၪခွၫလဖၪ ဘၪဆဲၫ့ လၧစလံဝဲၫ အဒီၪ့နီၪလီၫ. 15 စမိစ့ၭ အဖိၪခွၫလဖၪမွဲ စဂၧၡၧၫ့, ဒဲစအံၫလအ့ဇၧၫၥံၪ လီၫ. 16 ၦဘၪဆဲၫ့ လၧစဂၧၡၧၫ့ အဖိၪခွၫၥံၪ, စၡ့ၫဘုၫအ့လၭမွဲ အခိၪလီၫ. တၭ စအံၫလအ့ဇၧၫ အဖိၪခွၫလဖၪ, စရံၫဟဘဲအၫမွဲ အခိၪလီၫ. 17 တၭ စအံၫလအ့ဇၧၫ အဖိၪခွၫဂူၫဂၩၥံၪ အီၪအ့ၬ; အ့ၪမွဲ စရံၫအဘဲအၫ အဖိၪခွၫၥံၪ အီၪအၪဂၩလီၫ. 18 လၧစအံၭဇဟၫ အဖိၪခွၫၥံၪ, စၡံၫလိမ့ၭမွဲ အခိၪလီၫ. 19 လၧစဟံဘြၧၫ့ အဖိၪခွၫလဖၪနီၪ, အခၪ့ထံၭမွဲ စယ့ၫရဲအၫ, နံၫဂၩလဂၩ စအၫမရဲအၫ, ၥၧၫ့ဂၩလဂၩ စယဟၫဇအ့လၭ, လံဂၩလဂၩ စယ့ၭကမံအၫ့ၥံၪလီၫ. 20 လၧစအၧၭဇဲအ့လၭ အဖိၪခွၫလဖၪနီၪ အခၪ့ထံၭမွဲ စမဲခၫ, ဒဲနံၫဂၩလဂၩ စယ့ၫစဲအၫၥံၪလီၫ. 21 စမရၫရဲၫ အဖိၪခွၫၥံၪနီၪ, မွဲစမၫလံၫ, ဒဲစမုၫၡဲၫၥံၪ လီၫ. စမၫလံၫ အဖိၪခွၫလဖၪ, စအံၫလအ့ဇၧၫ, ဒဲစကံၭၥံၪလီၫ. 22 စအံၫလအ့ဇၧၫ ၥံၫဝ့ၫဒၪတၭ, အဖိၪခွၫလဖၪ အီၪအ့ၬ, အီၪန့ၫ အဖိၪမုၪၥံၪတၭ; အထၧၫ့ဖုဝဲၥံၪ စကံၭ အဖိၪခွၫၥံၪ မၩန့ အဝ့ၫၥံၪလီၫ. 23 စမုၫၡဲၫ အဖိၪခွၫလဖၪ; စမၫလံၫ, ဒဲစအံဒၧၫ, ဒဲစယ့ၫရမီၭနီၪ, ၥၧၫ့ဂၩလီၫ. 24 ၦလဖၪနီၪ မွဲစလံဝဲၫ အဖိၪခွၫလဖၪ ဘဲၫအဝ့ၫၥံၪအဖါလဖၪ အဂံၪ့ အၥိၭနီၪ, ဖါၥံၪအခိၪ, ဘဲၫဆၧဝံထၪ့နၬထၪ့ဝ့ၫ အမံၩ့ လဂၩဘၪလဂၩ အၥိၭနီၪ, ၦလၧအမၩ ယဟိဝၩအဂံၪ့ အဆၧမၩ, လၧအနံၪ့ ထၪ့ဘၭ နံၫဆံၫ ဒဲနံၫဆံၫ အဖၫ့ခိၪလီၫ. 25 အဂဲးဘဲၫယီၩ စဒၫဝံၭစံၭဝ့ၫ, ယဟိဝၩ အံၫစရ့လၭအယွၩ ဖ့ၪလၫ့ အၡၩခမျၧးၥံၪ လၧဆၧအီၪပွံၭ, ဘဲၫၥိၭ အဝ့ၫၥံၪ မိအီၪလၧယရုစလံၫ့ အဖၧၩ့ အဆိၩအကၠၪလီၫ. 26 ဒဲလၧၦလံဝဲၫဖိၪလဖၪနီၪဆ့တၭ; တဲၩဆံၫ့ဎံၪနီၪ မွဲဂ့ၩ, ထွ့ၫၥံၪ ဘၪဆဲၫ့ လၧအဆၧဖံၭဆၧမၩနီၪ မွဲဂ့ၩ, အဝ့ၫၥံၪ မိဘၪဆိၬလၧၩ့အ့ၬ. 27 အဂဲးဘဲၫယီၩ လၧစဒၫဝံၭ အဆၧချဲၩ့ လၧခဲၫ့ထုၬလဖၪ အကၠီၩ့နီၪ, ၦလံဝဲၫဖိၪၥံၪ ဘၪ ဆၧဝံထၪ့နၬထၪ့ဝ့ၫ လၧအနံၪ့ ထၪ့ဘၭ နံၫဆံၫ ဒဲနံၫဆံၫ အဖၫ့ခိၪလီၫ. 28 အဂဲးဘဲၫယီၩ အဝ့ၫၥံၪအလးမွဲ လၧအဘၪမၩ စအၫရၧၫ့ အဖိၪခွၫလဖၪ အဆၧမၩ လၧယဟိဝၩအဂံၪ့ အဆၧမၩ အဂး, လၧအဝၩ့ဖၧၩ့, ဒဲလၧဒူၭဖၧၩ့ၥံၪ, ဒဲလၧအမၩဆံၫ့ ကယဲ ဆၧဆံၫ့ဎံၪလဖၪ ထီးအလူၬ, ဒဲဆၧမၩ ဘၪဆဲၫ့ လၧယွၩအဂံၪ့ အဆၧဖံၭဆၧမၩနီၪ; 29 လၧဆၧမ့ၬယၫအကိၪနီၪ အဂးမွဲဂ့ၩ, လၧကိၪမုၬ လၧဆၧဘိၪ့ကိၪမုၬအဂး မွဲဂ့ၩ, ဒဲလၧကိၪပၪပဲၪမံၪလအီၪဘၪမွဲဂ့ၩ, ဒဲလၧဆၧလၧဖၧၩ့ဖၧၩ့အဂး မွဲဂ့ၩ, ဒဲဆၧလၧအဘၪအၪ့ဆ့ၭအဂး မွဲဂ့ၩ, ဒဲကယဲ ဆၧလၧဆၧတိၪ့ မွဲဂ့ၩ, ဒဲဆၧထိၪဆၧလၧအဂး; 30 ဒဲဆၧၫ့ထုၪ့ ကိၭဂီၩဒ့ၭ ဘဲၫၥိၭ အမိစံၭထၪ့အၪ့အူၭ ဒဲၥံၫကျံၩထၪ့ ယဟိဝၩနီၪ, ဒဲလၧမုဂၪလၩ့လခီၫ ဘဲၫနီၪၥိၭဆ့လီၫ. 31 ဒဲလၧအမိလုထၪ့ ယဟိဝၩ လၧကယဲ ဆၧလုမ့ၪၥံၪ ထီးအလူၬ လၧမးၥံၫအနံၩ, လၧလၩၥံၫ, ဒဲလၧဆၧဘိၪ့ဖၭဝဲၩဝ့ၫ, ဘဲၫအဆၧဝံထၪ့ အၥိၭ, ဘဲၫအထူၫအရူၫ လၧဆၧမၪလူၬ အဝ့ၫၥံၪအဂး အၥိၭ, လၧယဟိဝၩ အမ့ၬယၫ လထံၪဎး လဘီၩ့ဎး အၥိၭနီၪ; 32 ဒဲလၧအဝ့ၫၥံၪ ဘၪ ယိထဲၩ့ခွါထဲၩ့ တဲၩဆံၫ့ဎံၪ အဆၧအီၪကီၪ့, ဒဲယိအလးဆံၫ့ဎံၪနီၪ, ဒဲယိအဝ့ၫၥံၪ အထၧၫ့ဖုဝဲ စအၫရၧၫ့ အဖိၪခွၫလဖၪ, လၧယဟိဝၩ အဂံၪ့ အဆၧမၩနီၪ အဖၧၩ့လီၫ.

၁ ကွ့ၭနဲၪ့ဆၧ 1 Chronicles 24

1 တၭ စအၫရၧၫ့ အဖိၪခွၫၥံၪ အဆၧအၪ့နၩ့ဖၭလိၬအၥၭမွဲ အယီၩ; စအၫရၧၫ့ အဖိၪခွၫလဖၪနီၪ; စနၫဒၭ, ဒဲစအဘဲဟုၫ, စအံၫလအ့ဇၧၫ, ဒဲစအံၭ၁မၫၥံၪလီၫ. 2 အ့ၪမွဲ စနၫဒၭ ဒဲစအဘဲဟုၫ ၥံၫဝ့ၫ ဘိၩ့အဖါ လချုၭ ၥံၫဒံၭဘၪတၭ, အဖိၪအီၪနးဂၩအ့ၬ. အခိးမွဲ စအံၫလအ့ဇၧၫ, ဒဲစအံၭ၁မၫၥံၪ မၩ ၦလုဆၧအလးနီၪလီၫ. 3 စဇၫဒီၭ လၧစအံၫလအ့ဇၧၫ အဖိၪခွၫၥံၪ, ဒဲစအဟံမလ့ၭ လၧစအံၭ၁မၫ အဖိၪခွၫၥံၪ, စဒၫဝံၭ အၪ့နၩ့ဖၭ အဝ့ၫၥံၪ ဘဲၫအဆၧမၩအလး အီၪဝ့ၫ အၥိၭနီၪလီၫ. 4 တၭ လၧစအံၫလအ့ဇၧၫ အဖိၪခွၫၥံၪ အကျၩနီၪ ၦအခိၪလဖၪ အီၪအၪနဲၪ့ဒံၭ လၧစအံၭ၁မၫ အဖိၪခွၫ အကျၩနီၪတၭ; ဆၧအၪ့နၩ့ဖၭ အဝ့ၫၥံၪ ဘဲၫနီၪၥိၭလီၫ. လၧ စအံၫလအ့ဇၧၫ အဖိၪခွၫလဖၪ အကျၩနီၪ, ၦအခိၪၥံၪ ဘၪဆဲၫ့ လၧအဝ့ၫၥံၪအဖါ အဂံၪ့ အၥိၭ အီၪ လဆံၫဎူၫဂၩ; ဒဲလၧစအံၭ၁မၫ အဖိၪခွၫလဖၪ အကျၩ ဘဲၫအဝ့ၫၥံၪအဖါ အဂံၪ့ အၥိၭ အီၪဝ့ၫ ဎိၭဂၩၥံၪလီၫ. 5 ဖၭဝ့ၫ ဘဲၫနီၪၥိၭတၭ, အၪ့နၩ့ဖၭ အဝ့ၫၥံၪ ဘဲၫအလး ဘၪဆဲၫ့လိၬအၥၭ အၥိၭနီၪ; ၦပၧၩ့လးဆံၫ့ဎံၪအဂး, ၦပၧၩ့ယွၩအဂံၪ့အဂးနီၪ, ဘၪဆဲၫ့ လၧစအံၫလအ့ဇၧၫ အဖိၪခွၫၥံၪ, ဒဲစအံၭ၁မၫ အဖိၪခွၫၥံၪလီၫ. 6 ၦကွ့ၭလံၬ စနၥၫ့နအ့လၭ အဖိၪခွၫ စၡံၫမအဲအၫ, ဘၪဆဲၫ့ လၧၦလံဝဲၫဖိၪ, ကွ့ၭဆၧလဖၪနီၪ လၧစဎွၩ အမ့ၬယၫ, ဒဲၦဒိၪဖၭဒိၪၥံၪ, ဒဲၦလုဆၧ စဇၫဒီၭ, ဒဲစအဟံမလ့ၭ, စအဘဲအၥၫ အဖိၪခွၫနီၪ, ဒဲလၧဖါၥံၪ အခိၪလဖၪ, ဒဲၦလုဆၧၥံၪ ဒဲၦလံဝဲၫဖိၪၥံၪ အမ့ၬယၫဆ့လီၫ. ဆၧမၩန့ လၧစအံၫလအ့ဇၧၫ အဂး ဂံၪ့လဒီၪ့ဖၭဒိၪ, ဒဲလဒီၪ့ လၧစအံၭ၁မၫ အဂးနီၪဆ့လီၫ. 7 တၭ ဆၧဖၭဝ့ၫ လၧအခၪ့ထံၭလစီၪ့ ဘၪ လၧစယဟိအရ့ၭ, နံၫစီၪ့လစီၪ့ လၧစယဒဲၫယၫ, 8 ၥၧၫ့စီၪ့လစီၪ့ လၧစဟၫရံၫ့, လံစီၪ့လစီၪ့ လၧစစံၫအိရံၫ့, 9 ယဲစီၪ့လစီၪ့ လၧစမၫလခဲအၫ, ဎူၫစီၪ့လစီၪ့ လၧစမဲၫယမံၫ့, 10 နွ့ၫစီၪ့လစီၪ့ လၧစဟၭကီၭ, ဎိၭစီၪ့လစီၪ့ လၧစအဘဲယၫ, 11 ခွံၫစီၪ့လစီၪ့ လၧစယ့ၭရှုၫအၫ, ဆံၫစီၪ့လစီၪ့ လၧစၡ့ၭခနဲအၫ, 12 ဆံၫလစီၪ့လစီၪ့ လၧစအံၫလဲအၡံၭ, ဆံၫနံၫစီၪ့လစီၪ့ လၧစယၫကံၫ့, 13 ဆံၫၥၧၫ့စီၪ့လစီၪ့ လၧစဟုၭပၫ, ဆံၫလံစီၪ့လစီၪ့ လၧစယ့ၭရှုၭဘအၭ, 14 ဆံၫယဲစီၪ့လစီၪ့ လၧစဘံလဂၫ, ဆံၫဎူၫစီၪ့လစီၪ့ လၧစအံၭမၧၫ, 15 ဆံၫနွ့ၫစီၪ့လစီၪ့ လၧစဟံဇၧၫ, ဆံၫဎိၭစီၪ့လစီၪ့ လၧစအၭဖစံၭ, 16 ဆံၫခွံၫစီၪ့လစီၪ့ လၧစဖ့ၭ၁ဟဲအၫ, အလး နံၫဆံၫနီၪ လၧစယ့ၫဇံၫက့လၭ, 17 နံၫဆံၫလစီၪ့အလး လၧစယၫခံၫ့, နံၫဆံၫနံၫစီၪ့လစီၪ့ လၧစဂၫမုၫလၭ, 18 နံၫဆံၫၥၧၫ့စီၪ့လစီၪ့ လၧစဒံၫလအဲအၫ, နံၫဆံၫလံစီၪ့လစီၪ့ လၧစမၫအဇဲအၫနီၪလီၫ. 19 ဆၧလဖၪနီၪ မွဲအဝ့ၫၥံၪ အထူၫအရူၫ လၧအဆၧဖံၭဆၧမၩ အဖၧၩ့, ဘဲၫၥိၭ အမိဂဲၫနုၬ လၧယဟိဝၩ အဂံၪ့ဖၧၩ့, ဘဲၫအလးအီၪဝ့ၫ အၥိၭ, လၧအဝ့ၫၥံၪအဖါ စအၫရၧၫ့ အဖၫ့လၬ, ဘဲၫယဟိဝၩ အံၫစရ့လၭအယွၩ မၪလူၬ အဝ့ၫဒၪ အၥိၭနီၪလီၫ. 20 ၦလံဝဲၫ အဖိၪခွၫၥံၪ လၧအအီၪလၩ့ထးဝ့ၫလဖၪမွဲ အယီၩ, လၧစအၫမရၫ့ အဖိၪခွၫၥံၪ, စရှုၫဘအ့လၭ; စရှုၫဘအ့လၭ အဖိၪခွၫၥံၪ, စယံၫဒဲအၫလီၫ. 21 ဆၧဘၪဆဲၫ့ လၧစရံၫဟဘဲအၫ အဖိၪခွၫလဖၪနီၪ, အခၪ့ထံၭမွဲ စအံၭစဟဲအၫလီၫ. 22 လၧၦအံၭဇဟၫဖိၪလဖၪ, စၡံလိၫမီၭ; လၧစၡံလိၫမီၭ အဖိၪခွၫၥံၪနီၪ, စယၫဟၭလီၫ. 23 လၧစဟံဘြၧၫ့ အဖိၪခွၫလဖၪ, စယ့ၫရဲအၫ, နံၫဂၩလဂၩ စအၫမရဲအၫ, ၥၧၫ့ဂၩလဂၩ စယ့ၫဟၫဇအ့လၭ, လံဂၩလဂၩ စယ့ၭကမံအၫ့လီၫ. 24 လၧစအၧဇဲၫအ့လၭ အဖိၪခွၫလဖၪ, စမဲခၫ; လၧစမဲခၫ အဖိၪခွၫလဖၪ စၡၫမၧၫ လီၫ. 25 စမဲခၫ အထၧၫ့ဖုဝဲခွၫ မွဲစအံၭစဟဲအၫ; လၧစအံၭစဟဲအၫ အဖိၪခွၫလဖၪ, စဇ့ၭခရဲအၫလီၫ. 26 စမရၫရဲၫ အဖိၪခွၫလဖၪ, မွဲစမၫလံၫ, ဒဲစမုၫၡဲၫ; စယၫအဇဲအၫ အဖိၪခွၫလဖၪ, စဘံနိၫလီၫ. 27 စမရၫရဲၫ အဖိၪခွၫၥံၪ လၩ့ဆိၩထဲၩ့ လၧစယၫအဇဲအၫနီၪ မွဲစဘံနိၫ, ဒဲစၡိဟၫ့ ဒဲစဇၭခၧၫ, ဒဲစအံဘြဲၫလီၫ. 28 လၧစမၫလံၫမွဲ စအံၫလအ့ဇၧၫ လၧအဖိၪခွၫၥံၪ အီၪနးဂၩအ့ၬ. 29 ဆၧဘၪဆဲၫ့ လၧစကံၭတၭ; စကံၭ အဖိၪခွၫ စယ့ၫရၫမအ့လၭလီၫ. 30 စမုၫၡဲၫ အဖိၪခွၫလဖၪ, စမၫလံၫ, ဒဲစအံဒၧၫ့, ဒဲစယ့ၫရမီၭနီၪလီၫ. အနီၪလဖၪမွဲ ၦလံဝဲၫဖိၪၥံၪ အဖိၪခွၫလဖၪ, ဘဲၫအဝ့ၫၥံၪ အဖါလဖၪ အဂံၪ့ၥံၪ အၥိၭနီၪလီၫ. 31 အဝ့ၫၥံၪ ဖၭဝ့ၫ မီၪ့ဎီၩ့ အထၧၫ့ဖုဝဲ စအၫရၧၫ့ အဖိၪခွၫလဖၪ လၧစဎွၩဒၫဝံၭ အမ့ၬယၫ, ဒဲလၧစဇၫဒီၭ, ဒဲစဟံမလ့ၭ, ဒဲလၧအဖါၥံၪ အခိၪလဖၪ, လၧၦလုဆၧလဖၪ, ဒဲလၧၦလံဝဲၫဖိၪၥံၪ, အဝ့ၫၥံၪအဖါၥံၪ အခိၪလဖၪ ဒၪလ့ၬ မီၪ့ဎီၩ့ လၧအထၧၫ့ဖုဝဲၥၭဘၪ့လဖၪနီၪလီၫ.

၁ ကွ့ၭနဲၪ့ဆၧ 1 Chronicles 25

1 လၧနီၪအမ့ၬယၫ စဒၫဝံၭ ဒဲၦၥုၭမုခမျၧးအခိၪလဖၪ အီၪက့ၪ ၦၡၩ လၧဆၧမၩအဂးနီၪ, ၦဘၪဆဲၫ့ လၧစအၫစၭ အဖိၪခွၫၥံၪ, ဒဲလၧစဟံမၫ့, ဒဲလၧစယ့ၭဒုၫၥၫ့ၥံၪ, မွဲၦလၧအမိအၪ့အူၭထၪ့ဆၧ လၧနါဒံၩ့ၥံၪ, လၧၥၫ့ထီးၥံၪ, ဒဲလၧစံၩ့စံၩ့ၥံၪလီၫ. တၭ ၦလၧအမၩဆၧ ဘဲၫအဆၧဖံၭဆၧမၩ အီၪဝ့ၫ အၥိၭ အဆၧဝံဆၧနၬနီၪ မွဲဘဲၫယီၩ; 2 လၧစအၫစၭ အဖိၪခွၫလဖၪ, စဇၭကၧၫ, ဒဲစယိၥၭ, ဒဲစန့ၭ၁နဲအၫ, ဒဲစအၭစရံလၫ, စအၫစၭ အဖိၪခွၫၥံၪ, လၧစအၫစၭအစူၪ အဖၫ့လၬ, လၧအၥံၫကျံၩဆၧ, ဘဲၫစဎွၩ အထူၫအရူၫ အီၪဝ့ၫ အၥိၭနီၪလီၫ. 3 လၧစယ့ၭဒုၫၥၫ့; စယ့ၭဒုၫၥၫ့ အဖိၪခွၫလဖၪ; စဂ့ၭဒလဲအၫ, ဒဲစဇံရဲၫ, ဒဲစယ့ၭၡအဲအၫ, စဟၭၡဘဲအၫ, ဒဲစမၭတၥဲအၫ, ဎူၫဂၩ လၧအဝ့ၫၥံၪအဖါ စယ့ၭဒုၫၥၫ့ အစူၪ အဖၫ့လၬ, ၦလၧအၥံၫကျံၩထၪ့ လၧနါဒံၩ့, လၧအမိဖ့ၪလၫ့ ဆၧအခိးအတၩ ဒဲအၪ့အူၭ ယဟိဝၩနီၪလီၫ. 4 လၧစဟံမၫ့; စဟံမၫ့ အဖိၪခွၫလဖၪ; စဘၧၭကဲအၫ, စမၭတနဲအၫ, စအၧၭဇဲၫအ့လၭ, စၡ့ၫဘုၫအ့လၭ, ဒဲစယ့ၫရမီၭ, စဟၫ့အနဲအၫ, စဟၫ့နနဲၫ, စအံၫလဲအၥၫ, စဂံၭဒၪလတဲၫ, ဒဲစရိၫမၫတအံဇၧၫ, စယီၭၡဘ့ၭကၡၫ, စမၫလၥံၫ, စဟိၥၧၫ, စမဟၫဇအီၭ; 5 အဝ့ၫၥံၪနီၪ ထီးအလူၬမွဲ စဎွၩအမီၪ လၧဆၧဘၪဆဲၫ့ လၧယွၩ, လၧအမိဆိၬထၪ့ ဆၧနိၩ့, စဟံမၫ့ အဖိၪခွၫလဖၪလီၫ. တၭ ယွၩ ဖ့ၪလၫ့ စဟံမၫ့ အဖိၪခွၫလဖၪ လဆံၫလံဂၩ, ဒဲအဖိၪမုၪၥံၪ ၥၧၫ့ဂၩလီၫ. 6 အဝ့ၫၥံၪ ထီးအလူၬ အီၪလၧအဖါအစူၪ အဖၫ့လၬ လၧဆၧၥံၫကျံၩ အဂး, လၧယဟိဝၩ အဂံၪ့ဖၧၩ့, အီၪလၧစံၩ့စံၩ့ၥံၪ, ၥၫ့ထီးၥံၪ, ဒဲနါဒံၩ့ၥံၪ, လၧဆၧမၩအဂး လၧယွၩ အဂံၪ့ဖၧၩ့နီၪ, ဘဲၫစဎွၩ အဆၧမၪလူၬ လၧစအၫစၭ, စယ့ၭဒုၫၥၫ့ ဒဲစဟံမၫ့ အၥိၭနီၪလီၫ. 7 အခိးမွဲ အဝ့ၫၥံၪ အဆၧဝံဆၧနၬ, ဒဲအထၧၫ့ဖုဝဲၥံၪ လၧအဘၪ ဆၧၥီၪ့လိၪဝ့ၫ လၧယဟိဝၩ အလံၬထၭခိၪလဖၪ, ကယဲ ၦလၧအၥ့ၪဆၧနီၪ ထီးအလူၬ, မွဲနံၫယၩဎိၭဆံၫဎိၭဂၩၥံၪလီၫ. 8 အဝ့ၫၥံၪ ဖၭဝ့ၫတၭ, ၦလဒီၪ့ လၧၦလဒီၪ့, ၦအဆံၭ ဘဲၫၦအဒိၪ အၥိၭ, ၦၥ့ၪဆၧ ဘဲၫၦမၩလိၪဆၧ အၥိၭနီၪလီၫ. 9 တၭ ဖၭဝ့ၫ အခၪ့ထံၭနီၪ ဂဲၫထၪ့ လၧစအၫစၭ အဂး, ဘၪ စယိၥၭ; နံၫမံၩ့လမံၩ့ ဘၪ စဂံၭဒလဲအၫ, အဝ့ၫဒၪ ဒဲအထၧၫ့ဖုဝဲၥံၪ ဒဲအဖိၪခွၫၥံၪမွဲ လဆံၫနံၫဂၩလီၫ. 10 ၥၧၫ့မံၩ့လမံၩ့ ဘၪ စဇၭကၧၫ, အဝ့ၫဒၪ, ဒဲအဖိၪခွၫၥံၪ, ဒဲအထၧၫ့ဖုဝဲၥံၪမွဲ လဆံၫနံၫဂၩလီၫ. 11 လံမံၩ့လမံၩ့ ဘၪ စအံၭဇရဲၫ, အဝ့ၫဒၪ, အဖိၪခွၫၥံၪ ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 12 ယဲမံၩ့လမံၩ့ ဘၪ စန့ၭ၁နဲအၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 13 ဎူၫမံၩ့လမံၩ့ ဘၪ စဘၧၭကဲအၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 14 နွ့ၫမံၩ့လမံၩ့ ဘၪ စယ့ၭၡရံလၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 15 ဎိၭမံၩ့လမံၩ့ ဘၪ စယံၭၡအဲအၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 16 ခွံၫမံၩ့လမံၩ့ ဘၪ စမၭတနဲအၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 17 ဆံၫမံၩ့လမံၩ့ ဘၪ စၡံမအဲၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 18 ဆံၫလမံၩ့လမံၩ့ ဘၪ စအၭဇၫရ့လၭ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 19 လဆံၫနံၫမံၩ့လမံၩ့ ဘၪ စဟၭၡဘဲအၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 20 လဆံၫၥၧၫ့မံၩ့လမံၩ့ ဘၪ စရှုၫဘအ့လၭ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 21 လဆံၫလံမံၩ့လမံၩ့ ဘၪ စမၭတၥဲအၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩ လီၫ. 22 လဆံၫယဲမံၩ့လမံၩ့ ဘၪ စယ့ၫရမီၭ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 23 လဆံၫဎူၫမံၩ့လမံၩ့ ဘၪ စဟၫ့အနဲအၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 24 လဆံၫနွ့ၫမံၩ့လမံၩ့ ဘၪ စယီၭၡဘ့ၭကၡၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 25 လဆံၫဎိၭမံၩ့လမံၩ့ ဘၪ စဟၫ့နနဲၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 26 လဆံၫခွံၫမံၩ့လမံၩ့ ဘၪ စမၫလိၫၥဲၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 27 အမံၩ့ နံၫဆံၫမံၩ့လမံၩ့ ဘၪ စအံၫလဲအၥၫ, အဝ့ၫဒၪ အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 28 အမံၩ့ နံၫဆံၫလမံၩ့လမံၩ့ ဘၪ စဟိၥၧၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 29 နံၫဆံၫနံၫမံၩ့လမံၩ့ ဘၪ စဂံၭဒၫလတဲၫ, အဝ့ၫဒၪ အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩ လီၫ. 30 နံၫဆံၫၥၧၫ့မံၩ့လမံၩ့ ဘၪ စမဟၫဇအီၭ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ. 31 နံၫဆံၫလံမံၩ့လမံၩ့ ဘၪ စရိၫမၫတအံဇၧၫ, အဝ့ၫဒၪ, အဖိၪခွၫၥံၪ, ဒဲအထၧၫ့ဖုဝဲၥံၪ, မွဲလဆံၫနံၫဂၩလီၫ.

1 ၦပၧၩ့တရၫ့ၥံၪ အဆၧအၪ့နၩ့ဖၭ အဂဲးအကၠီၪ့; လၧၦကိၭရံၫဖိၪ အကျၩ, စကိၭရံၫ အဖိၪခွၫ စမၡ့လမဲအၫ, လၧစအၫစၭ အဖိၪခွၫလဖၪ အကျၩနီၪလီၫ. 2 တၭ စမၡ့လမဲအၫ အဖိၪခွၫလဖၪ, မွဲအဖိၪဝဲၡါ စဇ့ၭခရဲအၫ, နံၫဂၩလဂၩ စယ့ၭဒအ့လၭ, ၥၧၫ့ဂၩလဂၩ စဇ့ၭဘဒဲအၫ, လံဂၩလဂၩ စယၭ၁နဲၪအ့လၭ, 3 ယဲဂၩလဂၩ စအံလၫ့, ဎူၫဂၩလဂၩ, စယ့ၫဟိဟၫနၫ့, နွ့ၫဂၩလဂၩ စအံၫလအံနအဲၫလီၫ. 4 တၭ စအိၫဘဒံဒၧၫ့ အဖိၪခွၫလဖၪ, မွဲအဝဲၡါ စၡံမအဲအၫ, နံၫဂၩလဂၩ စယ့ၫဟီၭဇဘၭ, ၥၧၫ့ဂၩလဂၩ စယိအၫ, လံဂၩလဂၩ စစၫခၫ, ယဲဂၩလဂၩ, စနၥၫ့နအ့လၭ, 5 ဎူၫဂၩလဂၩ စအၫမအံလၭ, နွ့ၫဂၩလဂၩ စအံၫစခၫ, ဎိၭဂၩလဂၩ စဖုၫလၥဲၫ; အဂဲးဘဲၫယီၩ ဘၪ ယွၩ အဆၧဆိၪဂ့ၩလီၫ. 6 ဒဲလၧအဖိၪခွၫ စၡံၫမအဲအၫဆ့ ဆၧအီၪဖျဲၪန့ ဖိၪခွၫၥံၪ လၧအဂး, ၦလၧအပၧၩ့ အဝ့ၫၥံၪအဖါ အဂံၪ့နီၪ ထီးအလူၬ; အဂဲးဘဲၫယီၩ မွဲၦအဆီၪ့ ဒဲအၥၭဒူၩလီၫ. 7 စၡံၫမအဲအၫ အဖိၪခွၫၥံၪ; စအီ၁နဲၫ, ဒဲစရ့ဖၫအ့လၭ, ဒဲစအိဘ့ၭ အဝ့ၫဒၪ အထၧၫ့ဖုဝဲၥံၪ, ၦအဂဲးဆီၪ့, မွဲစအံၫလဲဟုၫ, ဒဲစစ့ၫမခဲအၫၥံၪ လီၫ. 8 အဝ့ၫၥံၪ ထီးအလူၬ အီၪလၧစအိၫဘဒံဒၧၫ့ အဖိၪခွၫၥံၪ အကျၩလီၫ. အဝ့ၫၥံၪ ဒဲအဖိၪခွၫၥံၪ ဒဲအထၧၫ့ဖုဝဲၥံၪ, ၦၡၩ အီၪလၧအစီၩ့အမၩ့ လၧအဂဲးဆီၪ့ဘၭဆီၪ့ လၧဆၧဖံၭဆၧမၩ အဂး, ဘၪဆဲၫ့ လၧစအိဘဒံဒၧၫ့ ဎူၫဆံၫနံၫဂၩလီၫ. 9 ဒဲစမၡ့လမဲအၫ အီၪလၧအဖိၪခွၫၥံၪ, ဒဲအထၧၫ့ဖုဝဲၥံၪ, ၦဂဲးဆီၪ့နီၪ, လဆံၫဎိၭဂၩလီၫ. 10 ဒဲစဟိစၫ, လၧစမရၫရဲၫ အဖိၪၥံၪ အကျၩ, အီၪလၧအဖိၪခွၫၥံၪ; အခိၪမွဲ စစံမရဲၫ, (လမွဲဘၪ အဝဲၡါ လါနၫ့တၭ, အဖါဒုၭကဲၪထၪ့ အခိၪ); 11 နံၫဂၩလဂၩ စဟံၫလကဲအၫ, ၥၧၫ့ဂၩလဂၩ စတ့ၭဘလဲၫအၫ, လံဂၩလဂၩ စဇ့ၭခရဲအၫတၭ; စဟိစၫ အဖိၪခွၫၥံၪ ဒဲအထၧၫ့ဖုဝဲၥံၪ ထီးအလူၬမွဲ လဆံၫၥၧၫ့ဂၩလီၫ. 12 လၧအဝ့ၫၥံၪ အကျၩ လၧၦခိၪလဖၪ ဒၪလ့ၬ အကျၩ နီၪ, ၦပၧၩ့တရၫ့ၥံၪ အဆၧနၩ့ဖၭ အီၪဝ့ၫ, လစီၪ့ဎး လၧလစီၪ့ဒၪ, ဘဲၫၥိၭ အမိမၩ အခ့ၫအၡၩ အဆၧမၩ လၧယဟိဝၩ အဂံၪ့ဖၧၩ့နီၪလီၫ. 13 အဝ့ၫၥံၪ ဖၭဝ့ၫတၭ, ၦအဆံၭ ဘဲၫၦအဒိၪအၥိၭ, ဘဲၫအဝ့ၫၥံၪအဖါ အဂံၪ့ အၥိၭ, လၧတရၫ့ ကိၭစီၪ့ဒ့ၭ ဆုၬဆုၬ အဂးလီၫ. 14 တၭ ဆၧဖၭ ဘၪဆဲၫ့ လၧမုထၪ့လခီၫ ဘၪ စၡ့ၫလမဲအၫနီၪလီၫ. ထီးနီၪလဖၧၫ့ အဝ့ၫၥံၪ ဖၭဝ့ၫ လၧအဖိၪခွၫ ၦကိၪ့ဆၧၥ့ၪ အၥုၪ့ဆၭအၥၭဆၭ စဇ့ၫခရဲအၫ အဂးတၭ; အဝ့ၫဒၪ အဆၧဖၭနီၪ ဂဲၫထၪ့ လၧဆၧဘၪဆဲၫ့ လၧမုဖၩလခီၫလီၫ. 15 လၧမုခံၫ့လခီၫ ဘၪ စအိၫဘဒံဒၧၫ့, အဖိၪခွၫလဖၪ စအၫစုဖံၫ့ အဂံၪ့နီၪလီၫ. 16 လၧမုနုၬလခီၫ ဘၪ စရှုၭဖံၫ့ ဒဲစဟိစၫ, ဒဲတရၫ့ ၡၪလခ့ၭ လၧဖၧၩ့ၥၭမု အဆၧလ့ၩထၪ့နီၪ, ၦပၧၩ့ဆၧလစီၪ့ ဎၩ့ လၧၦပၧၩ့ဆၧလစီၪ့လီၫ. 17 လၧမုထၪ့လခီၫနီၪ ၦလံဝဲၫ အီၪဎူၫဂၩ, လၧမုဖၩလခီၫနီၪ လနံၩဘၪလနံၩ လံဂၩ, လၧမုခံၫ့လခီၫနီၪ လနံၩဘၪလနံၩ လံဂၩ, ဒဲတီၩ လၧအၫစုပံၫ့ လခီၫနီၪ, နံၫဂၩ, နံၫဂၩလီၫ. 18 လၧပၫဘၫ လၧမုနုၬလခီၫနီၪ, လၧဖၧၩ့ၥၭမု လံဂၩ, ဒဲလၧပၫဘၫ နံၫဂၩလီၫ. 19 အနီၪလဖၪ မွဲ ၦပၧၩ့တရၫ့ အဆၧနၩ့ဖၭ လၧစကိရံၫ အဖိၪခွၫၥံၪ အကျၩ, ဒဲလၧစမရၫရဲၫ အဖိၪခွၫၥံၪ အကျၩလီၫ. 20 တၭ လၧၦလံဝဲၫဖိၪ အကျၩနီၪ, စအဟဲယၫ အီၪလၧယွၩအဂံၪ့ အဆၧအီၪက့ၪကီၪ့အလး အဖၫ့ခိၪ, ဒဲလၧဆၧဆံၫ့ဎံၪၥံၪ အဆၧအီၪက့ၪကီၪ့အလး အဖၫ့ခိၪနီၪဆ့ လီၫ. 21 ဆၧဘၪဆဲၫ့ လၧစလၫအဒၫ့ အဖိၪခွၫၥံၪ; ဖါၥံၪ အခိၪ, ၦဂၧၡၧၫ့ဖိၪ စလၫအဒၫ့ အဖိၪခွၫၥံၪ, ၦဂၧၡၧၫ့ဖိၪ ဒၪလ့ၬ စလၫအဒၫ့နီၪ, မွဲစယဟဲအလဲၫလီၫ. 22 စယဟဲအလဲၫ အဖိၪခွၫၥံၪ; စဇံၥၫ့, ဒဲအထၧၫ့ဖုဝဲ စယိၫအ့လၭ နီၪ, လၧအအီၪလၧယဟိဝၩအဂံၪ့ အဆၧအီၪက့ၪကီၪ့အလး အဖၫ့ခိၪလီၫ. 23 လၧၦအၫမရၫ့ဖိၪၥံၪ အကျၩနီၪ, ၦအံၭဇဟၫဖိၪလဖၪ, ၦဟံဘြၧၫ့ဖိၪလဖၪ, ၦအၧၭဇၫအ့လၭဖိၪလဖၪလီၫ. 24 စဂၧၡၧၫ့ အဖိၪခွၫ စၡ့ၫဘုၫအ့လၭ, စမိစ့ၭ အဖိၪခွၫ, လၧအပၧၩ့ ဆၧအီၪက့ၪကီၪ့အလးလဖၪလီၫ. 25 ဒဲအထၧၫ့ဖုဝဲၥံၪ လၩ့ဆိၩထဲၩ့ လၧစအံၫလအ့ဇၧၫတၭ; အဖိၪခွၫ စရံၫဟဘဲအၫ, ဒဲအဖိၪခွၫ စယ့ၭၡဟဲအၫ, ဒဲအဖိၪခွၫ စယိရၫ့, ဒဲအဖိၪခွၫ စဇံၭခြဲၫ, ဒဲအဖိၪခွၫ စၡံလိၫမ့ၭလီၫ. 26 စၡံလိၫမ့ၭနီၪ ဒဲအထၧၫ့ဖုဝဲၥံၪ အီၪလၧဆၧဆံၫ့ဎံၪလဖၪ အဆၧအီၪက့ၪကီၪ့ ထီးအလူၬ အဖၫ့ခိၪလီၫ. မွဲလၧစဎွၩဒၫဝံၭနီၪ, ဒဲဖါၥံၪ အရခိၪလဖၪ, ၦလထီၫ့ၥံၪ အခိၪလဖၪ, ဒဲလယၩၥံၪ အခိၪလဖၪ, ဒဲၦၥုၭမုခမျၧးၥံၪ အခိၪလဖၪ မၩဆံၫ့ဎံၪထၪ့ဝ့ၫဒၪလီၫ. 27 ဆၧလၧအအၪ့ဂူၬန့, လၧဆၧဒုၭၥုၭအဖၧၩ့နီၪ, အဝ့ၫၥံၪ မၩန့ အီၪက့ၪဆံၫ့ဎံၪဝ့ၫ လၧယဟိဝၩအဂံၪ့ အဆၧမၩ အဂးလီၫ. 28 ဒဲကယဲ ဆၧလၧမီၪစစၫမုၫအ့လၭ ဒဲစကံၭ အဖိၪခွၫ စစီလူၫနီၪ, ဒဲစနၧၫ အဖိၪခွၫ စအၭဘနၧၫ, ဒဲနးဇ့ၫရုအဲအၫ အဖိၪခွၫ စယိအၭနီၪ, အီၪက့ၪဆံၫ့ဎံၪဝ့ၫ ထီးအလူၬ; ဒဲကယဲ ၦၡၩ လဂၩလါလါ လၧအအီၪက့ၪဆံၫ့ဎံၪဆၧ လမံၩ့မံၩ့နီၪ, မွဲအအီၪလၧၡံလိၫမ့ၭ ဒဲအထၧၫ့ဖုဝဲၥံၪ အစူၪ အဖၫ့လၬလီၫ. 29 [ဆၧမၩအဂူၫဂၩ လၧၦလံဝဲၫဖိၪလဖၪ အဂး.] လၧၦအံၭဇဟၫဖိၪၥံၪ အကျၩနီၪ, စစံၫနနဲအၫ ဒဲအဖိၪခွၫၥံၪ အီၪလၧအံၫစရ့လၭ အဖၫ့ခိၪ လၧဆၧမၩ လၧခီၫ့အဂး, လၧၦဒိၪၥံၪ ဒဲၦစ့ၩရၫ့ဆၧလဖၪ အဂးလီၫ. 30 လၧၦဟံဘြၧၫ့ဖိၪ အကျၩနီၪ, စဟၭၡဘဲအၫ ဒဲအထၧၫ့ဖုဝဲၥံၪ, ၦၡၩအၥၭဒူၩ, လထီၫ့နွ့ၫယၩၥံၪ, ၦဒိၪၥံၪ ဘၪဆဲၫ့ လၧအံၫစရ့လၭ လၧအအီၪလၧယီၫဒၫ့ မုနုၬ ဝါယီၩ လခီၫ, လၧယဟိဝၩ အကဲၩ့အကၩ ထီးအလူၬ အဖၧၩ့, ဒဲလၧစဎွၩ အဆၧဖံၭဆၧမၩ အဖၧၩ့လီၫ. 31 လၧၦဟံဘြၧၫ့ဖိၪၥံၪ အကျၩနီၪ, စယရဲယၫမွဲ အခိၪ, လၧၦဟံဘြၧၫ့ဖိၪ အကျၩ ဒၪလ့ၬ, ဘဲၫအဖါၥံၪ အဆိၩလဖၪ အီၪဝ့ၫ အၥိၭနီၪလီၫ. လၧစဒၫဝံၭ ကဲၪ စဎွၩ အနံၪ့ လံဆံၫနံၪ့ လနံၪ့နီၪ, ဆၧအၪ့ဎၬ အဝ့ၫၥံၪတၭ, လၧအဝ့ၫၥံၪ အကျၩနီၪ ဆၧဒၪန့ ၦၡၩအဆီၪ့ ဒဲအၥၭဒူၩ လၧယ့ၫဇၧၫ ဘၪဆဲၫ့ လၧဂံလအၭနီၪလီၫ. 32 တၭ အထၧၫ့ဖုဝဲၥံၪ, ၦလၧအၥၭဒူၩ, ဖါၥံၪအခိၪလဖၪ, မွဲနံၫထီၫ့နွ့ၫယၩ, လၧစဎွၩဒၫဝံၭ ဒုၭကဲၪ ၦပၧၩ့ဆၧ လၧၦရုဘံၫ့ဖိၪၥံၪ အဖၫ့ခိၪ, ဒဲၦဂၭဖိၪၥံၪ, ဒဲစမနၭစ့ၫ အလခီၫဒီၪ့နီၪ, လၧကယဲ ဆၧလမံၩ့လါလါ ဘၪဆဲၫ့ လၧယွၩနီၪ, ဒဲစဎွၩ အမူၭအရါၥံၪလီၫ.

1 တၭ ၦအံၫစရ့လၭဖိၪၥံၪ ဘဲၫအဆၧဝံဆၧနၬ အၥိၭ, ဖါၥံၪအခိၪလဖၪ, ဒဲၦအထီၫ့ၥံၪ အခိၪလဖၪ, ဒဲၦအယၩၥံၪ အခိၪလဖၪ, ဒဲအဝ့ၫၥံၪ အၦဒိၪလဖၪ လၧအမၩ စဎွၩအဆၧမၩ လၧအဒီၪ့လဖၪ အဖၧၩ့နီၪ, လၧအဂဲၫနုၬ ဒဲစဲၪ့ထၪ့ခွံၬ လၩလဘံၪ့ဘၪလဘံၪ့, လၧနံၪ့အလၩ ကိၭဘံၪ့ဒ့ၭ, လဒီၪ့လဒီၪ့ ဆုၬဆုၬနီၪ, မွဲနံၫလၬလံထီၫ့ လီၫ. 2 လၧအခၪ့ထံၭလဒီၪ့ လၧလၩအခၪ့ထံၭ အဂးနီၪ, စဇၭဘဒၭအ့လၭ အဖိၪခွၫ စယၡိဘအၫ့ အီၪလၧအဖၫ့ခိၪတၭ; လၧအဝ့ၫဒၪအဒီၪ့ဖၧၩ့ မွဲနံၫလၬလံထီၫ့လီၫ. 3 လၧစပံရ့ၭ အဖိၪအလံၩ အကျၩၥံၪနီၪ, မွဲၦၥုၭမုခမျၧးၥံၪ အခိၪလဖၪ အခိၪ လၧလၩခၪ့ထံၭ အဂးနီၪလီၫ. 4 တၭ လၧလၩနံၫဘံၪ့လဘံၪ့ အဂးနီၪ, ၦအဟိဟဲၭဖိၪ စဒိဒဲၫနီၪ အီၪလၧအဖၫ့ခိၪတၭ, လၧအဝ့ၫဒၪ အဒီၪ့ အကျၩမွဲ စမံကလီၭ ပၧၩ့ဆၧတၭ; လၧအဝ့ၫဒၪအဒီၪ့ဖၧၩ့, မွဲနံၫလၬလံထီၫ့ဆ့လီၫ. 5 ၦၥုၭမုခမျၧးအခိၪ ၥၧၫ့ဂၩလဂၩ လၧလၩၥၧၫ့ဘံၪ့လဘံၪ့ အဂး, မွဲၦလုဆၧအခိၪ စယဟီအဒၫ အဖိၪခွၫ စဘံၫ့နအဲအၫတၭ; လၧအဝ့ၫဒၪအဒီၪ့ဖၧၩ့, မွဲနံၫလၬလံထီၫ့လီၫ. 6 အယီၩမွဲ စဘံၫ့နအဲအၫ လၧအမွဲ ၦအဆီၪ့ လၧၦၥၧၫ့ဆံၫ အကျၩ, ဒဲအီၪလၧၦၥၧၫ့ဆံၫ အဖၫ့ခိၪလီၫ. တၭ လၧအဝ့ၫဒၪ အဒီၪ့ အဖၧၩ့နီၪ, မွဲအဖိၪခွၫ စအမံၭဇဘၭနီၪလီၫ. 7 အခိၪ လံဂၩလဂၩ လၧလၩလံဘံၪ့လဘံၪ့ အဂးနီၪ, မွဲစယိအၭ အထၧၫ့ဖုဝဲ စအၫစဟ့လၭ, ဒဲလၧအဝ့ၫဒၪ အလးခဲၫ့, မွဲအဖိၪခွၫ စဇ့ၭဘဒဲအၫတၭ; လၧအဝ့ၫဒၪအဒီၪ့ဖၧၩ့, မွဲနံၫလၬလံထီၫ့ လီၫ. 8 အခိၪ ယဲဂၩလဂၩ လၧလၩယဲဘံၪ့လဘံၪ့ အဂးနီၪ, မွဲၦအံၭဇရၫဖိၪ စၡၫ့ဟုၭတၭ; လၧအဝ့ၫဒၪအဒီၪ့ဖၧၩ့, မွဲနံၫလၬလံထီၫ့လီၫ. 9 အခိၪ ဎူၫဂၩလဂၩ လၧလၩဎူၫဘံၪ့လဘံၪ့ အဂးနီၪ, မွဲၦတကိဖိၪ စအံၭက့ၭ အဖိၪခွၫ စအဲရၫတၭ; လၧအဝ့ၫဒၪအဒီၪ့ဖၧၩ့, မွဲနံၫလၬလံထီၫ့လီၫ. 10 အခိၪ နွ့ၫဂၩလဂၩ လၧလၩနွ့ၫဘံၪ့လဘံၪ့ အဂးနီၪ, မွဲၦပ့ၭလနဲၭဖိၪ စဟံလ့ၭ, လၧစအံဖြံၫ့ အဖိၪအလံၩ အကျၩတၭ; လၧအဝ့ၫဒၪအဒီၪ့ဖၧၩ့, မွဲနံၫလၬလံထီၫ့လီၫ. 11 အခိၪ ဎိၭဂၩလဂၩ လၧလၩဎိၭဘံၪ့လဘံၪ့ အဂးနီၪ, မွဲၦဟုၡၫဖိၪ စစ့ၭဘခ့ၫ, လၧၦဇၫဟဲၭဖိၪ အကျၩတၭ; လၧအဝ့ၫဒၪအဒီၪ့ဖၧၩ့, မွဲနံၫလၬလံထီၫ့လီၫ. 12 အခိၪ ခွံၫဂၩလဂၩ လၧလၩခွံၫဘံၪ့လဘံၪ့ အဂးနီၪ, မွဲ ၦန့ၭတၥဲၭဖိၪ စအၭဘအံဇၧၫ, လၧၦဘံၪ့ယမံၫ့ဖိၪ အကျၩတၭ; လၧအဝ့ၫဒၪအဒီၪ့ဖၧၩ့, မွဲနံၫလၬလံထီၫ့လီၫ. 13 အခိၪ ဆံၫဂၩလဂၩ လၧလၩဆံၫဘံၪ့လဘံၪ့ အဂးနီၪ, မွဲၦန့ၭတဖၫဖိၪ စမဟၫရဲၫ, လၧၦဇၫရဲၭဖိၪ အကျၩ တၭ; လၧအဝ့ၫဒၪအဒီၪ့ဖၧၩ့, မွဲနံၫလၬလံထီၫ့လီၫ. 14 အခိၪ ဆံၫလဂၩလဂၩ လၧလၩဆံၫလဘံၪ့လဘံၪ့ အဂးနီၪ, မွဲပံၫရၥၧၫ့ဖိၪ စဘံၫ့နအဲအၫ လၧၦအံဖြံၫ့ဖိၪ အကျၩ တၭ; လၧအဝ့ၫဒၪအဒီၪ့ဖၧၩ့, မွဲနံၫလၬလံထီၫ့လီၫ. 15 အခိၪ ဆံၫနံၫဂၩလဂၩ လၧလၩဆံၫနံၫဘံၪ့လဘံၪ့ အဂးနီၪ, မွဲၦန့ၭတဖၫဖိၪ စဟ့လဒဲ ဘၪဆဲၫ့ လၧအီၭ၁နံၫအ့လၭတၭ; လၧအဝ့ၫဒၪအဒီၪ့ဖၧၩ့, မွဲနံၫလၬလံထီၫ့လီၫ. 16 လၧနီၪအမ့ၬယၫ လၧအံၫစရ့လၭ အဒီၪ့ၥံၪ အဖၫ့ခိၪနီၪတၭ; ၦရုဘံၫ့ဖိၪၥံၪ အၦဒိၪဖၭဒိၪနီၪ, မွဲစဇံၭခြဲၫ အဖိၪခွၫ စအံၫလအ့ဇၧၫလီၫ. လၧၦစံမအၧၫ့ဖိၪၥံၪ အဂးနီၪ, မွဲစမၫအခၫ အဖိၪခွၫ စၡ့ၫဖတဲအၫတၭ; 17 လၧၦလံဝဲၫဖိၪၥံၪ အဂးနီၪ, စကၫမုၫအ့လၭ အဖိၪခွၫ စဟၭၡဘဲၫအၫတၭ; လၧၦအၫရၧၫ့ဖိၪၥံၪ အဂးနီၪ, စဇၫဒီၭ တၭ; 18 လၧယုဒၫ အဂးနီၪ, မွဲစအံၫလဲဟုၫ, လၧစဒၫဝံၭ အထၧၫ့ဖုဝဲ အကျၩတၭ; လၧစအံစခၫ အဂးနီၪ, မွဲစမဲၫခအ့လၭ အဖိၪခွၫ စအီမရဲၫတၭ; 19 လၧစဇ့ၭဘလၧၫ့ အဂးနီၪ, မွဲစအိၫဘဒဲအၫ အဖိၪခွၫ စအံၭၡမဲအၫတၭ; လၧစနၭ၁လဲၫ အဂးနီၪ, မွဲစအၭဇရ့လၭ အဖိၪခွၫ စယ့ၫရမီၭ တၭ; လၧစအံဖြံၫ့ အဖိၪအလံၩ အဂးနီၪ, မွဲစအၭဇဇဲအၫ အဖိၪခွၫ စဟိၫၡံအၫတၭ; 20 လၧစမနၭစ့ၫ လခီၫဒီၪ့ အဂး, မွဲစပဒဲအၫ အဖိၪခွၫ စယိၫအ့လၭတၭ; 21 လၧစမနၭစ့ၫ လခီၫဒီၪ့ လၧဂံလအၭ အဖၧၩ့နီၪ အဂး, မွဲစဇ့ၭခရဲအၫ အဖိၪခွၫ စအံၭဒိၫတၭ; 22 လၧစဘံၪ့ယမံၫ့ အဂးနီၪ, မွဲစအၭဘနၧၫ အဖိၪခွၫ စယအၫစအ့လၭတၭ; လၧစဒၫ့ အဂးနီၪ, စယ့ၫရိဟၫ့ အဖိၪခွၫ စအၭဇရ့လၭၥံၪလီၫ. အဝ့ၫၥံၪမွဲ အံၫစရ့လၭ အဒီၪ့လဖၪ အၦဒိၪဖၭဒိၪလဖၪ လီၫ. 23 အ့ၪမွဲ ၦလၧအနံၪ့ နံၫဆံၫ ဒဲနံၫဆံၫ အဖၫ့လၬလဖၪနီၪ, စဒၫဝံၭ ဝံထၪ့နၬထၪ့ဝ့ၫအ့ၬ; အဂဲးဘဲၫယီၩ ယဟိဝၩ စံၭဝဲၩဝ့ၫ လၧအမိမၩအၪထၪ့ အံၫစရ့လၭ ဘဲၫၡၪၥံၪ လၧမူၭခိၪ အၥိၭနီၪလီၫ. 24 နးဇ့ၫရုၫအဲအၫ အဖိၪခွၫ စယိအၭ ဝံထၪ့နၬထၪ့ အခၪ့ထံၭ လါနၫ့တၭ, မၩဝ့ၫ ထီးအဂီၩ့နီၪဆ့အ့ၬ; အဂဲးဘဲၫယီၩ လၧဆၧနီၪလမံၩ့ အကၠီၩ့တၭ, ဆၧၥၭထၪ့လၩ့ဘၪ အံၫစရ့လၭနီၪ; အဆၧဝံဆၧနၬနီၪ မွဲအအီၪက့ၪဝ့ၫ လၧစဎွၩဒၫဝံၭ အလံၬကွ့ၭနဲၪ့ဆၧ အဖၧၩ့နီၪဆ့အ့ၬ. 25 တၭ စအၫဒဲၫအ့လၭ အဖိၪခွၫ စအၭဇမၫဝ့ၭနီၪ အီၪလၧစဎွၩ အဎၧၩ့အဎီလဖၪ အဖၫ့ခိၪတၭ; လၧဆၧအီၪက့ၪကီၪ့ အလးၥံၪ လၧဆံၬဖၧၩ့မွဲဂ့ၩ, လၧဒိၩ့ဖၧၩ့မွဲဂ့ၩ, ဒဲလၧတဝၫ့ၥံၪ အဖၧၩ့ဆ့, ဒဲလၧထိၬလဖၪဆ့, မွဲစအၧၭဇဲအၫ အဖိၪခွၫ စယဟီနၥၫ့ အီၪလၧအဝ့ၫၥံၪ အဖၫ့ခိၪလီၫ. 26 တၭ လၧၦမၩကၩ လၧဂၪ့ခိၪ ဆံၬၥံၪနၩၥံၪ အဆၧဖံၭဆၧမၩ အဖၫ့ခိၪနီၪ, မွဲစစံၫလၧၭ အဖိၪခွၫ စအံဇရဲၫနီၪလီၫ. 27 တၭ လၧစဘံၭလးၥံၪ အဖၫ့ခိၪနီၪ, မွဲ ၦရမၫဖိၪ စၡံမအဲၫနီၪလီၫ. လၧစဘံၭလး အဆၧၥၪ အၪထၪ့ဝ့ၫ လၧစဘံၭထံၫ အီၪကီၪ့အလး အဖၫ့ခိၪနီၪ, မွဲၦၡံဖမဲၭဖိၪ စဇၭဘဒဲၫၥံၪလီၫ. 28 တၭ လၧၥံၪ့အလဲအိၫ့ၥံၪ ဒဲလၧကူၪၥံၪအထံၭ လၧအအီၪဝ့ၫ လၧဆၧပျၩ့ဖၧၩ့နီၪ အဖၫ့ခိၪ, မွဲၦဂ့ဒၧၫဖိၪ စဘၫအလၭဟၫနၫ့နီၪလီၫ. လၧဆၧအီၪက့ၪၥိၪအလးၥံၪ အဖၫ့ခိၪၥံၪ, မွဲစယိအၭ လီၫ. 29 တၭ လၧချီၥံၪ အဒီၪ့လဖၪ လၧအအၪ့အဆၪ လၧၡၫရၧၫ့ အဖၧၩ့ အဖၫ့ခိၪနီၪ, မွဲၦၡၫရၧၫ့ဖိၪ စၡံၭတရဲၫ လီၫ. တၭ လၧချီၥံၪ အဒီၪ့လဖၪ လၧအအၪ့အဆၪ လၧခိၪလီၩ့ဆူၭဖၧၩ့နီၪ အဖၫ့ခိၪ, မွဲစအၭဒလဲၫ အဖိၪခွၫ စၡၫဖၭနီၪလီၫ. 30 လၧကလအူၭၥံၪ အဖၫ့ခိၪနီၪ, မွဲၦအံၡမၫအ့လၭဖိၪ စအိၫဘံလၭနီၪလီၫ. ဒဲလၧကၥ့ၪယီၩ့ၥံၪ အဖၫ့ခိၪနီၪ မွဲၦမ့ရၫ့ဖိၪ စယ့ၫဒဲအၫနီၪလီၫ. တၭ လၧၥိၪၥံၪဘ့ၪၥံၪ အဒီၪ့လဖၪ အဖၫ့ခိၪနီၪ မွဲၦဟၫဂၧၫဖိၪ စယၫဇံၭနီၪလီၫ. 31 အဝ့ၫၥံၪ ထီးအလူၬမွဲ ၦပၧၩ့ စဒၫဝံၭ အစူၪလးခၪ့ခိၪနီၪလီၫ. 32 တၭ စဒၫဝံၭ အမၩ့ စစၪ့နၥၧၫ့လဂၩမွဲ ၦဒုၭကိၪ့ဆၧ, ၦကိၪ့ဘၪကိၪ့ၥ့ၪလဂၩ, ဒဲၦကွ့ၭလံၬဆ့; ဒဲၦဟၭမနဲၭဖိၪ စယဟဲၫအ့လၭ အီၪလၧစဎွၩ အဖိၪခွၫလဖၪ အကျၩ; 33 ဒဲစအဟံၭၥိၫဖ့လၭနီၪ မွဲစဎွၩ အၡၩဒုၭကိၪ့ဆၧ; ဒဲၦအၫခဲၭဖိၪ စဟုၡဲၫနီၪ, မွဲစဎွၩအၥိၭတၭ; 34 လၧ စအဟံၭၥိၫဖ့လၭ အလးခဲၫ့နီၪ, စဘံၫ့နအဲအၫ အဖိၪခွၫ စယဟီအဒၫ, ဒဲစအဘဲအၥၫတၭ, စဎွၩ အၥုၭမုၥံၪအခိၪမွဲ စယိအၭနီၪလီၫ.

1 တၭ စဒၫဝံၭ ဒုၭအီၪကီၪ့ အံၫစရ့လၭ အၦဒိၪဖၭဒိၪၥံၪ ထီးအလူၬ, အဒီၪ့လဖၪ အၦဒိၪဖၭဒိၪၥံၪ, ဒဲအဒီၪ့ၥံၪ လၧအမၩ စဎွၩ အခ့ၫအၡၩ အဆၧမၩနီၪ လဆၫ့ဘၪလဆၫ့ လဆၫ့ဘၪလဆၫ့ အခိၪလဖၪ, ဒဲၦအထီၫ့ၥံၪ အခိၪလဖၪ, အယၩၥံၪ အခိၪလဖၪ, ဒဲၦယိဆၧ အီၪလၧစဎွၩ အစူၪလးခၪ့ခိၪ ထီးအလူၬ အဖၫ့ခိၪလဖၪနီၪ, ဒဲအဖိၪခွၫၥံၪ အဆၧဆ့, ဒဲၦဒိၪၥံၪ, ဒဲၦၡၩအဆီၪ့လဖၪ, ဒဲကယဲ ၦလၧအၥၭဒူၩၥံၪ ထီးအလူၬ, လၧယရုစလံၫ့နီၪလီၫ. 2 ထီးနီၪလဖၧၫ့ စဎွၩဒၫဝံၭ ဆၧၫ့ထုၪ့ လၧအခၪ့တၭ, စံၭဝ့ၫဒၪ, ယထၧၫ့ဖုဝဲၥံၪ, ဒဲယၡၩခမျၧးၥံၪဧ့, ခိၭနၪ ယၧၩဘီၪ; ယဝ့ၫဒၪ, ဆၧအီၪဝဲၩ လၧယၥၭခံဖၧၩ့ လၧယမိမၩထၪ့ ဂံၪ့အီၪပွံၭ လၧယဟိဝၩ အုၩ့လၩ့ဆၧ အတလၫ အဂးနီၪ; ဒဲလၧပယွၩ ယဲးလၩ့ဆၧ အဂး, ဒဲတဲၩ့ဝဲၩဆၧ လၧဂံၪ့နီၪ အဂးဆ့ လါနၫ့တၭ; 3 ယွၩ စံၭယၧၩ, နဝ့ၫဒၪ နမၩထၪ့ဘၪ ဂံၪ့ လၧယမံၩ့ အဂးအ့ၬ, အဂဲးဘဲၫယီၩ နမွဲ ၦၡၩဒုၭၥုၭတၭ, န ဂါလၩ့ယူၭ ဆၧၥွံၪလီၫ. 4 မွဲလါနၫ့ဘဲၫနီၪတၭ, ယဟိဝၩ အံၫစရ့လၭအယွၩ ရွံန့ ယၧၩ လၧယဖါအဂံၪ့ ထီးအလူၬ အမ့ၬယၫ လၧယမိကဲၪ စဎွၩ လၧအံၫစရ့လၭ အဖၫ့ခိၪ အဆိၩဆိၩ အကၠၪကၠၪ လီၫ. အဂဲးဘဲၫယီၩ မွဲအရွံန့ ၦပၧၩ့ဆၧ စယုဒၫနီၪ; ဒဲလၧစယုဒၫ အဂံၪ့ အကျၩနီၪ, ယဖါအဂံၪ့; ဒဲလၧယဖါ အဖိၪခွၫၥံၪ အကျၩနီၪ, မွဲအအဲၪဒိၭယၧၩ လၧအမိဒုၭကဲၪထၪ့ယၧၩ လၧစဎွၩ လၧအံၫစရ့လၭ ထီးအလူၬ အဖၫ့ခိၪလီၫ. 5 တၭ လၧယဖိၪခွၫၥံၪ ထီးအလူၬအကျၩ, (အဂဲးဘဲၫယီၩ ယဟိဝၩ ဖ့ၪလၫ့ယၧၩ ဖိၪခွၫၥံၪ အၪဂၩ) မွဲအရွံန့ ယဖိၪခွၫ စစီလမၧၫ့ လၧအမိဆၧၫ့နၩ့ လၧယဟိဝၩ အဘၩ့အမုး အလးဆီၩ့ဆီ အလီၩ့ လၧအံၫစရ့လၭ အဖၫ့ခိၪလီၫ. 6 တၭ အဝ့ၫဒၪ စံၭယၧၩ, နဖိၪခွၫ စစီလမၧၫ့နီၪ, အဝ့ၫဒၪ မိမၩထၪ့ ယဂံၪ့ ဒဲယဝၩ့ၥံၪ, အဂဲးဘဲၫယီၩ ယရွံန့ အဝ့ၫဒၪ လၧအမိကဲၪထၪ့ ယဖိၪခွၫတၭ, ယဝ့ၫဒၪ ယမိကဲၪထၪ့ အဖါလီၫ. 7 မၩအၥၭဘဲၫနီၪတၭ အဝ့ၫဒၪ အ့ၪအီၪက့ၪ အၥၭဂုးခၧၫ့ လၧအမိမၩ ယဆၧမၪလူၬၥံၪ, ဒဲယဆၧစ့ၩရၫ့ၥံၪ, ဘဲၫလၧမုလနံၩယီၩ အၥိၭ တၭ, ယမိဒုၭဂုးခၧၫ့ အဘၩ့အမုး အဆိၩအကၠၪလီၫ. 8 အခိးမွဲဘိၩ့နဲၪ့ယီၩ လၧအံၫစရ့လၭ ထီးအလူၬ ယဟိဝၩ အဆၧအီၪကီၪ့ အမ့ၬယၫ, ဒဲလၧပယွၩ အနါဖၧၩ့, ထီးန့ ဒဲအၪ့ဎၬ ယဟိဝၩ နၥံၪအယွၩ အဆၧမၪလူၬ ထီးအလူၬဆံၭ. ဘဲၫၥိၭ နၥံၪ မိန့ၥၫ ခးအဂ့ၩယီၩ, ဒဲဒုၭအီၪလၩ့ထးဝ့ၫဒၪ လၧနၥံၪ အဖိၪအလံၩလဖၪ လၧနၥံၪ အလးခဲၫ့ အဆၧန့ၥၫ အဂး အဆိၩအကၠၪနီၪလီၫ. 9 တၭ နဝ့ၫဒၪ, ယဖိၪခွၫ စစီလမၧၫ့ဧ့, ၥ့ၪယၫ နဝ့ၫ နဖါအယွၩ, ဒဲမၩ အဝ့ၫဒၪ အဆၧ လၧနၥၭ လၧၫ့လၧၫ့ဎွ့ၩဎွ့ၩ ဒဲလၧနၥၭ အီၪထၪ့ဒၪဆၧ ဘဲၫနီၪဆံၭ. အဂဲးဘဲၫယီၩ ယဟိဝၩ အၪ့ဎၬယိ ၦၥၭထီးအလူၬ, ဒဲနၪၥ့ၪ ကယဲ ဆၧဆီၫ့မီၪ့ အဆၧကိၪ့ ထီးအလူၬတၭ; န အ့ၪအၪ့ဎၬ အဝ့ၫဒၪ, နမိဒၪန့ဝ့ၫ, န အ့ၪစဲၪ့ဒၪ အဝ့ၫတၭ, မွဲအမိခွံၬၡိၭခွံၬ နၧၩ အဆိၩအကၠၪဆ့လီၫ. 10 ဘိၩ့နဲၪ့ယီၩ ထီးလၩ့နၥၭ ဘီၪ; အဂဲးဘဲၫယီၩ ယဟိဝၩ ရွံန့နၧၩ ဘဲၫၥိၭ နမိမၩထၪ့ ဂံၪ့ လၧဆၧဆံၫ့ဎံၪ အလးနီၪ အဂးတၭ; အီၪလၧဂဲးဆီၪ့, ဒဲမၩဝ့ၫဘီၪ! 11 ထီးနီၪလဖၧၫ့ စဒၫဝံၭ ဖ့ၪလၫ့ အဖိၪခွၫ စစီလမၧၫ့ ဆၧအဒီၩ့အထ့ၬ လၧဂံၪ့ၥံၪ ဒဲထိၬချိၫ့နီၪ အဂး, ဒဲလၧဆၧအီၪက့ၪကီၪ့ အစူၪလးအခၪ့ခိၪၥံၪ အလးလဖၪ အဂး, ဒဲဒူၭ လၧထၭလခီၫ အဂး, ဒဲဒူၭ လၧအဖၧၩ့လခီၫနီၪ အဂး, ဒဲဆၧယၫ့ၥၭအလး, 12 ဒဲကယဲ ဆၧအဒီၩ့အထ့ၬ, လၧအန့ဘၪဝ့ၫ လၧၥၭနီၪ ယဟိဝၩ အဂံၪ့အဝၩ့ၥံၪ မွဲဂ့ၩ, ဒဲအဒူၭၥံၪ အီၪဖီၩ့ဝၬဝၬ ထီးအလူၬ, ယွၩအဂံၪ့ အဆၧအီၪက့ၪကီၪ့ စူၪလးခၪ့ခိၪလဖၪ အဂး, ဒဲလၧဆၧလၧၦအီၪက့ၪဆံၫ့ဎံၪဝ့ၫလဖၪ အဆၧအီၪက့ၪကီၪ့ အဂး; 13 ဒဲလၧၦလုဆၧၥံၪ ဒဲၦလံဝဲၫဖိၪၥံၪ အဆၧမၩ လစီၪ့စီၪ့ အဂးဆ့, ဒဲလၧယဟိဝၩ အဂံၪ့ အဆၧမၩ ထီးအလူၬ အဂး, ဒဲလၧဆၧမၩ လၧယဟိဝၩ အဂံၪ့ဖၧၩ့ အဖၧၩ့ၥံၪ ထွ့ၫၥံၪ ထီးအလူၬ အဂးနီၪလီၫ. 14 အဝ့ၫဒၪ ခံၫ့န့ ထီၫ့ လၧဆၧဘၪဆဲၫ့ လၧထီၫ့နီၪ အဂး, ကယဲ ဆၧအဎၧၩ့အဎီ လၧဆၧမၩ လမံၩ့ဘၪလမံၩ့ ထီးအလူၬ အဂး, ဒဲခံၫ့န့ စ့ၩ လၧကယဲ ဆၧအဎၧၩ့အဎီစ့ၩ အဂး, ကယဲ အဎၧၩ့အဎီ လၧဆၧမၩ လမံၩ့ဘၪလမံၩ့ လမံၩ့ဘၪလမံၩ့ ထီးအလူၬ အဂး, 15 လၧမ့ၪဒိၩ့အလးထီၫ့လဖၪ အလယၧး ဒၪလ့ၬ အဂး, ဒဲအဝ့ၫၥံၪ အမ့ၪဒိၩ့ထီၫ့လဖၪ အဂး တၭ, ခံၫ့န့ဝ့ၫ လၧမ့ၪဒိၩ့အလး အဂး ဆုၬဆုၬ, ဒဲလၧအဝ့ၫၥံၪ အမ့ၪဒိၩ့ အဂး, ဒဲလၧမ့ၪဒိၩ့အလးစ့ၩ အလယၧး အဂး, လၧမ့ၪဒိၩ့အလး အဂးမွဲဂ့ၩ, ဒဲလၧအမ့ၪဒိၩ့အဂးနီၪဆ့; ဘဲၫ အလးအီၪဝ့ၫ လၧလမံၩ့အဂး လမံၩ့အဂး အၥိၭနီၪလီၫ. 16 တၭမွဲ အခံၫ့န့ ထီၫ့ လၧဆၧမ့ၬယၫ အကိၪ အစပွဲၥံၪ အဂး, လၧစပွဲၥံၪ ဆုၬဆုၬ အဂး, ဒဲစ့ၩ လၧစပွဲစ့ၩၥံၪ အဂးဆ့; 17 ဒဲထီၫ့ဆံၫ့ လၧနိၪပုၭ ဆၧယၪ အဂး, ဒဲထွ့ၫၥံၪ, လိၫ့ၥံၪ, ဒဲလၧထွ့ၫထီၫ့ၥံၪ အဂး, မွဲအခံၫ့န့ ထီၫ့ လၧထွ့ၫ အဂး ဆုၬဆုၬ; ဒဲလၧထွ့ၫစ့ၩၥံၪ အဂး ခံၫ့န့ဝ့ၫ စ့ၩ လၧထွ့ၫ အဂး ဆုၬဆုၬ; 18 ဒဲလၧဆၧနၧၫ့မၧၫ့ အဆၧလုလး အဂး, မွဲအခံၫ့န့ ထီၫ့ လၧအဘၪ ဆၧမၩဆံၫ့ထၪ့ လၧမ့ၪ; ဒဲထီၫ့ လၧခ့ၫရူၬၥံၪ အလဲၪ့အဒီၩ့ အဂး, လၧအယၩ့ထၪ့ အဒံၭ မၩဘံၭခွံၬ ယဟိဝၩ အဆၧအုၩ့လၩ့ အတလၫနီၪလီၫ. 19 ဆၧထီးအလူၬယီၩ လၧဆၧကွ့ၭဝ့ၫ ဆၧအဒီၩ့အထ့ၬယီၩ အဆၧမၩ ထီးအလူၬနီၪ, ယဟိဝၩ ဒုၭနၪၥ့ၪယၧၩ လၧအစူၪ အီၪလၧယလီၩ့ အကၠီၩ့လီၫ. 20 တၭ စဒၫဝံၭစံၭ အဖိၪခွၫ စစီလမၧၫ့နီၪ, အီၪလၧဂဲးဆီၪ့ ဒဲအီၪလၧနၥၭဒူၩ, ဒဲမၩဆၧဘီၪ. ထီးၥၭမဲၪ လဂ့ၩ, ထီးအၪ့ယိၪဆၧ လဂ့ၩ, အဂဲးဘဲၫယီၩ ယဟိဝၩ ယွၩ, ယယွၩ ဒၪလ့ၬ, မိအီၪလၧနၥိၭတၭ, နလချုၭ မၩဂီၩ့ဒံၭဘၪ ဆၧမၩ ထီးအလူၬ လၧယဟိဝၩ အဂံၪ့ အဆၧမၩၥံၪ အဂးနီၪတၭ, မွဲအၥၭလၩ့ဆါထဲၩ့ လၧနဂးအ့ၬ. မိစဲၪ့ဒၪနၧၩဆ့အ့ၬ. 21 တၭ ယိခွါ ၦလုဆၧၥံၪ ဒဲၦလံဝဲၫဖိၪၥံၪ အလး လစီၪ့ဘၪလစီၪ့ လစီၪ့ဘၪလစီၪ့ၥံၪနီၪ ဘဲၫ အဆၧမၩ အလးအီၪဝ့ၫ အၥိၭ, အီၪလၧယွၩအဂံၪ့နီၪ အဆၧမၩ ထီးအလူၬ အဂး; တၭ ၦလၧအကိၪ့မၩဆၧၥ့ၪ လမံၩ့လါလါနီၪ, ကယဲ ၦလၧအမၩဆၧၥ့ၪ လၧအၥၭအီၪထၪ့ဒၪဆၧ ကိၭဂၩဒ့ၭ ဆုၬဆုၬနီၪ, အီၪလၧဆၧမၩ လမံၩ့လါလါ အဂးလီၫ. ၦဒိၪဖၭဒိၪဆ့ ဒဲၦခမျၧးၥံၪ ထီးအလူၬ အီၪလၧနဆၧမၪလူၬ အဂးနီၪလီၫ.

1 လၧနီၪအမ့ၬယၫ စဎွၩဒၫဝံၭ စံၭဆၧအီၪကီၪ့ ထီးအလူၬၥံၪ, ၦလၧယွၩရွံန့ဝ့ၫန့ၫ ယဖိၪခွၫ စစီလမၧၫ့နီၪ, မွဲ အၥၭဘၪ့ဒံၭ ဒဲအဂဲးဆါတၭ, ဆၧမၩနီၪ မွဲဖၭဒိၪ, အဂဲးဘဲၫယီၩ နီးနီၪ မွဲလၧၦၡၩ အဂးအ့ၬ, အ့ၪမွဲ လၧယဟိဝၩ ယွၩနီၪ အဂးလီၫ. 2 ဘိၩ့နဲၪ့ယီၩ ယတဲၩ့ဝဲၩ ဆၧလူၬ ယဂဲးယဘၭ လၧယယွၩအဂံၪ့ အဂးနီၪ, ထီၫ့ လၧဆၧဘၪဆဲၫ့ လၧထီၫ့ အဂး, ဒဲစ့ၩ လၧဆၧဘၪဆဲၫ့ လၧစ့ၩ အဂး, ဒဲထီးဝီၩ လၧဆၧဘၪဆဲၫ့ လၧထီးဝီၩ အဂးနီၪ, ဒဲထၭ လၧဆၧဘၪဆဲၫ့ လၧထၭ အဂး, ဒဲၥံၪ့ လၧဆၧဘၪဆဲၫ့ လၧၥံၪ့ အဂး, ထၫ့မျါမဟူၩယၩ, လိး လၧအမိၥီၩ့လၩ့ဝ့ၫ, လိးယုၩ့ယဲၥံၪ, လိးကံၪကဲၩ့, ဒဲလိးအလူဒိၪဎွ့ၩဒိၪ ကိၭအမံၩ့, ဒဲလိးဘွၩ အၪအၪလ့ၬဆ့လီၫ. 3 လၧယအီၪက့ၪယၥၭ လၧယယွၩအဂံၪ့ အဂး အကၠီၩ့နီၪ, လၧကယဲ ဆၧထီးအလူၬ လၧယတဲၩ့ဝဲၩ ထီၫ့ ဒဲစ့ၩၥံၪ လၧဂံၪ့ဆံၫ့ဎံၪနီၪ အဂး အဖၫ့ခိၪတၭ; လၧယဆၧဒၪ ယဝ့ၫယီၩ ယဖ့ၪလၫ့ယူၭ လၧယယွၩအဂံၪ့ အဂး, 4 ထီၫ့ အကံကၫ ၥၧၫ့ထီၫ့, ဘၪဆဲၫ့ လၧအိဖၧၫ အထီၫ့, ဒဲစ့ၩ ဘၪ ဆၧမၩဆံၫ့ လၧမ့ၪနီၪ အကံကၫ နွ့ၫထီၫ့, ဘဲၫၥိၭ အမိဖၩ့ထၬ ဂံၪ့အဒီၪ့ၥံၪလီၫ. 5 ထီၫ့ လၧဆၧဘၪဆဲၫ့ လၧထီၫ့ အဂး, ဒဲစ့ၩ လၧဆၧဘၪဆဲၫ့ လၧစ့ၩ အဂး, ဒဲလၧဆၧမၩ လမံၩ့လါလါ လၧၦကိၪ့မၩၥ့ၪနီၪ မိမၩဝ့ၫဒၪလီၫ. တၭ မုဆၫလနံၩယီၩ, မွဲပလၫ အၥၭအီၪထၪ့ဒၪဝ့ၫ လၧအမိအီၪက့ၪဆံၫ့ဎံၪ အဆၧမၩ လၧယဟိဝၩ အဂး လဂၩလဲၪ. 6 ထီးနီၪလဖၧၫ့ ဖါၥံၪအခိၪလဖၪ, ဒဲအံၫစရ့လၭ အဒီၪ့လဖၪ အၦဒိၪဖၭဒိၪၥံၪ, ဒဲၦအထီၫ့ၥံၪ အခိၪလဖၪ, ဒဲၦအယၩၥံၪ အခိၪလဖၪ, ဒဲၦလၧအပၧၩ့ စဎွၩ အဆၧမၩ, အဝ့ၫၥံၪ မၩဘိၪ့ လၧအၥၭဒၪဝ့ၫ အီၪထၪ့နီၪ, 7 ဒဲဖ့ၪလၫ့ လၧယွၩအဂံၪ့ အဆၧမၩ အဂးနီၪ, ထီၫ့ အကံကၫ ယဲထီၫ့, ဒဲဒၫရံၭ လလၬ, ဒဲစ့ၩ အကံကၫ လလၬ, ဒဲထီးဝီၩ အကံကၫ လလၬဎိၭထီၫ့, ဒဲထၭ အကံကၫ လကုၬလီၫ. 8 တၭ ၦလၧအအီၪလၧမနံၬထၫ့မျါၥံၪ ဖ့ၪလၫ့ဝ့ၫ လၧယဟိဝၩအဂံၪ့ အီၪက့ၪကီၪ့ဆၧအလး, လၧၦဂၧၡၧၫ့ဖိၪ စယဟဲၫအ့လၭ အစူၪဖၧၩ့လီၫ. 9 ထီးနီၪလဖၧၫ့ ၦခမျၧးၥံၪ ၥုၪ့ထိၬၥၭထိၬဝ့ၫ အဂဲးဘဲၫယီၩ မွဲအမၩဘိၪ့ဆၧ လၧအၥၭအီၪထၪ့ဒၪဆၧ ဘဲၫနီၪ မွဲလၧအဝ့ၫၥံၪ အၥၭ လၧၫ့လၧၫ့ဎွ့ၩဎွ့ၩ အကၠီၩ့နီၪ, မၩဘိၪ့ ယဟိဝၩ လၧအၥၭအီၪထၪ့ဒၪဆၧ ဘဲၫနီၪလီၫ. တၭ စဎွၩဒၫဝံၭဆ့ ၥုၪ့ထိၬၥၭထိၬ လၧဆၧၥၭထိၬဖၭဒိၪလီၫ. 10 မၩအၥၭဘဲၫနီၪတၭ, စဒၫဝံၭ ဆိၪဂ့ၩ ယဟိဝၩ လၧဆၧအီၪကီၪ့ ထီးအလူၬ အမ့ၬယၫတၭ, စဒၫဝံၭ စံၭဝ့ၫ, နဝ့ၫဒၪ, ပဖါယဟိဝၩ အံၫစရ့လၭအယွၩ, မွဲနဘၪ ဆၧဆိၪဂ့ၩ အဆိၩဆိၩ အကၠၪကၠၪဆံၭ. 11 ယဟိဝၩဧ့, ဆၧဖၭဒိၪနီၪ, ဒဲဆၧအစီၩ့အမၩ့နီၪ, ဒဲဆၧလၩဆၧဖၩ့နီၪ, ဒဲဆၧမၩနၧၩ့မၩစၪနီၪ, ဒဲဆၧၥူၭဆၧၥဲၪ့နီၪ, မွဲနဆၧဒၪ နဝ့ၫ, အဂဲးဘဲၫယီၩ ကယဲ ဆၧအီၪလၧမူၭခိၪဖၧၩ့, ဒဲလၧဂၪ့ခိၪချိၫ့ယီၩ, မွဲနဆၧ, ယဟိဝၩဧ့, ဆၧအဘၩ့အမုးနီၪ မွဲနဆၧတၭ, နဘၪ ဆၧအီၪက့ၪထၪ့ထီၫနၧၩ, ဘဲၫဆၧအခိၪ လၧဆၧထီးအလူၬ အဖၫ့ခိၪ အၥိၭနီၪလီၫ. 12 ဆၧလူဒိၪဎွ့ၩဒိၪမွဲဂ့ၩ, ဆၧအလၩအဖၩ့မွဲဂ့ၩ, ဂဲၫလၩ့လၧနၧၩ တၭ, နပၧၩ့ဆၧ လၧဆၧထီးအလူၬ အဖၫ့ခိၪတၭ, လၧနစူၪဖၧၩ့နီၪ ဆၧအစီၩ့အမၩ့ ဒဲဆၧဂဲးဆၧဘၭ အီၪဝ့ၫ တၭ, ဆၧမၩ ဘၪဆဲၫ့ လၧဆၧဒိၪဆၧမုနီၪ, ဒဲမၩဆီၪ့ထၪ့ဆၧ ထီးအလူၬနီၪ အီၪလၧနစူၪဖၧၩ့လီၫ. 13 အခိးမွဲဘိၩ့နဲၪ့ယီၩ, ပယွၩဧ့, ပစံၭထၪ့အၪ့အူၭနၧၩ, ဒဲၥံၫကျံၩထၪ့ အၪ့အူၭ နမံၩ့လၩဖၩ့နီၪလီၫ. 14 အ့ၪမွဲ လၧပမၩဘိၪ့ၥ့ၪဎွ့ၩယီၩၥိၭ လၧပၥၭအီၪထၪ့ဒၪဆၧ အကၠီၩ့နီၪ, ယဝ့ၫဒၪ ယမွဲ ၦလဂၩလဲၪ; ဒဲၦၡၩခမျၧးၥံၪ မွဲဆၧနီၪလမံၩ့လဲၪ. အဂဲးဘဲၫယီၩ ဆၧထီးအလူၬနီၪ ဂဲၫလၩ့ လၧနၧၩ တၭ, ဆၧလၧအမွဲ နဆၧဒၪနဝ့ၫနီၪ, ပဝ့ၫဒၪ ပဖ့ၪလၫ့ထဲၩ့ နၧၩဆ့လီၫ. 15 အဂဲးဘဲၫယီၩ ပမွဲ ၦလခီၫဘၩ့မုးဖိၪ လၧနမ့ၬယၫ, ဒဲၦမွံၩဖိၪ, ဘဲၫပဖါၥံၪ ထီးအလူၬ အၥိၭ တၭ; ပနံၩပၥၫ့ လၧဂၪ့ခိၪချိၫ့ယီၩ, မွဲဘဲၫဆၧအလၩရှုၪ အၥိၭတၭ, ဆၧအီၪဂုးခၧၫ့နီၪ အီၪနးမံၩ့အ့ၬ. 16 ယဟိဝၩ ပယွၩဧ့, ကယဲ ဆၧလၧအအီၪပိၩ့ယီၩ လၧပတဲၩ့ဝဲၩ ဘဲၫၥိၭ ပမိမၩထၪ့ နဂံၪ့ လၧနမံၩ့ဆံၫ့ဎံၪ အဂးနီၪ, ဂဲၫလၩ့ လၧနစူၪဖၧၩ့တၭ, မွဲနဆၧ ထီးအလူၬလီၫ. 17 ယၥ့ၪယၫ ယဝ့ၫဆ့, ယယွၩဧ့, လၧနမၩခွါၥၭနီၪ, ဒဲမုၬလၩနၥၭ လၧဆၧတီၩဆၧလီၩ့ယီၩ အဖၧၩ့လီၫ. ယနၫ့ဆါဒၪယဝ့ၫ, လၧယၥၭ အဆၧတီၩဆၧလီၩ့ အဖၧၩ့နီၪ, ယမၩဘိၪ့ ဆၧထီးအလူၬ ဘဲၫယၥၭ အီၪထၪ့ဒၪဆၧ အၥိၭနီၪလီၫ. ဘိၩ့နဲၪ့ယီၩ လၧဆၧၥၭထိၬ အဖၧၩ့တၭ, ယဒၪဘၪ နၡၩခမျၧးၥံၪ, လၧအအီၪကီၪ့ယူၭ ထီးယီၩ, လၧအဝ့ၫၥံၪ မၩဘိၪ့နၧၩ ဘဲၫအၥၭအီၪထၪ့ဒၪဆၧ အၥိၭနီၪဆ့လီၫ. 18 ယဟိဝၩ စအၫဘြဟၫ့, စအံစၭ, ဒဲစအံၫစရ့လၭ ပဖါၥံၪ အယွၩဧ့, အီၪက့ၪထၬ ဆၧယီၩ, လၧနၡၩခမျၧးၥံၪ အၥၭ အဆၧဆီၫ့မီၪ့ အဆၧကိၪ့ၥံၪ အဖၧၩ့ အဆိၩအကၠၪ ဒဲဒုၭအီၪဂုးခၧၫ့ အဝ့ၫၥံၪအၥၭ လၧနဂးဆံၭ. 19 ဒဲဖ့ၪလၫ့ ယဖိၪခွၫ စစီလမၧၫ့နီၪ အၥၭ လၧၫ့လၧၫ့ဎွ့ၩဎွ့ၩ, လၧအမိထီးန့ နဆၧမၪလူၬလဖၪ, နဆၧထိးအၥၭလဖၪ, ဒဲနဆၧစ့ၩရၫ့လဖၪ, ဒဲလၧအမိမၩ ဆၧထီးအလူၬယီၩ, ဒဲမၩထၪ့ နီး, လၧယတဲၩ့ဝဲၩယူၭ ဆၧ လၧအဂးနီၪ ဆံၭ. 20 တၭ စဒၫဝံၭ စံၭ ဆၧအီၪကီၪ့ ထီးအလူၬနီၪ, ဘိၩ့နဲၪ့ယီၩ ဆိၪဂ့ၩ ယဟိဝၩ နၥံၪအယွၩဆံၭ. တၭ ဆၧအီၪကီၪ့ ထီးအလူၬနီၪ ဆိၪဂ့ၩ ယဟိဝၩ အဝ့ၫၥံၪအဖါလဖၪ အယွၩတၭ, အဝ့ၫၥံၪ ၡီၫ့လၩ့အခိၪ, ဒဲဘိၪ့ထၪ့ဘၩထၪ့ ယဟိဝၩ, ဒဲစဎွၩနီၪလီၫ. 21 တၭ အဝ့ၫၥံၪ လုထၪ့ ဆၧလုၥံၪ လၧယဟိဝၩနီၪ, ဒဲလုထၪ့ ဆၧလုမ့ၪၥံၪ လၧယဟိဝၩ လၧမုနံၩနီၪ အလးခဲၫ့လနံၩ, မွဲချီဖၫၥံၪလထီၫ့, ၥိၪဖၫ လထီၫ့, ၥိၪဖိၪလထီၫ့, ဒဲအဝ့ၫၥံၪ အဆၧလုအီၩၥံၪ, ဒဲဆၧလုလဖၪ အၪအၪလ့ၬ လၧအံၫစရ့လၭ ထီးအလူၬ အဂးလီၫ. 22 တၭ လၧမုလနံၩနီၪ မွဲအအၪ့ဆၧအီၩဆၧ လၧယဟိဝၩ အမ့ၬယၫ လၧဆၧၥုၪ့ထိၬၥၭထိၬဖၭဒိၪ လီၫ. တၭ အဝ့ၫၥံၪ ဒုၭကဲၪထၪ့ စဒၫဝံၭ အဖိၪခွၫ စစီလမၧၫ့နီၪ လၧစဎွၩ နံၫဘျၩ့လဘျၩ့တၭ, ဂုၪဝ့ၫ လၧၥိၪ လၧယဟိဝၩ အဂး, လၧၦပၧၩ့ဆၧ အခိၪ, ဒဲစဇၫဒီၭ လၧၦလုဆၧ အဂးလီၫ. 23 ထီးနီၪလဖၧၫ့ စစီလမၧၫ့ ဆၧၫ့နၩ့ လၧယဟိဝၩ အလးဆီၩ့ဆီ အလီၩ့ ဘဲၫစဎွၩအၥိၭ လၧအဖါ စဒၫဝံၭ အဂးနီၪ, မွဲအဘီၪထၪ့ယီၫထၪ့တၭ, အံၫစရ့လၭ ထီးအလူၬ, ခိၭနၪအလူလီၫ. 24 တၭ ကယဲ ၦဒိၪဖၭဒိၪၥံၪ ထီးအလူၬ, ဒဲၦၡၩအဆီၪ့ၥံၪ, ဒဲစဒၫဝံၭ အဖိၪခွၫၥံၪ ထီးအလူၬဆ့, အီၪက့ၪလၩ့အၥၭ လၧစဎွၩ စီလမၧၫ့နီၪ အဖၫ့လၬလီၫ. 25 တၭ ယဟိဝၩ ဒုၭဒိၪထၪ့ စစီလမၧၫ့ လၧအံၫစရ့လၭ ထီးအလူၬ အမ့ၬယၫ အၪအၪလ့ၬ, ဒဲဒုၭအီၪထၪ့ အဝ့ၫဒၪ အဘၩ့အမုး အၥူၭအၥဲၪ့ ဘဲၫစဎွၩဂူၫဂၩၥံၪ လၧအံၫစရ့လၭ အဖၧၩ့ လၧအဝ့ၫဒၪ လချုၭ အီၪဒံၭဘၪနီၪ, လန့ဘၪဝ့ၫ နးဂၩ အၥိၭနီၪလီၫ. 26 စယ့ၭစံၫ အဖိၪခွၫ စဒၫဝံၭနီၪ ပၧၩ့ဆၧ လၧအံၫစရ့လၭ ထီးအလူၬ အဖၫ့ခိၪ ဘဲၫနီၪလီၫ. 27 တၭ အဆၧၫ့အထီ လၧအပၧၩ့ဆၧ လၧအံၫစရ့လၭ အဖၫ့ခိၪနီၪ, မွဲအနံၪ့ လံဆံၫလီၫ. လၧဟံဘြၧၫ့ အဖၧၩ့နီၪ မွဲအပၧၩ့ဆၧ နွ့ၫနံၪ့း ဒဲလၧယရုစလံၫ့ အဖၧၩ့နီၪ အနံၪ့ ၥၧၫ့ဆံၫၥၧၫ့နံၪ့လီၫ. 28 တၭ လၧအၥၭၡါ ဂ့ၩဘၪစဲၪ, အမုနံၩလဖၪ လၧၫ့ထၪ့ဎွ့ၩထၪ့, အီၪလၧအဆၧလူဒိၪဎွ့ၩ့ဒိၪ ဒဲအလၩအဖၩ့ တၭ, ၥံၫဝ့ၫဒၪလီၫ. တၭ အဖိၪခွၫ စစီလမၧၫ့ ပၧၩ့ဆၧ လၧအလးလီၫ. 29 တၭ စဎွၩဒၫဝံၭ အဆၧဖံၭဆၧမၩလဖၪ, လၧအခၪ့ထံၭ ထီးအထုၬ, ယိခွါ, ဆၧကွ့ၭလၩ့ဝ့ၫ လၧမီၪစစၫမုၫအ့လၭ အလံၬဖၧၩ့, ဒဲလၧမီၪစနၫၥၫ့ အလံၬဖၧၩ့, ဒဲလၧမီၪစဂၭ အလံၬဖၧၩ့, 30 ဒဲလၧအပၧၩ့ဆၧ ထီးအလူၬ အဂဲးအကၠီၪ့ ဒဲအစီၩ့အမၩ့နီၪ, ဒဲအဆၧၫ့အထီလဖၪ လၧအဘၪ အဝ့ၫဒၪ, ဒဲအံၫစရ့လၭ, ဒဲထံၫၥံၪခးၥံၪ, ဘၩ့ၥံၪမုးၥံၪ ထီးအလူၬလဖၪဆ့လီၫ.